(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΗ΄

Τετάρτη, 22 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Γυμνάσιο με λυκειακές τάξεις Μεθάνων Τροιζηνίας και απο το Γενικό Λύκειο Σητείας , σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση των υπ’ αρ. 259 και 260 Αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D)», σελ.
2. Κατάθεση σχεδίου νόμου:Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εσωτερικών, Υγείας, Ανάπτυξης και Εργασίας και Κοινωνικής Ασφάλισης, κατέθεσαν στις 21-1-2025 σχέδιο νόμου: «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων», σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΚΟΝΤΗΣ Ι. , σελ.
 ΜΠΟΥΡΑΣ Α. , σελ.

Β. Επί του σχεδίου νόμου του Υπουργείου Εθνικής Οικονομίας και Οικονομικών:

 ΑΠΟΣΤΟΛΑΚΗ Ε. , σελ.
 ΒΕΛΟΠΟΥΛΟΣ Κ. , σελ.
 ΒΟΡΥΛΛΑΣ Α. , σελ.
 ΓΕΡΟΥΛΑΝΟΣ Π. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΠΑΣ Ν. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΤΣΟΚΑΝΗΣ Χ. , σελ.
 ΦΩΤΟΠΟΥΛΟΣ Σ. , σελ.
 ΧΑΛΚΙΑΣ Α. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΗ΄

Τετάρτη 22 Ιανουαρίου 2025

Αθήνα, σήμερα στις 22 Ιανουαρίου 2025, ημέρα Τετάρτη και ώρα 14.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα µε την από 22-1-2025 εξουσιοδότηση του Σώματος, επικυρώθηκαν µε ευθύνη του Προεδρείου τα Πρακτικά της ΝΖ΄ συνεδριάσεώς του, της Τετάρτης 22 Ιανουαρίου 2025, σε ό,τι αφορά την εκλογή του Προέδρου της Βουλής)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση των υπ’ αρ. 259 και 260 Αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D)».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας τους. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Όπως καταλαβαίνετε, εκφράζετε πολλές φορές στην επιτροπή μία επιφύλαξη, αλλά ο Κανονισμός είναι σαφής. Μιλά για αντίρρηση. Γιατί κάποτε πρέπει να τηρούμε και το γράμμα και το πνεύμα του νόμου και του Κανονισμού. Παρά ταύτα, για να μη φανεί ότι εγώ είμαι σκληρός, πρέπει να το λέμε αυτό. Το λέει κανονικά, «έχει αντίρρηση», όχι «επιφύλαξη», και είναι σαφές.

Τώρα, εν πάση περιπτώσει, εγώ θα ξεκινήσω και θα πω: αν θέλει τον λόγο. Βέβαια, να πω ότι η Νέα Δημοκρατία ψήφισε υπέρ, ο ΣΥΡΙΖΑ εξέφρασε επιφύλαξη, το ΠΑΣΟΚ ψήφισε υπέρ, το Κομμουνιστικό Κόμμα Ελλάδος ψήφισε κατά, εξέφρασε αντίρρηση, η Ελληνική Λύση εξέφρασε επιφύλαξη, η Νέα Αριστερά ψήφισε υπέρ, η Νίκη εξέφρασε επιφύλαξη, η Πλεύση Ελευθερίας επιφύλαξη και οι Σπαρτιάτες επιφύλαξη.

Λοιπόν, θα ακολουθήσουμε αυτό που ακολουθούμε τόσο καιρό, ξεκινώντας από τα κόμματα με τη μικρότερη κοινοβουλευτική δύναμη και προχωρώντας προς τα πάνω και θα δώσω τον λόγο σε όλους, για να μην υπάρχει κανένα πρόβλημα.

**ΚΩΝΣΤΑΝΤΙΝΟΣ ΧΗΤΑΣ:** Πέντε λεπτά, όμως.

**ΠΡΟΕΔΡΕΥΩΝ (Αθανάσιος Μπούρας):** Θα πω για πέντε λεπτά, παράκληση θερμή. Εντάξει, δεν υπάρχει θέμα. Κατανόηση θα υπάρξει οπωσδήποτε για όλους τους συναδέλφους.

Καλώ, λοιπόν, στο Βήμα εκ μέρους της Κοινοβουλευτικής Ομάδας των Σπαρτιατών τον κ . Αθανάσιο Χαλκιά, στον οποίον εύχομαι -διότι γιόρταζε προχθές, όπως και εγώ- χρόνια πολλά για την ονομαστική του εορτή.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ πολύ, κύριε Πρόεδρε και εύχομαι και σε εσάς ό,τι καλύτερο.

Κυρίες και κύριοι συνάδελφοι, για λόγους κοινοβουλευτικής ευπρέπειας και ανθρώπινης εκτίμησης επιθυμώ να συγχαρώ για την εκλογή του τον νέο Πρόεδρο της Βουλής Νικήτα Κακλαμάνη και εύχομαι να έχει ευδόκιμη θητεία.

Επίσης, δράττομαι της ευκαιρίας και θα αναφερθώ εν συντομία στον Πρόεδρο Τραμπ για τη νέα περίοδο διακυβέρνησης η οποία ξεκίνησε. Ο Πρόεδρος Τραμπ έχει στόχο να αλλάξει συθέμελα το παγκόσμιο σκηνικό και να στρέψει την πολιτική ατζέντα στην εφαρμογή πατριωτικών πολιτικών αποδεικνύοντας ότι, όταν ένας ηγέτης διαθέτει ισχυρή πολιτική βούληση, όλοι οι προγραμματικοί στόχοι είναι εφικτό να υλοποιηθούν. Η Ευρώπη καλείται αυτή τη στιγμή να ανταποκριθεί στις νέες πολιτικές απαιτήσεις δεδομένης της αλληλεξάρτησης μεταξύ της Ευρωπαϊκής Ένωσης και των Ηνωμένων Πολιτειών τόσο στον γεωπολιτικό όσο και στον οικονομικό τομέα.

Εύχομαι στο νέο Πρόεδρο των Ηνωμένων Πολιτειών να επιτύχει τους υψηλούς στόχους που έχει θέσει με την προσδοκία θετικών εξελίξεων και σε ό,τι αφορά τις ελληνοαμερικανικές σχέσεις. Αυτό που έχουμε όλοι αντιληφθεί από την πρώτη μέρα επικράτησης του Ντόναλντ Τραμπ στις αμερικανικές εκλογές –και είναι θετικό- αφορά την απόρριψη της καταστροφικής woke ατζέντας. Και λέω «καταστροφικής», διότι μέχρι σήμερα προκάλεσε μόνο αντιδράσεις και ρήξεις στους κοινωνικούς συνεκτικούς δεσμούς των κατά τόπους εθνικών κοινωνιών. Ο Πρόεδρος Τραμπ αποτελεί ελπίδα για τους εθνικά σκεπτόμενους πολίτες και μπορεί να επιτύχει τη σταθεροποίηση του παγκόσμιου γεωπολιτικού περιβάλλοντος.

Εισερχόμενος τώρα στο αντικείμενο της σημερινής διαδικασίας είναι δέον να επισημανθεί ότι για τις σημερινές αποφάσεις, τις οποίες η Βουλή καλείται να υπερψηφίσει, τηρείται η συνταγματική διάταξη του άρθρου 28 του Συντάγματος της Ελλάδας, το οποίο θα αναγνώσω για να γίνει γνωστό και στους ακροατές μας το περιεχόμενο του Συντάγματος.

Οι γενικά παραδεδεγμένοι κανόνες του Διεθνούς Δικαίου καθώς και οι διεθνείς συμβάσεις από την επικύρωσή τους με νόμο και τη θέση τους σε ισχύ, σύμφωνα με τους όρους κάθε μίας, αποτελούν αναπόσπαστο μέρος του εσωτερικού Ελληνικού Δικαίου και υπερισχύουν από κάθε άλλη αντίθετη διάταξη νόμου. Η εφαρμογή των κανόνων του Διεθνούς Δικαίου και των διεθνών συμβάσεων στους αλλοδαπούς τελεί πάντοτε υπό τον όρο της αμοιβαιότητας. Για να εξυπηρετηθεί σπουδαίο εθνικό συμφέρον και να προαχθεί η συνεργασία με άλλα κράτη, μπορεί να αναγνωριστούν με συνθήκη ή συμφωνία σε όργανα διεθνών οργανισμών αρμοδιότητες που προβλέπονται από το Σύνταγμα. Για την ψήφιση νόμου που κυρώνει αυτή τη συνθήκη ή συμφωνία απαιτείται πλειοψηφία των 3/5 του όλου αριθμού των Βουλευτών.

Η Ελλάδα προβαίνει ελεύθερα με νόμο που ψηφίζεται από την απόλυτη πλειοψηφία του όλου αριθμού των Βουλευτών σε περιορισμούς ως προς την άσκηση της εθνικής κυριαρχίας της, εφόσον αυτό υπαγορεύεται από σπουδαίο εθνικό συμφέρον. Δεν θίγει τα δικαιώματα του ανθρώπου και τις βάσεις του δημοκρατικού πολιτεύματος και γίνεται με βάση τις αρχές της ισότητας και με τον όρο της αμοιβαιότητας. Άρα δυνάμει της παραγράφου 1 ορίζεται ότι οι διεθνείς συμβάσεις και το περιεχόμενό τους, όπως αυτό τυχόν τροποποιείται, αποτελούν αναπόσπαστο μέρος του εσωτερικού Ελληνικού Δικαίου.

Γι’ αυτό τον λόγο οι αποφάσεις του συμβουλίου των διοικητών της Ευρωπαϊκής Τράπεζας Ανασυγκρότησης και Ανάπτυξης με αριθμό 259 και 260 από τον Μάιο του 2025 δεν μπορούν να τύχουν της νομοθετικής επεξεργασίας που κατά τον κοινοβουλευτικό κανόνα συμβαίνει στην Επιτροπή των Οικονομικών. Εμείς λοιπόν οφείλουμε απλώς να υπερψηφίσουμε ή να καταψηφίσουμε τις ανωτέρω αποφάσεις για τυπικούς συνταγματικούς λόγους.

Όπως είπα και στην επιτροπή, η Ευρωπαϊκή Τράπεζα Ανασυγκρότησης και Ανάπτυξης ιδρύθηκε το 1991 με σκοπό να διαμορφώσει ένα νέο επενδυτικό περιβάλλον στην Ευρώπη. Οι υπό κύρωση αποφάσεις του συμβουλίου διοικητών της Τράπεζας, όπως εύκολα διαπιστώνουμε, αφορούν την τροποποίηση άρθρων της ιδρυτικής συμφωνίας και ειδικότερα του άρθρου 1, καθώς και της παραγράφου 1 του άρθρου 12.

Σε ό,τι αφορά τώρα το περιεχόμενο των τροποποιήσεων, προκύπτει αφενός η διεύρυνση του γεωγραφικού πεδίου υλοποίησης των επενδυτικών πρωτοβουλιών της τράπεζας, αφετέρου δίδεται η δυνατότητα στο συμβούλιο των διευθυντών να καθορίζουν τα όρια για την τήρηση της κεφαλαιακής επάρκειας.

Στο σημείο αυτό θέλω να κάνω μία παρατήρηση: Σύμφωνα με τα επίσημα δημοσιοποιημένα στοιχεία, η Ευρωπαϊκή Τράπεζα Ανασυγκρότησης και Ανάπτυξης έχει ως κύριο πυλώνα επενδυτικής δραστηριότητας οικονομικά προγράμματα βασισμένα στο μοντέλο της περιβαλλοντικής βιωσιμότητας και τη λεγόμενη «πράσινη οικονομία και ανάπτυξη». Όπως γνωρίζετε, μόλις εχθές ο Πρόεδρος Τραμπ αποφάσισε να αποσύρει την Αμερική από τη Συμφωνία των Παρισίων, όπως είχε κάνει και στην προηγούμενη θητεία του. Θεωρώ ότι μετά τις νέες εξελίξεις η παγκόσμια οικονομία θα ακολουθήσει νέα μοντέλα. Ο οικονομικός προστατευτισμός, αλλά και η αύξηση παραγωγικότητας που θα εφαρμόσει ο Τραμπ στις ΗΠΑ απαιτούν από μέρους μας να συντονιστούμε με τις νέες συνθήκες, να επανεξετάσουμε την προσέγγιση με τις θεωρίες της πράσινης οικονομίας, διότι τα μέχρι σήμερα αποτελέσματα δεν δικαιώνουν τους θιασώτες της, να επιδιώξουμε την ενίσχυση της εθνικής παραγωγικότητας και να εκμεταλλευτούμε τους φυσικούς πόρους της πατρίδας μας.

Για τους λόγους αυτούς και για όσους διατύπωσα και στην επιτροπή εμείς θα καταψηφίσουμε τις αποφάσεις με αριθμό 259 και 260 της Ευρωπαϊκής Τράπεζας Ανασυγκρότησης και Ανάπτυξης. Η πολιτική και η οικονομική εξάρτηση του κράτους μας από τις παγκόσμιες τράπεζες οι οποίες διαχειρίζονται μέρος του δικού μας εθνικού κεφαλαίου μάς βρίσκει αντίθετους. Εμείς προάγουμε και προωθούμε προτάσεις και θέσεις για τη δυναμική επανέναρξη και άνθιση της πραγματικής εθνικής οικονομίας και αυτό θα συμβεί μόνο όταν η Ελλάδα καταφέρει να παράγει και να φθάσει σε ικανοποιητικά επίπεδα οικονομικής αυτάρκειας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία του χρόνου.

Τον λόγο τώρα έχει ο ειδικός αγορητής της Πλεύσης Ελευθερίας, ο συνάδελφος κ. Αλέξανδρος Καζαμίας.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η Ευρωπαϊκή Τράπεζα Ανασυγκρότησης και Ανάπτυξης είναι μία τράπεζα που ιδρύθηκε το 1991, αλλά δεν είναι θεσμός της Ευρωπαϊκής Ένωσης. Ιδρύθηκε τότε, το 1991, κυρίως για να χρηματοδοτήσει τα μετακομμουνιστικά καθεστώτα στην κεντρική και ανατολική Ευρώπη και σήμερα αποτελείται από εβδομήντα έξι μέλη. Όλα τα κράτη-μέλη της Ευρωπαϊκής Ένωσης -και τα είκοσι επτά- είναι μέλη στην Ευρωπαϊκή Τράπεζα Ανασυγκρότησης και Ανάπτυξης. Η ίδια η Ευρωπαϊκή Ένωση είναι επίσης μέλος, όπως και η Ευρωπαϊκή Τράπεζα Επενδύσεων. Η τράπεζα ωστόσο έχει και μέλη έξω από την Ευρωπαϊκή Ένωση. Τα κεφαλαιακά της αποθέματα προέρχονται κυρίως στην πλειονότητά τους από τις επτά μεγάλες οικονομίες του κόσμου, τις λεγόμενες «G7». Οι Ηνωμένες Πολιτείες συμβάλλουν με 3 δισεκατομμύρια και οι πέντε από τις άλλες έξι G7 -πλην του Καναδά- συμβάλλουν με 2,5 δισεκατομμύρια στα κεφαλαιακά της αποθέματα. Αυτό κατά συνέπεια έχει καταστήσει την Ευρωπαϊκή Τράπεζα Ανασυγκρότησης και Ανάπτυξης έναν θεσμό που συνδέεται με τις προτεραιότητες των επτά μεγαλύτερων οικονομιών του πλανήτη.

Πρέπει, επίσης, εδώ να πούμε ότι στα τριάντα τέσσερα χρόνια της δραστηριοποίησής της η τράπεζα αυτή έχει υποστηρίξει πάνω από επτά χιλιάδες έργα σε πολλές χώρες του πλανήτη και το συνολικό ποσό των κεφαλαίων που έχει επενδύσει, σύμφωνα με τα στοιχεία της ίδιας της τράπεζας, κυρίως σε τομείς όπως είναι η πράσινη μετάβαση, η ψηφιακή ανάπτυξη και ούτω καθεξής, ισοδυναμεί με πάνω από 200 δισεκατομμύρια ευρώ.

Η χώρα μας συμβάλλει στην τράπεζα αυτή και η σύμβαση που έχουμε μπροστά μας έχει σκοπό να διευρύνει τον τομέα δραστηριοποίησης της τράπεζας στην Υποσαχάρια Αφρική και συγκεκριμένα σε σαράντα οκτώ κράτη της Υποσαχάριας Αφρικής, όπου η τράπεζα δεν δραστηριοποιείται μέχρι τώρα, καθώς και στο Ιράκ.

Η σύμβαση που έχουμε μπροστά μας προς κύρωση τροποποιεί στην πραγματικότητα το πρώτο άρθρο του καταστατικού της Ευρωπαϊκής Τράπεζας Ανασυγκρότησης και Ανάπτυξης, ούτως ώστε να συμπεριλάβει τα σαράντα οκτώ κράτη της Υποσαχάριας Αφρικής και το Ιράκ στα κράτη στα οποία η τράπεζα θα δραστηριοποιείται στο εξής. Παρομοίως, το άρθρο 12 επίσης τροποποιείται, ούτως ώστε να αυξήσει τα κεφάλαια που θα διαθέτει η τράπεζα για δραστηριοποίηση σε αυτά τα κράτη.

Εδώ πρέπει να πούμε ότι οι αρχικοί σκοποί αυτής της τράπεζας -και αυτό είναι ουσιαστικό σημείο και μας αφορά ιδιαιτέρως από την πλευρά της Πλεύσης Ελευθερίας- όπως προβλέπει ρητά το άρθρο 1 του καταστατικού της, ήταν να προωθήσει τρία πράγματα: την πολυκομματική δημοκρατία, τον πλουραλισμό και την οικονομία της αγοράς.

Με το πέρασμα του χρόνου η Ευρωπαϊκή Τράπεζα Ανασυγκρότησης και Ανάπτυξης έχει εστιάσει κυρίως σε έργα τα οποία προωθούν το άνοιγμα των οικονομιών και τη συμβολή στην προώθηση των οικονομιών της αγοράς. Σταδιακά οι στόχοι της προώθησης της πολυκομματικής δημοκρατίας και του πλουραλισμού έχουν εκλείψει από τους στόχους της τράπεζας και αυτό είναι κάτι το οποίο μας προβληματίζει ιδιαίτερα.

Πρέπει να πω ότι πολλά από τα σαράντα οκτώ κράτη της Υποσαχάριας Αφρικής, τα οποία τώρα με την τροποποίηση αυτή εντάσσονται στον γεωγραφικό χώρο δραστηριοποίησης της τράπεζας, είναι δικτατορίες. Για παράδειγμα, ένα από αυτά για το οποίο η Κυβέρνηση είχε φέρει προ λίγων μηνών μια άλλη σύμβαση αθλητικής συνεργασίας είναι η Γκαμπόν. Η Γκαμπόν τον Σεπτέμβριο του 2023 είχε ένα πραξικόπημα το οποίο έχει καταργήσει όλες τις ατομικές ελευθερίες, τον πολυκομματισμό και τον πλουραλισμό στη χώρα. Παρ’ όλα αυτά, όταν είχε έρθει εκείνο το νομοσχέδιο αθλητικής συνεργασίας και ρωτήσαμε τον νυν Υπουργό που υποστήριζε τότε το νομοσχέδιο, τον κ. Βρούτση, μας είπε ότι αυτή η αλλαγή καθεστώτος δεν αλλάζει τίποτα όσον αφορά την υλοποίηση της σύμβασης αθλητικής συνεργασίας, κάτι που μας σοκάρει ιδιαιτέρως. Θεωρούμε ότι η χώρα μας δεν πρέπει να διατηρεί ομαλές σχέσεις συνεργασίας με καθεστώτα τα οποία χάνουν τις δημοκρατικές τους ελευθερίες και υπόκεινται σε στυγνή δικτατορική διακυβέρνηση.

Το ίδιο συμβαίνει και με μία σειρά από άλλα κράτη της Υποσαχάριας Αφρικής τα οποία έχουν καθεστώτα ιδιαιτέρως αυταρχικά. Θεωρούμε ότι η Κυβέρνηση και η Ελλάδα δεν θα πρέπει να χρηματοδοτεί αυτά τα καθεστώτα με έργα που προέρχονται από αυτή την τράπεζα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η περίπτωση του Ιράκ είναι, επίσης, μία περίπτωση που μας προβληματίζει. Το Ιράκ μετά την αγγλοαμερικανική εισβολή του 2003 υπέστη μια τραγική και επίπονη διαδικασία ανοικοδόμησης, η οποία στοίχισε πολλές ζωές στον ιρακινό λαό. Όμως, αυτή τη στιγμή το Ιράκ διοικείται από ένα καθεστώς το οποίο σήμερα στα διεθνή μέσα μαζικής ενημέρωσης περνάει νομοθετήματα, όπως το συγκεκριμένο, το οποίο επιτρέπει τον γάμο σε ανήλικα κορίτσια. Και αυτό έχει δεχτεί σφοδρή κριτική από πάρα πολλές ανθρωπιστικές οργανώσεις. Αυτά τα πράγματα, κατά την άποψή μας, δεν πρέπει να αγνοούνται, όπως επίσης δεν πρέπει να αγνοείται και το γεγονός ότι Ευρωπαϊκή Τράπεζα Ανασυγκρότησης και Ανάπτυξης έχει δεχτεί σκληρή κριτική για το γεγονός ότι δρα σε κάποια έργα χωρίς την επαρκή διαφάνεια, ενώ έχει κατηγορηθεί και για συμμετοχή σε έργα τα οποία περιέχουν στοιχεία πολιτικής και οικονομικής διαφθοράς.

Υπό την έννοια αυτή, θεωρούμε ότι η σύμβαση που έρχεται τώρα προς κύρωση στη Βουλή δεν λαμβάνει υπ’ όψιν τους κεντρικούς πολιτικούς στόχους της προώθησης της πολυκομματικής δημοκρατίας, του πλουραλισμού, καθώς και της προάσπισης των ανθρωπίνων δικαιωμάτων και η τράπεζα αυτή δεν παρέχει επαρκή εχέγγυα για τη διαφάνεια και την καταπολέμηση της διαφθοράς. Στη βάση αυτή, λοιπόν, η Πλεύση Ελευθερίας θα καταψηφίσει τη σύμβαση που έρχεται προς κύρωση.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Καζαμία.

Πριν καλέσω τον επόμενο ομιλητή στο Βήμα, θα κάνω μία ανακοίνωση προς το Σώμα:

Οι Υπουργοί Παιδείας, Θρησκευμάτων και Αθλητισμού, Εθνικής Οικονομίας και Οικονομικών, Εσωτερικών, Υγείας, Ανάπτυξης και Εργασίας και Κοινωνικής Ασφάλισης, κατέθεσαν στις 21-1-2025 σχέδιο νόμου: «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα ΑΛΕΞΑΝΔΡΟΣ Σ. ΩΝΑΣΗΣ» (ALEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων».

Παραπέμπεται στην αρμόδια Διαρκή Επιτροπή.

Καλώ τώρα στο Βήμα τον ειδική αγορητή της Κοινοβουλευτικής Ομάδας Νίκη κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση φέρνει προς συζήτηση την κύρωση των υπ’ αριθμών 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, με τις οποίες τροποποιούνται τα άρθρα 1 και 12 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης.

Με την τροποποίηση του άρθρου 1 περιγράφονται οι σκοποί και η αποστολή της τράπεζας. Οι αλλαγές εστιάζουν στην ανανέωση και κυρίως στη διεύρυνση των στόχων της Τράπεζας, ώστε να ανταποκριθεί στις σύγχρονες οικονομικές, κοινωνικές ή περιβαλλοντικές προκλήσεις, περιλαμβάνοντας και τις χώρες της Υποσαχάριας Αφρικής και το Ιράκ.

Με την τροποποίηση της παραγράφου 1 του άρθρου 12 περιλαμβάνονται ρυθμίσεις για τις χρηματοδοτικές δραστηριότητες, τους πόρους ή τις διαδικασίες της τράπεζας. Η τροποποίηση στοχεύει στη βελτίωση της διαχείρισης πόρων της τράπεζας και την εισαγωγή νέων χρηματοδοτικών εργαλείων.

Η κύρωση από το εθνικό κοινοβούλιο μιας χώρας-μέλους της τράπεζας αποτελεί τυπική διαδικασία που επιβεβαιώνει τη δέσμευση της χώρας να εφαρμόσει τις αποφάσεις του συμβουλίου διοικητών και να αποδεχθεί τις τροποποιήσεις στη συμφωνία ίδρυσης.

Μέσω της τράπεζας η Ελλάδα έχει πρόσβαση σε χρηματοδότηση για έργα υποδομών, ενέργειας και υποστήριξης επιχειρήσεων. Θεωρούμε πολύ σημαντικό το γεγονός ότι πολλές ελληνικές εταιρείες συμμετέχουν σε έργα της τράπεζας σε άλλες χώρες, ειδικά στα Βαλκάνια, όπου η τράπεζα δραστηριοποιείται έντονα.

Η μη παρουσίαση ενημερωτικού εγγράφου από την Κυβέρνηση και τους αρμόδιους Υπουργούς υποδηλώνει πως η χώρα μας έχει, δυστυχώς, τον ρόλο απλού παρατηρητή, χωρίς φωνή και άποψη για τις αποφάσεις της τράπεζας. Ίσως, ακόμα χειρότερα, να υποδηλώνει την αδιαφορία της Κυβέρνησης για την παρουσία της χώρας μας σε διεθνείς οργανισμούς, όπως η εν λόγω τράπεζα.

Με τις παραπάνω τροποποιήσεις δεν γνωρίζουμε αν εξυπηρετούνται τα συμφέροντα της χώρας μας, δεδομένου ότι η χώρα μας έχει μηδαμινές εμπορικές σχέσεις με τις χώρες της Υποσαχάριας Αφρικής και το Ιράκ. Κατά τη γνώμη μας, η κύρωση των αποφάσεων που τροποποιούν τη συμφωνία ίδρυσης της τράπεζας εγείρει ερωτηματικά που ενδεχομένως αμφισβητούν τη σκοπιμότητα και την πρακτικότητα αυτών των αλλαγών.

Θα αναφέρουμε τους προβληματισμούς αμέσως παρακάτω. Οι αποφάσεις ελήφθησαν από το συμβούλιο διοικητών της τράπεζας, χωρίς να δοθεί η δέουσα έμφαση στη δημόσια διαβούλευση ή στην ενημέρωση των κρατών-μελών. Ελλείψει πλήρους διαφάνειας εγείρονται ερωτηματικά σχετικά με το κατά πόσο οι τροποποιήσεις εξυπηρετούν πραγματικά τους σκοπούς της τράπεζας ή άλλα ειδικά συμφέροντα.

Η τροποποίηση του άρθρου 1 που αφορά στην αποστολή της τράπεζας ενδέχεται να οδηγήσει σε αλλαγή της βασικής φιλοσοφίας της. Υπάρχει ο κίνδυνος να δοθεί έμφαση σε εμπορικές ή επενδυτικές προτεραιότητες, αποδυναμώνοντας τον κοινωνικό, περιβαλλοντικό ή αναπτυξιακό χαρακτήρα της τράπεζας. Πιστεύουμε ότι, τουλάχιστον, εν μέρει αλλοιώνεται η αποστολή της, αφού θα περιλάβει σχεδόν πενήντα κράτη της αφρικανικής ηπείρου.

Οι αλλαγές που σχετίζονται με τις χρηματοδοτικές δραστηριότητες στην παράγραφο 1 του άρθρου 12 μπορεί να συνεπάγονται πρόσθετες οικονομικές δεσμεύσεις για τα κράτη-μέλη. Αυτές οι δεσμεύσεις ενδέχεται να μην είναι εφικτές, ειδικά για χώρες με δημοσιονομικές δυσκολίες. Αν συνυπολογίσουμε τη συμπερίληψη των χωρών της Υποσαχάριας Αφρικής και του Ιράκ στις χρηματοδοτήσεις της τράπεζας, είναι βέβαιο ότι στο μέλλον θα κατανεμηθούν πρόσθετες οικονομικές δεσμεύσεις στα κράτη-μέλη της τράπεζας, επομένως και στην Ελλάδα.

Κατά τη γνώμη μας υπάρχει δημοκρατικό έλλειμμα στη διαδικασία κύρωσης των αποφάσεων του συμβουλίου διοικητών της τράπεζας. Η κύρωση από τα εθνικά κοινοβούλια συχνά γίνεται χωρίς ουσιαστική συζήτηση, περιορίζοντας τη δυνατότητα των πολιτών να ενημερωθούν και να εκφράσουν τις απόψεις τους. Χαρακτηριστικό παράδειγμα είναι η Ελληνική Κυβέρνηση. Παρασκευή βράδυ μας έστειλε την πρόσκληση για συζήτηση της κύρωσης τη Δευτέρα το πρωί, χωρίς κανένα συνοδευτικό υπηρεσιακό έγγραφο των Υπουργείων Εξωτερικών και Εθνικής Οικονομίας.

Απ’ όσα γνωρίζουμε δεν έχει παρουσιαστεί κάποια επαρκής μελέτη των επιπτώσεων που θα έχουν οι αλλαγές στην πρακτική λειτουργία της τράπεζας. Χωρίς μια σαφή αξιολόγηση είναι δύσκολο να εκτιμηθεί αν η τροποποίηση είναι προς το συμφέρον των κρατών-μελών και των κοινωνιών.

Ειδικά για τη χώρα μας πιστεύουμε ότι δεν θα έχει κάποια θετική επίπτωση δεδομένου, αφενός, ότι δεν έχουμε σοβαρές εμπορικές σχέσεις με τις χώρες της Υποσαχάριας Αφρικής και το Ιράκ και, αφετέρου, μπορεί τα κράτη-μέλη να απαιτηθεί να καταβάλουν πρόσθετους πόρους προς την Τράπεζα, όπως φυσικά και η χώρα μας.

Τέλος, ένας κίνδυνος που αφορά τα κράτη-μέλη της τράπεζας που ήδη λαμβάνουν χρηματοδοτήσεις είναι ότι η υιοθέτηση των αλλαγών αυτών ενδέχεται να ενισχύσει την εξάρτησή τους από τους μηχανισμούς της τράπεζας, περιορίζοντας τη δυνατότητα ανεξάρτητων αναπτυξιακών πολιτικών.

Θα πρέπει να τονίσουμε ότι εμείς ως κίνημα δεν είμαστε οπαδοί του απομονωτισμού της χώρας μας. Ωστόσο, επιθυμούμε περισσότερη διαφάνεια σε ό,τι έχει να κάνει με τη συμμετοχή μας σε διεθνείς οργανισμούς, όπως είναι η Ευρωπαϊκή Τράπεζα Ανασυγκρότησης και Ανάπτυξης. Στόχος μας θα πρέπει να είναι η ενεργός συμμετοχή της χώρας μας στις αποφάσεις της τράπεζας, με γνώμονα τα συμφέροντά μας σε οικονομικό και πολιτικό επίπεδο.

Η επέκταση σε πενήντα χώρες, ενδεχομένως, να δημιουργεί ευκαιρίες δραστηριοποίησης για ελληνικές επιχειρήσεις, οπότε η Κυβέρνηση οφείλει να διευκολύνει τη συμμετοχή τους στις νέες επενδύσεις που θα πραγματοποιήσει η τράπεζα. Δυστυχώς, πέραν της κύρωσης των αποφάσεων, η Κυβέρνηση δεν έχει παρουσιάσει απολύτως καμία ενέργεια προς όφελος της χώρας μας και της ελληνικής επιχειρηματικότητας.

Βεβαίως, κατανοούμε ότι η κύρωση των εν λόγω αποφάσεων από το Εθνικό Κοινοβούλιο μιας χώρας-μέλους αποτελεί τυπική διαδικασία. Ωστόσο, θέσαμε τους προβληματισμούς μας που θα πρέπει να λάβει σοβαρά υπ’ όψιν της η Κυβέρνηση και να τους μεταφέρει στην τράπεζα, χρησιμοποιώντας την ιδιότητα του μέλους της. Θα θέλαμε η κύρωση των εν λόγω αποφάσεων να αφυπνίσει την Κυβέρνηση και να εξετάσει με ποιους τρόπους θα προκύψει όφελος για την πατρίδα μας.

Αναγνωρίζοντας τη σημασία συμμετοχής μας στην Ευρωπαϊκή Τράπεζα Ανασυγκρότησης και Ανάπτυξης και για τους παραπάνω λόγους που αναφέραμε, το κίνημά μας θα ψηφίσει ΠΑΡΩΝ στην κύρωση των υπ’ αριθμόν 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία του χρόνου.

Η Νέα Αριστερά, όπως είπα, τάσσεται υπέρ, άρα δεν ζητάει τον λόγο.

Ομοίως και ο ΣΥΡΙΖΑ τάσσεται υπέρ και δεν ζητάει τον λόγο.

Επομένως, θα καλέσω στο Βήμα τον ειδικό αγορητή της Ελληνικής Λύσης κ. Στυλιανό Φωτόπουλο.

Τα λέω αυτά, προκειμένου σιγά-σιγά να προσαρμοζόμαστε προς τον Κανονισμό. Η διάταξη αυτή του Κανονισμού έχει το νόημα να εξαντλείται, για να μπορεί να δίδεται χρόνος στην Ολομέλεια σε άλλες περιπτώσεις που χρήζουν ευρύτερων τοποθετήσεων. Γι’ αυτό ο Κανονισμός προβλέπει αυτό που προβλέπει, να δίνεται ο λόγος μόνο στους έχοντες αντίρρηση. Δεν μιλάω για τους Κοινοβουλευτικούς Εκπροσώπους, γιατί οι Κοινοβουλευτικοί Εκπρόσωποι εκφράζουν καθημερινά το όλον του κόμματός τους, όχι μόνο για τα συζητούμενα θέματα, αλλά και για τα γενικότερα θέματα.

Βέβαια, αυτό άρχισε λίγο να διαφοροποιείται και να παίρνουν τον λόγο και οι συμφωνούντες, επειδή πολλές φορές σε τέτοιες κυρώσεις συμβάσεων μπαίνανε και διάφορα άλλα πράγματα. Όταν, όμως, η σύμβαση είναι καθαρή, τότε στην επιτροπή εξαντλείται το θέμα με τρεις ψηφοφορίες. Δεν υπάρχει ψηφοφορία επιφύλαξης. Υπάρχει ΝΑΙ, ΟΧΙ ή ΠΑΡΩΝ. Το λέω, γιατί καλό είναι να προσεγγίζουμε όσο γίνεται την εφαρμογή του Κανονισμού.

Πριν σας δώσω τον λόγο, κύριε Φωτόπουλε, να καλωσορίσω κάποιο σχολείο, το οποίο μας έχει κάνει την τιμή να μας επισκεφθεί.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις συνοδοί εκπαιδευτικοί από το Γυμνάσιο με Λυκειακές Τάξεις Μεθάνων Τροιζηνίας.

Η Βουλή σάς καλωσορίζει και σας ευχόμαστε καλή πρόοδο, καλή χρονιά και καλή επιτυχία στα μαθήματά σας!

(Χειροκροτήματα από όλες τις πτέρυγες της Βουλής)

Ορίστε, κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Να καλωσορίσω και εγώ με τη σειρά μου τα παιδιά και τους συνοδούς-εκπαιδευτικούς. Δράττομαι της ευκαιρίας, σε σχέση με αυτά που είπατε για την τήρηση του Κανονισμού της Βουλής, να σας πω για μια ακόμα φορά ότι είναι ευθύνη του Προεδρείου -όχι εσάς, αλλά της Διάσκεψης των Προέδρων- να πάρετε μέτρα, για να μην παρουσιάζει η Βουλή αυτή την εικόνα, είτε αφορά την Ολομέλεια είτε τις επιτροπές. Είναι ντροπή να προσκαλούμε σχολεία, να έρχονται και να βλέπουν τη Βουλή άδεια.

Να έρθω τώρα στην κύρωση του συγκεκριμένου νομοσχεδίου. Καλούμαστε σήμερα με το προτεινόμενο σχέδιο νόμου να κυρώσουμε τις υπ’ αριθμόν 259 και 260 αποφάσεις του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης.

Συγκεκριμένα, με την υπ’ αριθμόν 259 απόφαση καθίσταται εφικτή η σταδιακή επέκταση του γεωγραφικού πεδίου των εργασιών της ΕΤΑΑ στην Yποσαχάρια Αφρική και στο Ιράκ και με την υπ’ αριθμόν 260 απόφαση καταργούνται οι περιορισμοί των κεφαλαίων που κατανέμονται στις συνήθεις εργασίες της ΕΤΑΑ.

Κατά την προχτεσινή επεξεργασία του σχεδίου νόμου στην επιτροπή ο Αναπληρωτής Υπουργός Εθνικής Οικονομίας και Οικονομικών επισήμανε ως προς την ουσία του σχεδίου νόμου ότι στόχος είναι η εξάλειψη της φτώχειας, η οικονομική ενίσχυση του πληθυσμού σε χώρες που έχουν ανάγκη, η δημιουργία νέων ευκαιριών για τους πολίτες των περιοχών, όπου δραστηριοποιείται η ΕΤΑΑ.

Μισό αιώνα και πλέον μετά τη δεκαετία του 1960, όταν άρχισε η διαδικασία της αποαποικιοποίησης και της χειραφέτησης των αφρικανικών χωρών η Αφρική παραμένει μία ήπειρος με ουσιαστικά ανεξάντλητες πλουτοπαραγωγικές πηγές, ταχύτατη ανάπτυξη και ανάλογο επενδυτικό ενδιαφέρον, αλλά και περιοχή αιματηρών εμφυλίων συγκρούσεων και ξένων επεμβάσεων. Οι υψηλοί ρυθμοί ανάπτυξης πολλών αφρικανικών οικονομιών δεν μεταφράζονται σε ευημερία για τους λαούς της Αφρικής, οι περισσότεροι από τους οποίους εξακολουθούν να ζουν σε ένδεια αναντίστοιχη με τους υψηλούς ρυθμούς ανάπτυξης της μαύρης ηπείρου και απολύτως αδικαιολόγητη σε σχέση με τον πλούτο της.

Στην Αφρική βρίσκεται περίπου το 40% των παγκόσμιων αποθεμάτων πλουτοπαραγωγικών πηγών, το 60% της αρόσιμης γης, η οποία δεν έχει έως τώρα αξιοποιηθεί, αλλά και ένα δισεκατομμύριο άνθρωποι με αυξανόμενη αγοραστική δύναμη. Έχει έτσι αναπόφευκτα αποτελέσει πεδίο οικονομικού ανταγωνισμού ανάμεσα στις Ηνωμένες Πολιτείες της Αμερικής και την Κίνα, καθώς έχει προσελκύσει το ενδιαφέρον των δύο μεγαλύτερων οικονομιών του πλανήτη. Στην προσπάθειά του να αντλήσει ενέργεια, αλλά και πρώτες ύλες για την ενεργοβόρο κινεζική οικονομία, το Πεκίνο έχει πράγματι στραφεί στην Αφρική, την οποία έχει επιχειρήσει να κατακτήσει οικονομικά επενδύοντας δισεκατομμύρια δολάρια σε έργα υποδομής κυρίως.

Σύμφωνα με το Διεθνές Νομισματικό Ταμείο στο σύνολό της η Υποσαχάρια Αφρική θα σημειώσει συνολικά ανάπτυξη 6,1% το τρέχον έτος, όταν στον υπόλοιπο κόσμο ο αντίστοιχος ρυθμός εκτιμάται να μην υπερβεί το 3,7%. Πίσω από αυτή την ανάπτυξη βρίσκεται η πώληση των αποθεμάτων πετρελαίου και φυσικού αερίου των χωρών αυτών, καθώς και των πολύτιμων μετάλλων τους, αλλά τα οφέλη μοιράζονται ανάμεσα σε μια ολιγομελή αριστοκρατία της ηπείρου και ορισμένους ξένους επιχειρηματικούς ομίλους.

Η ΕΤΑΑ ως διεθνές χρηματοπιστωτικό ίδρυμα, με μεγαλύτερο μέτοχο τις Ηνωμένες Πολιτείες της Αμερικής, που υποστηρίζει χώρες στη διαδικασία ίδρυσης του ιδιωτικού τους τομέα, γι’ αυτό και κατευθύνει επενδύσεις ως εργαλείο για την οικοδόμηση οικονομιών της αγοράς, προσφέροντας χρηματοδότηση σε τράπεζες, βιομηχανίες και επιχειρήσεις, ενώ συνεργάζεται και με εταιρείες του δημοσίου για να υποστηρίξει την ιδιωτικοποίησή τους, έχει υποστεί σοβαρές ζημιές από τα επενδυτικά της προγράμματα σε Ρωσία, Λευκορωσία και Ουκρανία και προσπαθεί να αντισταθμίσει τις απώλειες με την επέκταση του γεωγραφικού πεδίου ανάπτυξης των εργασιών της τράπεζας στην Υποσαχάρια Αφρική και στο Ιράκ.

Οι αυξανόμενες ανάγκες για εκσυγχρονισμό των υποδομών και τεχνολογική ανάπτυξη δημιουργούν πρόσφορο έδαφος στην ΕΤΑΑ για συνεργασίες και επενδύσεις, καθώς και ευκαιρία για άμεσο πλουτισμό. Η δραστηριοποίηση της ΕΤΑΑ στην Υποσαχάρια Αφρική όχι μόνο δεν συνάδει με τον καταστατικό σκοπό της τράπεζας, που είναι η προώθηση της πολυκομματικής δημοκρατίας, του πλουραλισμού, η υποστήριξη της μετάβασης των χωρών της περιοχής στην οικονομία της αγοράς, αλλά έρχεται σε πλήρη αντίφαση προς τις δύο πρώτες, δεδομένου ότι αφενός κυριαρχούν δικτατορικά καθεστώτα, αφετέρου παραβιάζονται κατά κόρον τα ανθρώπινα δικαιώματα.

Με την πρόφαση, λοιπόν, της περιβαλλοντικής βιωσιμότητας και της τήρησης των αρχών της πολυκομματικής δημοκρατίας και του πλουραλισμού, η ΕΤΑΑ εστιάζει το κύριο ενδιαφέρον της στον πλουτισμό από επενδύσεις σε ιδιωτικές τράπεζες και ισχυρούς ομίλους που δραστηριοποιούνται στον τομέα της ενέργειας, των κατασκευών και του ορυκτού πλούτου και σε μακροσκοπική βάση στον έλεγχο των κυβερνήσεων.

Είναι αξιοσημείωτη η στήριξη που παρείχε η ΕΤΑΑ στην Ελληνική Κυβέρνηση προεκλογικά και πιο συγκεκριμένα ο αντιπρόεδρος της Ευρωπαϊκής Τράπεζας Ανασυγκρότησης, ο κ. Γιούργκεν Ρίγκτερνκ ο οποίος επισκέφτηκε τη χώρα μας στις 26 Απριλίου 2023 και κατά τη συνάντησή του με εκπροσώπους της Ελληνικής Κυβέρνησης και της Τράπεζας της Ελλάδος, αφού τόνισε ότι η πρόοδος που έχει σημειώσει η Ελλάδα με τις επιλογές της Κυβέρνησης και τις διαρθρωτικές μεταρρυθμίσεις τα τελευταία χρόνια είναι εντυπωσιακή, επισήμανε τους τομείς στους οποίους θα έπρεπε να επικεντρωθεί η νέα κυβέρνηση. Οι μεταρρυθμίσεις στο εκπαιδευτικό σύστημα και στον δικαστικό τομέα είναι τα πρώτα νομοσχέδια τα οποία φέρατε εσείς ως Κυβέρνηση, το νομοσχέδιο για τα ιδιωτικά πανεπιστήμια και το νομοσχέδιο για την αλλαγή στο δικαστικό σύστημα.

Η διακυβέρνησή σας έχει στο επίκεντρό της μια ευκαιριακή πολιτική ταμειακού συμφέροντος, με αποτέλεσμα να προβαίνετε σε ιδιωτικοποιήσεις ξεπουλώντας λιμάνια και αεροδρόμια με μεγάλη εμπορική αξία και εξαιρετικές αναπτυξιακές προοπτικές, χωρίς να υπάρχει στρατηγικός σχεδιασμός, χωρίς τη διασύνδεσή τους με τις τοπικές οικονομίες, ώστε η ανάπτυξή τους να αποβαίνει προς όφελος των τοπικών κοινωνιών. Ο αποκλεισμός των τοπικών κοινωνιών αφενός απαξιώνει τη λαϊκή συμμετοχή και αφετέρου, είναι ενδεικτική του ιδιοκτησιακού πνεύματος που διέπει την Κυβέρνηση της Νέας Δημοκρατίας, όσον αφορά τη δημόσια περιουσία.

Ενισχύετε μεγάλους πολυεθνικούς κολοσσούς και ιδιωτικές τράπεζες που δρουν σε καθεστώτα ασφυκτικής πίεσης για την ελληνική κοινωνία, αυξάνοντας υπέρμετρα τα κέρδη τους, αλλά μειώνοντας τις αντοχές των Ελλήνων πολιτών, επιλογές που αποδεικνύουν σε πρωτοφανές επίπεδο ότι η Κυβέρνηση επιδιώκει την εξυπηρέτηση ιδιωτικών συμφερόντων και για να το κάνει αυτό, δεν διστάζει να θέσει σε διακινδύνευση το δημόσιο συμφέρον.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Φωτόπουλο, αλλά μην αδικείτε το Κοινοβούλιο. Δεν χρειάζεται να κάνουμε διάλογο. Το Κοινοβούλιο συνεδριάζει, κύριε Φωτόπουλε, πολλές φορές από το πρωί μέχρι τα μεσάνυχτα. Μην κοιτάτε τώρα που ήρθαν οι συνάδελφοί σας να σας ακούσουν. Πολλές φορές δεν υπάρχει κανένας εκεί.

**ΣΤΥΛΙΑΝΟΣ ΦΩΤΟΠΟΥΛΟΣ:** Εγώ δεν μίλησα για συναδέλφους, αλλά για την εικόνα.

**ΠΡΟΕΔΡΕΥΩΝ (Αθανάσιος Μπούρας):** Αλλά παράκληση θερμή, οι Βουλευτές ενημερώνονται, υπάρχει το Κανάλι της Βουλής και ενημερώνεται και ο ελληνικός λαός. Μην υποτιμούμε τον ρόλο μας. Όχι όταν βλέπει κάποιος ότι οι δικοί του είναι εδώ να κάνει έναν χαρακτηρισμό, δεν είναι σωστό. Εγώ αυτή την παρατήρηση οφείλω να την κάνω, γιατί πρέπει να την κάνω έτσι.

Όλα τα κόμματα σέβονται τη δημοκρατία, την υπηρετούν και ο καθένας, εκτός από τα καθήκοντα τα οποία έχει κάθε Βουλευτής εντός του Κοινοβουλίου, έχει καθήκοντα και εκτός Κοινοβουλίου, έχει καθήκον να επισκέπτεται την περιφέρειά του, να φροντίζει για άλλες δραστηριότητες που επιλύουν θέματα της περιοχής του και ούτω καθεξής.

Λοιπόν, τον λόγο τώρα έχει εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας ο ειδικός αγορητής, ο κ. Χρήστος Τσοκάνης.

Ορίστε, κύριε Τσοκάνη, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Χαιρετίζουμε και από το Βήμα της Βουλής τις μεγάλες απεργιακές συγκεντρώσεις, που πραγματοποίησαν σήμερα στην πατρίδα μας οι οικοδόμοι, διεκδικώντας συλλογικές συμβάσεις, μεροκάματα αξιοπρέπειας και ασφαλείς συνθήκες στους χώρους δουλειάς.

Χαιρετίζουμε από αυτό εδώ το Βήμα και τις μεγάλες κινητοποιήσεις που έχουν ξεσπάσει στον χώρο των μικρών βιοπαλαιστές αγροτών. Είμαστε στο πλευρό τους. Ο αγώνας τους είναι δίκαιος και μέσα από τον αγώνα τους ξεσκεπάζετε και η ανοχή και η σύμπλευση όλων των κομμάτων του ευρωμονόδρομου που στήριξαν την κοινή αγροτική πολιτική και που έρχονται στην πατρίδα μας και λένε άλλα γι’ άλλα.

Υπήρχε κάποτε μια χώρα που τη λέγανε Σοβιετική Ένωση, όπου εκεί τα παιδιά δεν είχαν άγχος για το πώς θα μεγαλώσουν και οι εργαζόμενοι είχαν σταθερή δουλειά με δικαιώματα και ασφάλεια. Ένα παιδί ή μια γυναίκα μπορούσε να μετακινηθεί από τη μια πλευρά της πόλης στην άλλη χωρίς κανέναν κίνδυνο. Η σύνταξη ήταν κατάκτηση στην ηλικία των εξήντα και των πενήντα πέντε ετών.

Ο αγώνας για την ειρήνη, η στήριξη των εθνικοαπελευθερωτικών κινημάτων ανά τον κόσμο, αλλά και η στήριξη όλων των επαναστατικών κινημάτων ήταν στην πρώτη γραμμή και στην πρώτη προτεραιότητα του σοσιαλισμού στην Ανατολική Ευρώπη. Τα δικαιώματα, οι ελευθερίες και ένας λαός που ζούσε με αξιοπρέπεια δεν χωρούν αμφισβήτηση σε καμία περίπτωση.

Λυσσαλέα προσπάθησαν τα ιμπεριαλιστικά κέντρα να ενισχύσουν, να καλλιεργήσουν και να εντείνουν τις ανατροπές του σοσιαλιστικού μπλοκ. Και όχι μόνο αυτό, συζητάμε σήμερα για μια τράπεζα που ανέλαβε τη δημιουργία, την καλλιέργεια και την ενίσχυση της ελεύθερης αγοράς που γεννάει φτώχεια, εκμετάλλευση, ανασφάλεια, πολέμους, αδικία σε αυτό το σύνολο των χωρών του σοσιαλισμού.

Και όχι μόνο αυτό, έχετε το θράσος ψηφίζοντας ό,τι λέει το Ευρωκοινοβούλιο και προτείνει η Ευρωπαϊκή Ένωση να έρχεστε εδώ πολλοί και να διαφωνείτε για τα μάτια του λαού, ενώ μέσα στην Ευρωπαϊκή Ένωση, μέσα στο Ευρωκοινοβούλιο το έχετε στηρίξει χειροπόδαρα! Και έρχεστε να μας βάλετε να συζητήσουμε, να ανεχθούμε και να αποδεχθούμε ότι ένα εργαλείο του ιμπεριαλιστικού οργανισμού, που στην ουσία θέλει να εξασφαλίσει προνομιακό πεδίο, προνομιακό περιβάλλον επενδυτικό για τα μονοπώλια, τις πολυεθνικές, για το κεφάλαιο, να το στηρίξουμε και να το υπερψηφίσουμε. Μα με την καμία! Ως ΚΚΕ καταδικάζουμε, καταγγέλλουμε και καταψηφίζουμε αυτήν τη σύμβαση που φέρνετε στο Ελληνικό Κοινοβούλιο.

Στην ουσία τι προσπαθείτε να πετύχετε; Να δημιουργήσετε τους όρους και τις προϋποθέσεις, έτσι ώστε σε παρθένα εδάφη, σε παρθένες γαίες, μέσα από τον έλεγχο των ζωνών μεταφοράς, εμπορίου και διακίνησης των προϊόντων, μέσα από τη δημιουργία καινούργιων πεδίων εκμετάλλευσης εργατικής δύναμης και τον έλεγχο σφαιρών επιρροής, να ενισχύσετε και να ρίξετε όσο μπορείτε περισσότερο νερό στον μύλο της ισχυροποίησης των μονοπωλίων. Κάτι τέτοιο εμείς δεν το δεχόμαστε. Το συζητήσαμε και στην επιτροπή και το καταγγείλαμε.

Και μάλιστα όλα αυτά γίνονται και στο πλαίσιο του ότι πάμε να ενισχύσουμε τις φτωχές χώρες, τη στιγμή που η ίδια η πατρίδα μας, πάνω από το 34%, είναι κάτω από το όριο της φτώχειας, τη στιγμή που γύρω στο 64% εργαζόμενοι, συνταξιούχοι και μικροί αυτοαπασχολούμενοι βλέπουν το εισόδημά τους να εξανεμίζεται τη δέκατη ένατη ημέρα του μήνα, την ίδια στιγμή που ανεβαίνουν τον Γολγοθά και αντιμετωπίζουν την ακρίβεια της ενεργειακής φτώχειας όλα τα νοικοκυριά σήμερα, μας μιλάτε και προσπαθείτε να καμουφλάρετε όλο αυτό το σχέδιο που φέρατε προς συζήτηση.

Όμως εκείνο που παρατηρούμε και ο ελληνικός λαός έχει βγάλει τα συμπεράσματά του είναι ότι στα μεγάλα, στα κρίσιμα, αυτά που σας τραβάει το αυτάκι η Ευρωπαϊκή Ένωση και το ΝΑΤΟ, πηγαίνετε όλοι χέρι-χέρι ο ένας με τον άλλον.

Λένε μάλιστα και στις γειτονιές του κόσμου «Θέλει ο λύκος να κρυφτεί και η χαρά δεν τον αφήνει», ακριβώς γιατί σήμερα η μετατροπή της οικονομίας στην Ευρωπαϊκή Ένωση σε πολεμική οικονομία, η αύξηση των στρατιωτικών δαπανών για τις ανάγκες του ΝΑΤΟ, που ο Πρωθυπουργός βγαίνει και χειροκροτεί και σηκώνει το λάβαρο του πρωτοστάτη και του πρωταγωνιστή για όλο το επόμενο διάστημα, για να εμπλέξει ακόμα βαθύτερα τη χώρα μας σε όλα αυτά τα σχέδια των νατοϊκών και των ιμπεριαλιστών, για να βάλει σε κίνδυνο τον ελληνικό λαό, για να μειώσει τις κοινωνικές δαπάνες, σύμφωνα με την Έκθεση Ντράγκι και τις επιταγές Ρούτε και Τραμπ. Και αλήθεια, σήμερα έχει κανείς την αυταπάτη ότι είτε με Τραμπ είτε με Μπάιντεν μπορεί κάτι να αλλάξει για τον ελληνικό λαό; Τίποτα.

Ένα μόνο θα σας πω, για να δείτε ποιος είναι ο πραγματικός αντίπαλος του καπιταλισμού, του πιο σάπιου, διεφθαρμένου συστήματος, που πίνει το αίμα του εργαζόμενου λαού και των μικρών αυτοαπασχολούμενων, ενώ γεμίζει τα σεντούκια των μονοπωλίων και των πολυεθνικών. Δύο μήνες πριν την εναλλαγή στην εξουσία Μπάιντεν και Τραμπ, μαζί ψήφισαν -μαζί!- την καλλιέργεια και την ενίσχυση μέσα σε όλα τα σχολεία των Ηνωμένων Πολιτειών της αντικομμουνιστικής προπαγάνδας.

Γιατί ακριβώς είναι οι κομμουνιστές που αγωνίζονται για το δίκιο, για το μεροκάματο, για την ειρήνη, για τις ελευθερίες του λαού μας, για την κατάκτηση της εξουσίας από την εργατική τάξη της χώρας μας. Είναι ο πραγματικός αντίπαλος σήμερα αυτού του σάπιου και διεφθαρμένου συστήματος.

Τα μέτρα και οι κατευθύνσεις που έρχονται είναι για να μπούνε σε καινούργιες αγορές, Υποσαχάρια Αφρική, Ιράκ και πάει λέγοντας, λες και δεν γνωρίζει και η κουτσή Μαρία ότι ο ανταγωνισμός για την πρωτοκαθεδρία στη νοτιοανατολική Μεσόγειο αλλά και τον κόσμο όλο, ανάμεσα στο ευρωατλαντικό και στο υπό διαμόρφωση ευρωασιατικό στρατόπεδο, είναι εκείνο που μονοπωλεί αυτήν τη στιγμή τις συγκρούσεις. Λες και δεν γνωρίζει όλος ο κόσμος ότι τα σύνορα δεν αλλάζουν με κανέναν άλλον τρόπο, παρά με το αίμα των λαών. Λες και δεν γνωρίζει κανένας ότι μπροστά στην κερδοφορία, μπροστά στην αύξηση του πλούτου των μονοπωλίων και των πολυεθνικών δεν διστάζουν να τσακίσουν όλα τα δικαιώματα, όλες τις ελευθερίες, όλη τη δυνατότητα που έχει ο λαός σήμερα να ζει και να απολαμβάνει τον πλούτο που παράγει.

Είναι μεγάλη ντροπή, να συζητάμε σήμερα στο Ελληνικό Κοινοβούλιο, ένα τέτοιο νομοσχέδιο που φέρνει τέτοιες συμβάσεις και την ίδια στιγμή τα ασανσέρ να πέφτουν μέσα τα νοσοκομεία μαζί με τους σοβάδες και τις πλημμυρισμένες αίθουσες όπου οι ασθενείς παραμένουν έξω στα ράντζα, στοιβαγμένοι ο ένας πάνω στον άλλον.

Την ίδια στιγμή υπάρχουν σχολεία δημοτικά, γυμνάσια και λύκεια σήμερα και δεν έχουν ακόμα καθηγητές και δασκάλους, όπως πρέπει και επιβάλλεται στον 21ο αιώνα.

Τη στιγμή που όλοι εύχεστε να έχουμε υγεία, που όλοι εύχεστε να έχουμε ευημερία, την ίδια στιγμή ζούμε κάτω από τη σκιά των ενεργειακών κολοσσών όπου κερδοφορούν σε βάρος και στις πλάτες του ελληνικού λαού που τρομάζει να έρθει αντιμέτωπος με όλες τις καθημερινές υποχρεώσεις. Ζούμε μέσα σε ένα περιβάλλον, στους χώρους δουλειάς, που τα εργοδοτικά εγκλήματα δίνουν και παίρνουν το ένα μετά το άλλο, μέσα σε συνθήκες διαβίωσης και μεταχείρισης που ασφυκτιεί ο εργαζόμενος από και προς τη δουλειά του λόγω του άναρχου τρόπου οργάνωσης της οικονομίας και της κοινωνίας και του ότι δεν μπαίνει σε προτεραιότητα ο ποιοτικός ελεύθερος χρόνος για τον εργαζόμενο και τον μικρό αυτοαπασχολούμενο, μέσα σε μια φορομπηχτική πολιτική που ξεζουμίζει όλο τον ιδρώτα μισθωτών, συνταξιούχων, αυτοαπασχολούμενων.

Μας γεμίζει ως κόμμα αισιοδοξία όλο το αγωνιστικό κίνημα, το οποίο ξεδιπλώνει τη δράση του το προηγούμενο διάστημα στην πατρίδα μας. Καλούμε τον ελληνικό λαό μέσα από τους μικρούς και μεγάλους οργανωμένους αγώνες στο πλευρό του ΚΚΕ, να δώσει τη μάχη για να φέρει μεγάλες αλλαγές προς όφελός του.

Για να δούμε πώς μπορεί ο λαός μέσα από τους αγώνες του να έχει και κατακτήσεις, θα σας φέρω ένα μικρό παράδειγμα που συνέβη σήμερα κιόλας, στις περιοχές της Δυτικής Αττικής που πνίγονται, που καίγονται, που πλημμυρίζουν. Σε μια μικρή γειτονιά του Ασπροπύργου, ένας ολόκληρος οικισμός βρίσκεται στο πόδι κάτω από τον κίνδυνο του πνιγμού. Με επιτροπές αγώνα, με πρωτοβουλίες, με παρεμβάσεις, με κινητοποιήσεις, με ζητήματα που βάλαμε και εμείς μέσα στο Κοινοβούλιο, κάτω από αυτή την πίεση σήμερα, η κρατική μηχανή υποχρεώθηκε, έστω και για τα μάτια του κόσμου, να πάρει μέτρα για να καθαρίσει το ρέμα, χωρίς όμως να προχωρήσει στην ουσιαστική διευθέτηση.

Λέμε, λοιπόν, στον ελληνικό λαό όσο έχει εμπιστοσύνη στο ΚΚΕ, όσο αγωνίζεται και παλεύει οργανωμένα τόσο θα έχει και κατακτήσεις. Όσο θα υποχωρεί η Κυβέρνηση και τα κόμματα του ευρωμονόδρομου και του νατοϊκού τόξου τόσο θα ανοίγει ο δρόμος της οριστικής αμφισβήτησης, ρήξης και ανατροπής του πιο σάπιου εκμεταλλευτικού συστήματος που γνώρισε η ανθρωπότητα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Όπως προείπα, ο ΣΥΡΙΖΑ - Προοδευτική Συμμαχία τάσσεται υπέρ και δεν ζητά τον λόγο.

Τώρα τον λόγο θα πάρει η εισηγήτρια του ΠΑΣΟΚ, κ. Μιλένα Αποστολάκη. Μετά τον λόγο θα πάρει ο εισηγητής της Νέας Δημοκρατίας και στην συνέχεια ζήτησε και θα έχει τον λόγο ο Πρόεδρος της Κοινοβουλευτικής Ομάδας Ελληνική Λύση, ο κ. Βελόπουλος.

Παρακαλώ, κυρία Αποστολάκη, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ πολύ, κύριε Πρόεδρε.

Συζητάμε σήμερα την Κύρωση μιας Διεθνούς Σύμβασης και συγκεκριμένα δύο αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης από 18 Μαΐου 2023, με την οποία τροποποιούνται το άρθρο 1 και το άρθρο 12 παράγραφος 1 της Συμφωνίας Ίδρυσης της Τράπεζας και πραγματικά η διαδικασία, σύμφωνα με τον κανονισμό είναι ορθώς συνοπτική.

Όμως, οφείλω να σταθώ σε ένα σημείο στο κλείσιμο της ομιλίας μου που νομίζω ότι πρέπει να υπάρχει και στα Πρακτικά της Βουλής, καθότι είναι μια διαδικασία πάνω στην οποία δεν επιτρέπεται καμία τροποποίηση. Είτε ψηφίζεις ως έχει, είτε όχι.

Η Ευρωπαϊκή Τράπεζα Ανασυγκρότησης και Ανάπτυξης, όπως είναι γνωστό, συστάθηκε προκειμένου να παράσχει υποστήριξη για τη μετάβαση των χωρών της κεντρικής και ανατολικής Ευρώπης στην οικονομία της αγοράς στα τέλη της δεκαετίας του ’80. Το γεωγραφικό πεδίο εφαρμογής της επεκτάθηκε αργότερα σε χώρες της πρώην Σοβιετικής Ένωσης και στη συνέχεια σε χώρες της νότιας και της ανατολικής Μεσογείου.

Είναι μια πολυμερής αναπτυξιακή Τράπεζα. Έχει μέλη από όλο τον κόσμο. Ο μεγαλύτερος μέτοχός της είναι οι Ηνωμένες Πολιτείες της Αμερικής.

Στους μετόχους συγκαταλέγονται χώρες, αλλά συγκαταλέγονται και οργανισμοί. Είναι η Ευρωπαϊκή Ένωση και η Ευρωπαϊκή Τράπεζα Επενδύσεων.

Μέχρι σήμερα, η Ευρωπαϊκή Τράπεζα Ανασυγκρότησης και Ανάπτυξης έχει χορηγήσει μεγάλο μέρος της χρηματοδότησής της σε επιχειρήσεις του ιδιωτικού τομέα, έχει επιδείξει μεγάλη δραστηριότητα στη στήριξη χρηματοπιστωτικών ιδρυμάτων και η στήριξη των τελευταίων πραγματοποιήθηκε τόσο μέσω άμεσων επενδύσεων όσο και μέσω πιστώσεων για τη χορήγηση δανείων στις επιχειρήσεις. Ένα βασικό μέρος του πεδίου δράσης της τράπεζας είναι ο τομέας των μεταφορών, της ενέργειας, των υποδομών, της ύδρευσης και αποχέτευσης.

Είναι η πρώτη πολυμερής αναπτυξιακή τράπεζα που είχε ρητή περιβαλλοντική εντολή στο χάρτη της από το 1995 και δεν θα χρηματοδοτήσει -φαντάζομαι ότι ο νεοεκλεγείς Πρόεδρος των Ηνωμένων Πολιτειών δεν θα είναι ευτυχής με αυτή τη σημερινή παρακαταθήκη- την εξόρυξη θερμικού άνθρακα και την παραγωγή ηλεκτρικής ενέργειας με καύση άνθρακα, λόγω των περιβαλλοντικών τους επιπτώσεων.

Η Τράπεζα αυτή, επίσης, είχε επενδύσει στην ανακεφαλαιοποίηση των τεσσάρων συστημικών ελληνικών τραπεζών στη δραματική περιπέτεια της χρεοκοπίας το 2015.

Το υφιστάμενο θεσμικό πλαίσιο λειτουργίας της τράπεζας δεν μπορούσε να δραστηριοποιηθεί μέχρι το 2023, όταν και επήλθε αυτή η απόφαση των διοικητών της στην Υποσαχάρια Αφρική και στο Ιράκ και δεν ήταν δυνατή η παροχή κεφαλαίων στις χώρες αυτές.

Η νομοθετική κύρωση για τη χώρα μας είναι ένας δρόμος που δεν αμφισβητείται, καθώς επιβάλλεται από την παράγραφο 2 του άρθρου 36 του Συντάγματος σε συνδυασμό με την παράγραφο 1 του άρθρου 28. Μέχρι τον Οκτώβριο του 2024, από τα εβδομήντα πέντε μέλη της τράπεζας σαράντα είχαν υιοθετήσει την τροποποίηση του άρθρου αυτού και τώρα έρχεται η ώρα της χώρας μας. Και είναι μια απόφαση η οποία είναι σε συμφωνία με τους στόχους βιώσιμης ανάπτυξης του Οργανισμού Ηνωμένων Εθνών, με τέσσερις από τους στόχους αυτούς, τον στόχο για τη μηδενική φτώχεια, τον στόχο για την αξιοπρεπή εργασία και οικονομική ανάπτυξη, τον στόχο για λιγότερες ανισότητες, τον στόχο για ειρήνη, δικαιοσύνη και ισχυρούς θεσμούς.

Εκεί που πρέπει να εστιάσουμε, όμως, κύριοι συνάδελφοι, είναι στο ποια οφέλη μπορεί να αποκομίσει μια κοινωνία και μια οικονομία από τη δράση μιας αναπτυξιακής τράπεζας και πώς υπηρετείται ο σημαντικός κοινωνικός αναπτυξιακός ρόλος που καλείται να διαδραματίσει, με στόχο την ενίσχυση αναπτυσσόμενων χωρών, αναπτυσσόμενων -κατ’ αρχάς- οικονομιών, με εργαλεία τη χρηματοδότηση έργων μακροπρόθεσμου χαρακτήρα με κοινωνικά οφέλη, περιβαλλοντικές και κοινωνικές στοχεύσεις που συνεισφέρουν στην ευημερία των πολιτών, στον περιορισμό των ανισοτήτων, στην ενίσχυση του εισοδήματος και της απασχόλησης σε μια βιώσιμη ανάπτυξη.

Κοινός παρονομαστής αυτών των δράσεων σε μια αναπτυξιακή τράπεζα οφείλει να είναι η αρχή της διεθνούς αλληλεγγύης και η αντιμετώπιση διευρυμένων κοινωνικών και οικονομικών ανισοτήτων. Η δράση μιας αναπτυξιακής τράπεζας στηρίζεται σε αυτή ακριβώς την αναπτυξιακή της εντολή, στη βιώσιμη αντικυκλική χρηματοδότηση και στην περιβαλλοντική της ατζέντα, σε ευθυγράμμιση και με την «Ατζέντα 2030» του Οργανισμού Ηνωμένων Εθνών για τη βιώσιμη ανάπτυξη.

Βασική παράμετρος, λοιπόν, οφείλει να είναι και η πολιτικώς ορθή διακυβέρνηση, τα υψηλά πρότυπα διαφάνειας και λογοδοσίας, που εξασφαλίζουν αποτελεσματικό πλαίσιο διαχείρισης και διαδικασίες εσωτερικού ελέγχου, ό,τι δηλαδή διασφαλίζει τη μεγιστοποίηση του αναπτυξιακού αντίκτυπου και της κοινωνικής και οικονομικής ωφέλειας.

Οι αναπτυξιακές τράπεζες έχουν μια σημαντική δυνατότητα και ταυτόχρονα αποστολή, να διαδραματίσουν σημαντικό αντικυκλικό ρόλο σε περιόδους κρίσης, σε περιόδους ύφεσης, ώστε να επέλθει η σταθεροποίηση της οικονομίας, αλλά ταυτόχρονα και να διαδραματίσουν καθοριστικό ρόλο σε οικονομίες που χρήζουν διαρθρωτικού μετασχηματισμού, μετάβασης σε οικονομία αγοράς, βασικών έργων υποδομής και μακροπρόθεσμων και μεσομακροπρόθεσμων αναπτυξιακών έργων.

Άρα, εν προκειμένω, προτεραιότητες και στόχοι του υποψήφιου σχεδίου νόμου είναι αυτή η κοινωνικοοικονομική ανάπτυξη σε αυτές τις χώρες. Αντίθετα δεν είναι στόχοι η υποθήκευση των πλουτοπαραγωγικών πηγών και πόρων, μέσω δανεισμού, με επαχθείς και ασύμμετρους όρους, ο πλουτισμός ιδιωτικών συμφερόντων, η εκταμίευση πόρων και η κατάρτιση δανειακών συμβάσεων με απουσία θεσμικών ελέγχων, λογοδοσίας και διαφάνειας, που είναι απαραίτητα για να αντιμετωπιστούν όχι μόνο συστημικές αστοχίες, αλλά και δομικά προβλήματα, τα οποία ο χαρακτήρας των χωρών της διεύρυνσης, δηλαδή τόσο του Ιράκ, όσο και των χωρών της Υποσαχάριας Αφρικής, ως ατελών δημοκρατιών, τα καθιστά δεδομένα.

Κυρίες και κύριοι συνάδελφοι, οι αλλαγές που σήμερα συζητάμε αποσκοπούν στη διεύρυνση του αναπτυξιακού αποτυπώματος της Ευρωπαϊκής Τράπεζας Ανασυγκρότησης και Ανάπτυξης. Ζητούμενο είναι η ευθυγράμμιση της χρηματοδοτικής της δράσης με τις ανάγκες των πραγματικών δικαιούχων, δηλαδή των φτωχότερων κατοίκων στις υπό διεύρυνση περιοχές του Ιράκ και της Υποσαχάριας Αφρικής, με όρους διαφάνειας και λογοδοσίας και με παράλληλο εκδημοκρατισμό των θεσμών στις χρηματοδοτούμενες χώρες.

Αν οι πολιτικές και οι χρηματοδοτήσεις δεν εγγυώνται ότι τα οφέλη θα διαχυθούν στις πιο ευάλωτες ομάδες των τοπικών κοινωνιών, αν οι αποφάσεις της τράπεζας δεν προτάσσουν τη βιώσιμη ανάπτυξη και την αποφυγή της περιβαλλοντικής υποβάθμισης, όπως επίσης και δεν πολεμούν τις διευρυνόμενες ανισότητες, τότε κανένας από τους λόγους για τους οποίους υπερψηφίζουμε το σημερινό νομοσχέδιο δεν είναι υπαρκτός. Και παράλληλα με τη θετική μας ψήφο οι παραπάνω επισημάνσεις είναι για εμάς αναγκαίες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Θα κλείσουμε τον κύκλο των τοποθετήσεων των ειδικών αγορητών και εισηγητών με τον εισηγητή της Νέας Δημοκρατίας, τον κ. Στέλιο Πέτσα. Και αμέσως μετά, τον λόγο θα πάρει ο Πρόεδρος της Ελληνικής Λύσης, ο κ. Βελόπουλος.

Κύριε Πέτσα, έχετε τον λόγο.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Εθνικής Οικονομίας και Οικονομικών με τίτλο: «Κύρωση των υπ’ αριθμ. 259 και 260 αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)»

Η συμφωνία ίδρυσης της EBRD κυρώθηκε με τον ν.1942/1991 και μεταγενέστερες τροποποιήσεις της έχουν κυρωθεί με τον ν.3261 του 2004 και με τον ν.4094 του 2012, και απαιτείται η ψήφιση τυπικού νόμου, καθώς η προκειμένη περίπτωση αποτελεί τροποποίηση διεθνούς συμφωνίας, η οποία έχει κυρωθεί με νόμο. Η δε νομοθετική κύρωση επιβάλλεται με την παράγραφο 2 του άρθρου 36 του Συντάγματος. Επισπεύδον υπουργείο είναι το Υπουργείο Εθνικής Οικονομίας και Οικονομικών, που αποτελεί τον αρμόδιο φορέα για την εκπροσώπηση της Ελλάδας στην EBRD.

Πίσω από τον πολύ τεχνικό τίτλο του νομοσχεδίου κρύβεται -και για αυτό πρέπει να αναδειχθεί- η διαχρονική συμβολή της Ελλάδας στις φτωχότερες χώρες του πλανήτη μας ή σε χώρες που βρίσκονται σε μετάβαση μέσα ή μετά από συρράξεις ή εμφύλιες διαμάχες, γιατί πράγματι η Ελλάδα μας στον νέο κόσμο που αναδείχτηκε μετά τον Β΄ Παγκόσμιο Πόλεμο συμμετείχε ως ιδρυτικό μέλος σε όλους τους διεθνείς οικονομικούς οργανισμούς που διαμόρφωσαν τη σύγχρονη παγκόσμια αρχιτεκτονική των διεθνών οικονομικών σχέσεων, από τις συμφωνίες του Bretton Woods το 1944 που βοήθησαν την Παγκόσμια Τράπεζα και το Διεθνές Νομισματικό Ταμείο, μέχρι τον Οργανισμό Οικονομικής Συνεργασίας και Ανάπτυξης τη δεκαετία του 1950, τον Διεθνή Οργανισμό Ενέργειας αμέσως μετά την πρώτη πετρελαϊκή κρίση στη δεκαετία του 1970 και την Ευρωπαϊκή Τράπεζα Ανασυγκρότησης και Ανάπτυξης το 1991, αμέσως μετά την πτώση του τείχους του Βερολίνου και την κατάρρευση του Ανατολικού Μπλοκ.

Αυτή η διαχρονικά ορθή στρατηγική τοποθέτηση της Ελλάδας στη σωστή πλευρά της ιστορίας, επιτρέπει σήμερα να συζητάμε πώς η πατρίδα μας από το υστέρημα των συμπολιτών μας μπορεί να ενισχύσει οικονομικά πολύ φτωχές χώρες μέσω της EBRD. Δεν το λες και μικρό κατόρθωμα η Ελλάδα μας στα διακόσια χρόνια της νεότερης ιστορίας της, μέσα από πολέμους περιφερειακούς και παγκόσμιους, μέσα από πτωχεύσεις και οικονομικές κρίσεις, να μην εγκλωβιστεί στις υποανάπτυκτες οικονομίες, αλλά να είναι σήμερα στο κλαμπ των πιο ανεπτυγμένων οικονομιών της Ευρωζώνης και του ΟΟΣΑ.

Πριν προχωρήσω σε δύο βασικές αλλαγές που φέρνει το σχέδιο νόμου, θα μου επιτρέψετε, κύριε Πρόεδρε, να σχολιάσω και να κάνω δύο παρατηρήσεις σε δύο σημεία που ακούστηκαν από τον εισηγητή της Νέας Αριστεράς στη συνεδρίαση της Επιτροπής Οικονομικών Υποθέσεων, τον κ. Τσακαλώτο, για να αναδείξω λίγο δύο στοιχεία.

Πρώτον, ακούστηκε ότι δεν κάνουν αυτό που μπορούν τα ανεπτυγμένα κράτη για να υποστηρίξουν τις αναπτυσσόμενες οικονομίες και ότι δεν κάνει παράλληλα και η Ελλάδα αυτό που μπορεί για να στηρίξει αυτές τις οικονομίες.

Επιτρέψτε μου να πω ότι σύμφωνα με τα στοιχεία του ΟΟΣΑ και της αρμόδιας επιτροπής για την επίσημη οικονομική συνεργασία, έφτασε σε ύψη ρεκόρ η παγκόσμια οικονομική συνεργασία το 2023. Τα 334 εκατομμύρια ευρώ ήταν η συνεισφορά της Ελλάδας στα συνολικά 223,3 δισεκατομμύρια ευρώ που συνεισέφεραν οι δότριες χώρες. Αυτό είναι μια πολύ μεγάλη αύξηση σε σχέση με τα 151 δισεκατομμύρια ευρώ που είχαν καταβάλει οι δότριες χώρες-μέλη του ΟΟΣΑ και οι πιο αναπτυγμένες οικονομίες το 2019. Είναι μια σημαντική αύξηση, όπως και για την Ελλάδα, σε σχέση με εκείνη την περίοδο, το 2018 συγκεκριμένα, αν λάβει κανείς υπ’ όψιν την παρατήρηση του κ. Τσακαλώτου, που ήταν η τελευταία χρονιά που ήταν κυβέρνηση Τσίπρα με Υπουργό Οικονομικών τον ίδιο. Τότε ήταν 290 εκατομμύρια, ενώ η χώρα μας σήμερα δίνει 334 εκατομμύρια ευρώ.

Το δεύτερο στοιχείο που ακούστηκε είναι ότι δεν αναδείχθηκε η συνεισφορά της E.B.R.D. στην Ελλάδα από το 2015 και μετά και μέχρι το 2025, όπως είπε ο αρμόδιος Υπουργός, όταν και θα αποχωρήσει από τη χώρα μας.

Κοιτάξτε: Δεν είναι θέμα υποβάθμισης. Είναι θέμα μη υπενθύμισης ότι η E.B.R.D. κλήθηκε στην Ελλάδα σε μια από τις πιο σκοτεινές περιόδους των τελευταίων ετών και στη μεγαλύτερη οικονομική κρίση μετά τη Μεταπολίτευση, όταν η χώρα ήταν στα όρια της χρεοκοπίας. Το μόνο που θα ήθελα να σχολιάσω είναι ότι ενώ η κίνηση να προσκληθεί η E.B.R.D. στην Ελλάδα έγινε από την κυβέρνηση Σαμαρά στο τέλος Νοεμβρίου του 2014, επισημοποιήθηκε στις 2 Φεβρουαρίου του 2015 από την κυβέρνηση Τσίπρα και πραγματικά είναι ένα στοιχείο που με εκπλήσσει, καθώς δύσκολα θα βρω κάποιο στοιχείο που η κυβέρνηση Τσίπρα να συμφώνησε με την κυβέρνηση Σαμαρά και αν αυτό ήταν η E.B.R.D., απλώς υποδείκνυε πόσο δύσκολα ήταν τα πράγματα για την Ελλάδα και νομίζω ότι είναι θετικό στοιχείο ότι αποχωρεί η τράπεζα από εμάς για να δανείσει χώρες που έχουν πραγματικά ανάγκη.

Τώρα, όσον αφορά το σχέδιο νόμου, επέρχονται δύο βασικές αλλαγές. Η πρώτη είναι ότι επιτρέπεται πλέον η χρηματοδότηση έργων και επενδυτικών σχεδίων σε δυνητικά σαράντα οκτώ χώρες στην Υποσαχάρια Αφρική και στο Ιράκ, καθώς με την υπ. αριθμ. 259/2023 απόφαση του συμβουλίου διοικητών της E.B.R.D. καθίσταται εφικτή η σταδιακή επέκταση του γεωγραφικού πεδίου των εργασιών της E.B.R.D. στην Υποσαχάρια Αφρική και στο Ιράκ. Υπογραμμίζεται ότι οι αναπτυξιακοί εταίροι δραστηριοποιούνται ήδη στην Υποσαχάρια Αφρική και στο Ιράκ και η επέκταση του γεωγραφικού πεδίου ανάπτυξης των εργασιών της τράπεζας θα ενισχύσει τη συνεργασία μεταξύ τους και θα δοθεί η απαιτούμενη έμφαση στη σημασία της συμπληρωματικότητας στις αντίστοιχες δράσεις τους.

Εξάλλου, επισημαίνεται ότι με βάση την απόφαση αυτή κινήθηκαν και άλλες διαδικασίες για την προσθήκη και άλλων μελών στην τράπεζα, όπως ενδεικτικά της Ακτής Ελεφαντοστού, του Μπενίν, της Γκάνας και της Σενεγάλης, με στόχο την απελευθέρωση του δυναμικού του ιδιωτικού τομέα των χωρών αυτών, τη δημιουργία θέσεων εργασίας και τη στήριξη της βιώσιμης ανάπτυξης.

Σημειώνεται επίσης ότι από την ίδρυσή της το 1991 μέχρι τον Φεβρουάριο του 2024 η E.B.R.D. είχε επενδύσει πάνω από 190 δισεκατομμύρια ευρώ σε έξι χιλιάδες εννιακόσια εξήντα εννέα έργα και έχει υποστηρίξει μεταρρυθμίσεις πολιτικής για την ανάπτυξη του ιδιωτικού τομέα σε περισσότερες από τριάντα οικονομίες. Η δραστηριότητά της καλύπτει επενδύσεις σε φυσικούς πόρους, χρηματοπιστωτικά ιδρύματα, αγροτικές επιχειρήσεις μεταποίησης και υπηρεσίες, καθώς και σε έργα υποδομής, όπως στην ηλεκτρική ενέργεια και στις ανανεώσιμες πηγές ενέργειας, καθώς και στην αναβάθμιση των δημοτικών υπηρεσιών.

Τέλος, με την προσθήκη της Ακτής Ελεφαντοστού ως μέλους στις αρχές του 2025 η E.B.R.D. αριθμεί πλέον, μαζί με την Ευρωπαϊκή Ένωση και την Ευρωπαϊκή Τράπεζα Επενδύσεων, εβδομήντα έξι μέλη.

Η δεύτερη αλλαγή που επέρχεται με το παρόν σχέδιο νόμου είναι η χορήγηση μεγαλύτερης ευελιξίας στη διοίκηση της E.B.R.D., δηλαδή το συμβούλιο των διοικητών και το συμβούλιο των διευθυντών, στη διαχείριση των κεφαλαίων της.

Συγκεκριμένα, με την υπ’ αριθμ. 260/2023 απόφαση του συμβουλίου διοικητών της E.B.R.D. που κυρώνουμε με το παρόν σχέδιο νόμου, καταργούνται οι περιορισμοί των κεφαλαίων που κατανέμονται στις συνήθεις εργασίες της E.B.R.D. βάσει των αποθεματικών και των πλεονασμάτων της και ανατίθεται στο συμβούλιο των διευθυντών της η καθιέρωση και παρακολούθηση των αναγκαίων ορίων χρηματοδότησης, λαμβάνοντας υπ’ όψιν την κεφαλαιακή επάρκεια της E.B.R.D., με στόχο την αύξηση της ευελιξίας στη λήψη αποφάσεων για χορήγηση.

Με τον τρόπο αυτόν θα αντιμετωπιστούν οι σημαντικές αλλαγές που έχουν γίνει στις πρακτικές διαχείρισης κεφαλαίων στον οικονομικό τομέα, οι πολυάριθμες παγκόσμιες προκλήσεις, καθώς και η ανάγκη εκσυγχρονισμού της προσέγγισης των πολυμερών αναπτυξιακών τραπεζών στη διαχείριση κεφαλαιακής επάρκειας μέσω της μεταφοράς της αρμοδιότητας προσδιορισμού των ορίων μόχλευσης από τα καταστατικά τους, η τροποποίηση -όπως καταλαβαίνουμε- των οποίων γίνεται με μεγαλύτερη δυσκολία, σε αποφάσεις που λαμβάνονται από τα συμβούλια των διευθυντών τους.

Κυρίες και κύριοι συνάδελφοι, συνοπτικά με την υιοθέτηση των ανωτέρω τροποποιήσεων η E.B.R.D. μπορεί να δραστηριοποιηθεί πλέον στην υποσαχάρια Αφρική και στο Ιράκ και να καταστεί ευχερής η χορήγηση των απαιτούμενων κεφαλαίων στις εν λόγω χώρες, ενισχύοντας τις οικονομίες τους, ενώ επιπλέον καθίσταται πιο ευέλικτη και εύρυθμη η λειτουργία της και γι’ αυτό σας καλούμε να υπερψηφίσουμε το παρόν σχέδιο νόμου μαζί.

Ευχαριστώ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Πέτσα.

Τον λόγο έχει ο Πρόεδρος της Ελληνικής Λύσης κ. Κυριάκος Βελόπουλος.

Κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα, επειδή τελείωσε και η ιστορία με τις εκλογές στις Ηνωμένες Πολιτείες, να ξεκινήσω με έναν κοινό τόπο σε αυτή την Ελληνική Βουλή, που δυστυχώς δεν μπορούμε να βρούμε. Κοινός τόπος. Μετά τις εκλογές, λοιπόν, στις Ηνωμένες Πολιτείες αποδείχτηκε περίτρανα ότι ξεκινάμε από μία νέα πλέον πλανητική αφετηρία. Έχει αλλάξει ο κόσμος. Έχει αλλάξει ο πλανήτης, θέλουμε δεν θέλουμε. Αλλά αποδείχτηκε και κάτι σημαντικότερο. Και η Νέα Δημοκρατία και το ΠΑΣΟΚ και ο ΣΥΡΙΖΑ ήταν στη λάθος πλευρά της Ιστορίας.

(Χειροκροτήματα από την πτέρυγα της Ελληνικής Λύσης)

Οι πολιτικοί κρίνονται από το αποτέλεσμα, όχι μόνο από την πρόθεση κάποιου. Όλοι, λοιπόν, είστε στη λάθος πλευρά της Ιστορίας. Όλοι στηρίξατε τον Μπάιντεν, την Καμάλα Χάρις. Όλοι επενδύσατε σε αυτή. Σας το έλεγα από τότε. «Μην επενδύετε σε έναν». Καλύτερα μην επενδύετε σε κανέναν. Όλοι στηρίξατε την Ούρσουλα φον ντερ Λάιεν. Μην ξεχνάμε ότι το ΠΑΣΟΚ, οι σοσιαλιστές μαζί με τη Νέα Δημοκρατία ψήφισαν την Ούρσουλα φον ντερ Λάιεν στην Ευρωβουλή. Πλήρης, λοιπόν, πολιτική θεσμική γελοιοποίηση του δήθεν δημοκρατικού σας τόξου. Θα σας αποδείξω γιατί λέω «δήθεν» σε λίγο.

Ο απερχόμενος Μπάιντεν, τον οποίον εσείς στηρίξατε καθώς και την Καμάλα Χάρις, πριν φύγει από την προεδρία υπέγραψε συγκεκριμένα διατάγματα, αποφάσεις. Έδωσε προληπτική προεδρική χάρη σε φίλους και κολλητούς από το 2014, παρακαλώ, με αναδρομική ισχύ. Αυτούς τους αντιδημοκράτες στηρίζει η Νέα Δημοκρατία, το ΠΑΣΟΚ και ο ΣΥΡΙΖΑ. Πρέπει να πω βέβαια ότι την πατέντα την έχει το τρικομματικό σύστημα εξουσίας στην Ελλάδα: Νέα Δημοκρατία, ΠΑΣΟΚ και ΣΥΡΙΖΑ. Ακαταδίωκτο σε τραπεζίτες, γιατρούς παρενέργειες εμβολίων θέσπισε η Νέα Δημοκρατία, το ΠΑΣΟΚ και ο ΣΥΡΙΖΑ. Απλά είναι τα πράγματα. Ταυτόχρονα η κ. Ούρσουλα φον ντερ Λάιεν αντί να δικαστεί στο βελγικό δικαστήριο, δεν δικάζεται. Αυτοί είστε. Ακαταδίωκτοι. Δεν σας αγγίζει κανένας. Ο κουλουράς σε μια πλατεία στην Αριστοτέλους πήγε στο αυτόφωρο. Ο τσαγκάρης που ανοίγει ένα μαγαζάκι πάει αυτόφωρο. Εσείς με τον νόμο περί ευθύνης Υπουργών ούτε δικάζεστε ούτε καταδικάζεστε ποτέ γιατί έχετε μια ιδιότυπη ασυλία.

(Χειροκροτήματα από την πτέρυγα της Ελληνικής Λύσης)

Είστε τόσο ίδιοι όλοι σας. Θα σας πω μια αλήθεια. Τα μισά να κάνει ο Τραμπ από όσα λέει, τα μισά, δεν λέω όλα, τότε θα πετύχει αυτός και θα βοηθηθεί ο πλανήτης. Η Ελληνική Λύση έχει μια αυτόφωτη παρουσία εδώ και 5-6 χρόνια. Δεν είπαμε ποτέ κάτι διαφορετικό. Συμφωνούμε, λοιπόν, σε πολλά από όσα λέει. Τι λέει; Τέρμα η λαθρομετανάστευση. Τρομοκράτες όσοι κάνουν καρτέλ και φέρνουν λαθρομετανάστες, οι λαθρέμποροι. Τρομοκράτες οι έμποροι ναρκωτικών. Τέρμα η λογοκρισία. Θανατική ποινή στους παιδοβιαστές. Τέρμα η πράσινη απάτη. Τέρμα η woke ατζέντα. Υπάρχουν δύο φύλα, θέλετε, δεν θέλετε: Αρσενικό και θηλυκό. Κι ας μη θέλει ο Πρωθυπουργός να το παραδεχθεί και από ανάγκη πολιτικαντισμού χθες το βράδυ ξαφνικά κατέβηκε το Άγιο Πνεύμα εξ ουρανού, ήρθε πάνω στο κεφάλι του και τον επιφοίτησε να αλλάξει άποψη και να μας πει ότι κι αυτός είναι οπαδός των δύο φύλων. Αφού ήταν οπαδός των δύο φύλων πώς συνάντησε τα διεμφυλικά άτομα στο Μέγαρο Μαξίμου πριν ενάμιση χρόνο; Για πείτε μου.

Τι άλλο λέει ο Τραμπ; Τέρμα οι πόλεμοι. Τι άλλο λέει; Θα κάνουμε εξορύξεις. Αυτά λέγαμε, αυτά λέμε και αυτά θα κάνουμε ως Ελληνική Λύση.

(Χειροκροτήματα από την πτέρυγα της Ελληνικής Λύσης)

Τι λέμε εμείς, λοιπόν, ως Ελληνική Λύση; Είμαστε κατά της διαπλοκής. Είμαστε κατά των ολιγαρχών. Είμαστε κατά των καρτέλ. Ποιοι έφτιαξαν τα καρτέλ; Νέα Δημοκρατία, ΠΑΣΟΚ και ΣΥΡΙΖΑ. Ποιοι έκαναν τους παρόχους ενέργειας και τα funds; Νέα Δημοκρατία, ΠΑΣΟΚ και ΣΥΡΙΖΑ.

Δεν θα σταματήσουμε να το λέμε συνεχώς, γιατί η επανάληψη είναι μήτηρ πάσης μαθήσεως. Και πρέπει ο ελληνικός λαός να μάθει την αλήθεια και την αλήθεια την λέει η Ελληνική Λύση ως μοναδικός φορέας του πατριωτικού λόγου, της πατριωτικής σκέψης, του πατριωτικού επαναστατικού -όπως ακριβώς το ακούτε- λόγου που νομοθετεί -θεσμοθετεί- πραγματικά συγκεκριμένες προτάσεις για να βγάλει την Ελλάδα από το αδιέξοδο.

(Χειροκροτήματα από την πτέρυγα της Ελληνικής Λύσης)

Εμείς, όμως, γνωρίζουμε κάτι, δεν επενδύουμε στον Τραμπ, να τα ξεκαθαρίσουμε και λίγο μεταξύ μας. Δεν επενδύουμε σε κανέναν Τραμπ, διότι ο Τραμπ το είπε: «Πρώτα η Αμερική». Εμείς επενδύουμε στην Ελλάδα και στους Έλληνες. Πρώτα η Ελλάδα. Πρώτα οι Έλληνες και μετά όλοι οι υπόλοιποι.

(Χειροκροτήματα από την πτέρυγα της Ελληνικής Λύσης)

Εσείς, όμως, πάτε στο άλλο άκρο, βρίζετε τον Τραμπ και αναρωτιέμαι γιατί τον βρίζετε. Βγαίνει ένας τη μία μέρα -και είναι γελοίο να επιτίθενται κάποιοι στον πλανητάρχη, είναι πραγματικά απίστευτες οι δηλώσεις, ακούστε- «Άκρως επικίνδυνη η νέα εποχή Τραμπ». Αυτά είναι πριν την ορκωμοσία, γιατί μετά έχουμε κυβιστήσεις. «Γραφικός Έλον Μασκ». Πώς το λέτε αυτό, βάζοντας απέναντι μια ολόκληρη χώρα που λέγεται Ηνωμένες Πολιτείες της Αμερικής;

Αυτό εμείς το αποκαλούμε μικρομεγαλισμό πολιτικών νανιδίων. Γιατί είστε πολιτικοί νάνοι μπρος στο μέγεθος κάποιων.

Και να το πω και διαφορετικά. Είστε ο Τραμπ, εσείς που τον βρίζετε, ο ίδιος ο Τραμπ και ακούτε έναν πολιτικό νάνο, τόσο δα, να σας βρίζει από τη μικρή Ελλάδα -που την κάνατε μικρή εσείς, την πτωχεύσατε. Τι θα σκεφτείτε; Πείτε μου εσείς, ο Μητσοτάκης, ο Φάμελλος, ο Τσίπρας, ο Ανδρουλάκης, όλοι τον έβριζαν. Γίνεσαι Πρόεδρος, λοιπόν, τι κάνεις; Να σας πω εγώ, τους ξετινάζεις, τους κυνηγάς μέχρι τέλους. Αυτό θα κάνει ο Τραμπ, δυστυχώς.

(Χειροκροτήματα από την πτέρυγα της Ελληνικής Λύσης)

Τον βάλατε απέναντι. Γι’ αυτό σας παρακαλούμε πάρα πολύ, εάν αγαπάτε την πατρίδα, εάν αγαπάτε την Ελλάδα, εάν δεν μπορείτε να βάλετε νερό στο κρασί σας και να σοβαρευτείτε, αποχωρήστε από την Ελλάδα, αποχωρήστε οι ίδιοι από την πολιτική. Κάνετε ζημιά. Αφήστε μας εμάς, που ανοίξαμε τον δρόμο εδώ και καιρό, να ανοίξουμε νέους δρόμους για την Ελλάδα.

Υπηρετείτε, όμως, την ίδια ατζέντα Νέα Δημοκρατία, ΠΑΣΟΚ και ΣΥΡΙΖΑ. Πάροχοι ενέργειας, funds, κοράκια, ακαταδίωκτο, εμβόλια. Πείτε μου πού διαφέρετε; Πουθενά.

Και ας αποφασίσουν, επιτέλους, το ΠΑΣΟΚ και ο ΣΥΡΙΖΑ τι θέλουν. Ακούστε τώρα τι είπε ο Φάμελλος για το ΠΑΣΟΚ «να πάμε στις εκλογές με κοινό ψηφοδέλτιο. Απίθανο τα δύο κόμματα μόνα τους να νικήσουν τον Μητσοτάκη». Αυτό είπε. Και ρωτάω «το είπε;» Το είπε. Εδώ, λοιπόν, επιβεβαιώνει εμάς. Νέα Δημοκρατία, ΠΑΣΟΚ και ΣΥΡΙΖΑ, ίδια πολιτική, ίδιες επιλογές, διαφορετικά ονόματα. Εις σάρκα μίαν και οι τρεις. Τι θέλουν και οι τρεις; Τη νομή της εξουσίας. Δεν θέλουν την υπηρεσία στον πολίτη, την υπηρεσία στην πατρίδα.

Αυτή είναι η διαφορά μας και είναι ουσιαστική. Εμείς έχουμε στόχευση και προσήλωση να υπηρετήσουμε τον Έλληνα, να υπηρετήσουμε την Ελλάδα, να υπηρετήσουμε τις αξίες. Εσείς, να υπηρετείτε τα κόμματά σας.

(Χειροκροτήματα από την πτέρυγα της Ελληνικής Λύσης)

Και είναι διαφορετική η αντίληψή μας. Ψυχορραγεί το σύστημα. Ψυχορραγεί, κύριε Πλεύρη μου. Ψυχορραγεί το σύστημα όλο και κάποιοι μολογάνε δίχως ξύλο, όπως λέει ο λαός, λένε την αλήθεια: Μιχάλης Ιγνατίου: «Ε ναι, αναμένονται αντιδράσεις για την εκλογή Τραμπ». Χθες τα είπε. «Γιατί υπάρχουν ισχυρές οργανώσεις που χρηματοδοτούνται από αυτήν τη μεγάλη ομάδα, που είναι κάτω από την ομπρέλα του Τζορτζ Σόρος». Όταν δίνει ο Σόρος λεφτουδάκια, είναι καλά, ε; Όταν δίνει ο Μασκ, όμως και οι άλλοι, είναι κακά τα λεφτά του Μασκ. Αν ήσασταν έντιμοι όλοι σας θα λέγατε ότι είναι κακό και το ένα και το άλλο.

Εμείς το λέμε, όποιος δίνει λεφτά για να ασκήσει εξουσία πολιτική και να επηρεάσει πολιτικούς, είναι κακό και καταδικαστέο και για τις δύο πλευρές.

(Χειροκροτήματα από την πτέρυγα της Ελληνικής Λύσης)

Αλλά μιλάτε για την Ευρώπη. Για ποια Ευρώπη μιλάτε; Την Ευρώπη των αντιδημοκρατικών θεσμών και επιλογών; Για ποια Ευρώπη μιλάτε, κύριοι της Νέας Δημοκρατίας, κύριοι του ΠΑΣΟΚ και του ΣΥΡΙΖΑ; Απείλησαν ολόκληρες χώρες για το τι θα ψηφίσουν. Στην Ιταλία, στη Γερμανία, στη Γαλλία, ακύρωσαν εκλογές στη Ρουμανία. Ήθελαν και θέλουν να ελέγχουν ελεύθερα τον λόγο και την ελεύθερη διακίνηση ιδεών.

Άφησαν εκατομμύρια λαθρομεταναστών εντός της Ευρώπης, έδιναν και δίνουν επιδόματα σε όσους έρχονται τώρα και όχι σε αυτούς που μένουν εδώ. Ήθελαν και θέλουν να καταργήσουν τον θεσμό της οικογένειας οι Ευρωπαίοι εταίροι σας. Ήθελαν και θέλουν να εξαφανίσουν την ίδια την Ευρώπη με τον πόλεμο στην Ουκρανία.

Και, βέβαια, το χειρότερο είναι ότι είναι οι ίδιοι που εμπλέκονται σε σκάνδαλα, όπως η Ούρσουλα φον ντερ Λάιεν για τον COVID και τις παρενέργειες, και δεν τιμωρούνται. Αυτή η ατιμωρησία σας είναι το μεγαλύτερο έγκλημα που κάνατε στη χώρα όλοι σας. Γιατί; Γιατί αυτό που ζητάει ο Έλληνας είναι μια λέξη: Δικαιοσύνη, δικαιοσύνη, δικαιοσύνη από πολύ χαμηλά μέχρι πολύ ψηλά. Όποιος κλέβει θα μπαίνει φυλακή και θα πληρώνει το αντίτιμο.

(Χειροκροτήματα από την πτέρυγα της Ελληνικής Λύσης)

Όμως, στην Ελλάδα όταν κλέβεις πολλά, κυκλοφορείς ελεύθερος, όταν κλέβεις λίγα, μπαίνεις φυλακή για παραδειγματισμό.

Αυτό δεν είναι χώρα, κύριοι συνάδελφοι, και ο κόσμος το ξέρει έξω ό,τι και να λέτε.

Πάμε τώρα και στον Πρωθυπουργό. Είναι ένας πανικόβλητος, ένας επικίνδυνος -και θα το πω πολιτικά- πολιτικά ψεύτης, πολιτικά δειλός. Είναι πανικόβλητος λόγω της εκλογής του Τραμπ. Δήλωσε χθες: Δεν έχει θέση στην Ευρώπη η ακροδεξιά. Πιστεύω στα δύο φύλα. Αυτό υπαγορεύει η βιολογία. Γι’ αυτό και λέω ότι είναι πανικόβλητος. Η εκλογή του Τραμπ τον οδηγεί σε αλλαγή ρότας. Είναι επικίνδυνος, γιατί χωρίς συγγνώμη τα λέει αυτά ο άνθρωπος που έβριζε εμάς, τον Τραμπ, τον Μασκ όταν μιλούσαμε για δύο φύλα, ο άνθρωπος που μας έδειχνε με το δάχτυλο εδώ μέσα ως ψεκασμένους και όταν επιβεβαιωνόμασταν, τα έκανε γαργάρα. Σας λέω, λοιπόν, αυτό, ότι χωρίς ίχνος ντροπής να βγαίνει να λέει άλλα πριν μια βδομάδα και άλλα μετά από μια βδομάδα δείχνει το πόσο πολιτικά νάνοι είναι αυτοί που συμπεριφέρονται κατ’ αυτόν τον τρόπο.

(Χειροκροτήματα από την πτέρυγα της Ελληνικής Λύσης)

Είναι ψεύτης πολιτικά, γιατί ενώ δεν καταργεί τον γάμο των ομοφυλοφίλων, δηλώνει κατά της woke ατζέντας. Εμείς τεκμηριώνουμε κάθε επιθετικό πολιτικό προσδιορισμό. Είναι δειλός διότι όλα αυτά τα είπε διαδικτυακά στα αγγλικά. Στα αγγλικά, επαναλαμβάνω. Δεν τόλμησε να μιλήσει στα ελληνικά. Τάχα σε ένα φόρουμ που τον κάλεσαν μίλησε αγγλικά.

Πες τα στα ελληνικά, κύριε Μητσοτάκη. Τολμάς; Τα φύλα είναι δύο. Έτσι λέει η φύση. Έτσι λέει η βιολογία. Όχι στα αγγλικά.

(Χειροκροτήματα από την πτέρυγα της Ελληνικής Λύσης)

Και, επίσης, για να σε πιστέψει κάποιος -που εγώ δεν σας πιστεύω έτσι κι αλλιώς- καταργήστε τον γάμο των ομοφυλοφίλων, που με βάση το οικογενειακό δίκαιο οδηγεί στην τεκνοθεσία και την υιοθεσία, κύριε Πλεύρη. Εκεί οδηγεί.

(Χειροκροτήματα από την πτέρυγα της Ελληνικής Λύσης)

Εάν όμως είχε εκλεγεί η Καμάλα, τότε θα ήταν κλακαδόρος και πάλι του Σόρος ο κ. Μητσοτάκης. Ό,τι του έλεγαν θα έλεγε. Θα έλεγε τα ίδια και χειρότερα για πολλά φύλα, εβδομήντα δύο, τριάντα δύο, σαράντα δύο. Αυτό τι δείχνει; Θα το πω. Δείχνει ότι δεν έχει το ανάστημα, το παράστημα να πει: Έλεγα αυτά χθες, αυτά λέω και σήμερα και επιμένω σε αυτό γιατί το πιστεύω αυτό. Αλλιώς βγαίνεις ως άντρας πολιτικός και λες: Ήταν λάθος μου, παίρνω τον νόμο πίσω, καταργώ τον νόμο, φέρνω νέον νόμο και ζητάω συγγνώμη από τον ελληνικό λαό και όλους όσους με έβριζαν εκείνη την περίοδο.

(Χειροκροτήματα από την πτέρυγα της Ελληνικής Λύσης)

Αν είχε εκλεγεί η Καμάλα, λοιπόν, θα είχε και Σακελλαροπούλου και Πατέλη και όλους τους woke μαζί του. Τώρα τους διώχνει για να στείλει ένα μήνυμα στην Εσπερίαν, να στείλει ένα μήνυμα υποταγής ιδεολογικής, γιατί άνθρωποι σαν τον κύριο Πρωθυπουργό δυστυχώς δεν έχουν ιδεολογίες, γιατί αν είχε ιδεολογία ο Πρωθυπουργός, δεν θα ήταν αυτό το πράγμα η Νέα Δημοκρατία με τους μισούς Υπουργούς του Σημίτη να είναι δίπλα τους. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Στο μόνο πράγμα που πέτυχε η Νέα Δημοκρατία είναι να μας ανεβάσει θέσεις στην woke ατζέντα. Είμαστε έκτη διεθνώς. Μπράβο σας! Είμαστε έκτη στην υπεράσπιση της woke ατζέντας. Και βγαίνει δημοσίευμα ολόκληρο και λέει: Στο Rainbow Map της ΛΟΑΤΚΙ οργάνωσης κ.λπ. -δημοσιεύθηκε σήμερα- η Ελλάδα είναι στην έκτη θέση ανάμεσα σε σαράντα εννιά χώρες. Δηλαδή, σε μισθούς, εισοδήματα, σε όλα στη Νέα Δημοκρατία είμαστε τελευταίοι κάτω στον πάτο, αλλά έκτοι στην woke ατζέντα.

Να τους χαίρεστε, φίλοι ψηφοφόροι της Νέας Δημοκρατίας, αυτούς που ψηφίσατε.

Και μαζί, βέβαια, με το κλάμα των ψηφοφόρων της Νέας Δημοκρατίας έχουμε και το κλάμα των πρωινάδικων τώρα, των τηλεοπτικών εκπομπών που έβγαιναν και έλεγαν «τι ωραίος ο Πρωθυπουργός, επέβαλε τη woke ατζέντα». Έβγαινε ο Λιάγκας, οι «Καινούργιοι» «μπράβο, αυτό σημαίνει ισότητα, αυτό σημαίνει ανθρώπινα δικαιώματα». Αρκετά, λοιπόν, μέλη από τα πανελάδικα θα πάρουν ένα μήνυμα τώρα: Τίτλοι τέλους για woke ατζέντα. Εκπομπές τέτοιες the end, τελείωσε! Πάει η woke ατζέντα, άλλαξε και ο Πρωθυπουργός και έκανε κυβίστηση.

Όμως, με τη φόρα που έχει πάρει ο Πρωθυπουργός και την αντιγραφή της Ελληνικής Λύσης, σε λίγο αυτός ο Πρωθυπουργός θα καταγγείλει και το μπάζωμα στα Τέμπη. Να μου το θυμηθείτε. Το μπάζωμα στα Τέμπη θα καταγγείλει αυτός ο άνθρωπος! Μέχρι εκεί θα φτάσετε. Θα καταγγείλετε ακόμη και τις υποχρεωτικότητες των εμβολίων με τις κυβιστήσεις. Θα καταγγείλετε και τις παρενέργειες. Θα καταγγείλετε την ίδια τη Νέα Δημοκρατία ότι δεν έκανε εξορύξεις! Θα καταγγείλετε ότι δήθεν η σωστή πλευρά της ιστορίας, κύριε συνάδελφε –η δήθεν σωστή πλευρά της ιστορίας, που μας λέγατε- έκανε η ίδια λάθος, ότι δεν ήταν λάθος η πλευρά, αλλά έκανε λάθος αυτή, δεν φταίτε εσείς!

Ακούστε, κύριοι συνάδελφοι. Όσες κυβιστήσεις και να κάνετε, όσα και να πείτε, έχετε μια φωνή: τη φωνή της αλήθειας εδώ μέσα, τη φωνή αυτή που λέμε, τη σοβαρή, την εθνική, την κοινωνική, λαϊκή φωνή της Ελληνικής Λύσης και θα παίρνετε απαντήσεις επιχειρηματολογώντας.

(Χειροκροτήματα από την πτέρυγα της Ελληνικής Λύσης)

Και σήμερα έφτασε στο θράσος ο Πρωθυπουργός –δεν ξέρω αν το μάθατε, κύριοι συνάδελφοι- να πει ότι δεν συνεργάζεται με δεξιότερα κόμματα. Ο Πρωθυπουργός παραμένει αγκυλωμένος στον σημιτισμό του, παραμένει αγκυλωμένος στον 20ο αιώνα. Ενημερώστε τον κάποιοι ότι ζούμε στον 21ο αιώνα. Δεν υπάρχει Δεξιά και Αριστερά. Η πείνα είναι ίδια, η φτώχεια είναι ίδια.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Υπάρχει.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πλεύρη, αν είστε εσείς Δεξιός, τότε ντρέπεται και η Δεξιά. Στο κόμμα που είστε, κύριε Πλεύρη, αν είστε εσείς Δεξιός –με βάση την ιδεολογία του 20ου αιώνα- ντρέπεται η Δεξιά σας λέω! Όχι του κυρίου, η ιδεολογία της Δεξιάς!

(Χειροκροτήματα από την πτέρυγα της Ελληνικής Λύσης)

Κάποιος, λοιπόν, να του πει ότι για να συνεργαστείς με κάποιον άλλον πρέπει να είσαι κομμάτι του ιδεολογικό. Εμείς δεν είμαστε κομμάτι της Νέας Δημοκρατίας ούτε κάποιου άλλου κόμματος. Αυτός μάζεψε τα κομμάτια του Σημίτη και έκανε «Νέα Δημοκρατία – αντι-Σημίτη» και όλο αυτό το πράγμα, το μείγμα.

Εμείς είμαστε αυτόφωτοι πατριώτες, είμαστε Έλληνες. Δεν είμαστε μέρος δικός τους. Δεν είμαστε υποκομματίδιο, όπως κάποιοι άλλοι. Εμείς είμαστε το όλον του πατριωτικού χώρου. Για εμάς, όπως έλεγε ο Αριστοτέλης, το όλον είναι μεγαλύτερο από το άθροισμα των μερών του.

Το όλον, λοιπόν, του πατριωτικού χώρου δεν χωρά ούτε με τον Μητσοτάκη ούτε με τη Νέα Δημοκρατία! Είναι αυτόφωτο, είναι μόνο του και είναι επαρκές και είναι η Ελληνική Λύση!

(Χειροκροτήματα από την πτέρυγα της Ελληνικής Λύσης)

Δεν πείθει ο Πρωθυπουργός –και κλείνω εδώ-, λέει ψέματα συνεχώς, έχει φαντασιώσεις, πλάθει σενάρια. Ευτυχώς όμως σε αυτή τη χώρα κάποιοι παραμένουν σοβαροί όσο γίνεται. Παπαχελάς για Ουκρανία: «Η Ελλάδα έβαλε όλα τα χαρτιά της στη στήριξη στην Ουκρανία και δεν πήρε επ’ ουδενί αυτά που ανέμενε ούτε από πλευράς εγγυήσεων ασφαλείας στο Αιγαίο ούτε από πλευράς οπλικών συστημάτων». Ό,τι λέγαμε εμείς! Ό,τι έλεγε η Ελληνική Λύση από την πρώτη στιγμή! «Γιατί να στέλνω όπλα αφού δεν πήρα εγγυήσεις;», το έλεγε η Ελληνική Λύση.

Όμως, εσείς τι κάνατε; Φέρατε με το ΠΑΣΟΚ και τον ΣΥΡΙΖΑ ποιους εδώ μέσα; Τους ναζί, τους ναζιστές αζοφίτες! Δεν μας ακούσατε ποτέ!

(Χειροκροτήματα από την πτέρυγα της Ελληνικής Λύσης)

Και καταγγέλλουν κάποιοι εδώ μέσα τους ναζί όταν οι ίδιοι τους χειροκροτούσαν!

Πρέπει να πω και κάτι ακόμα. Γιατί; Άκουσα το ηχητικό για τα Τέμπη. Ήμασταν οι πρώτοι που μιλήσαμε εδώ και άσχετα αν οι υπόλοιποι πάνε να σκυλεύσουν πάνω στην ιστορία αυτή σε επίπεδο ψήφων. Γιατί τώρα τελευταία βλέπω πολλούς ξαφνικά να είναι «τεμπομαχητές».

Σταματήστε να σκυλεύετε πάνω σε νεκρούς ανθρώπους. Παράκληση. Εγώ εκεί έχασα τον καλύτερό μου φίλο. Εκεί ο Γιώργος ο Κυριακίδης βγήκε με ένα κόκκαλο το οποίο ήταν πεταμένο στα μπάζα και το βρήκαν μετά από ένα χρόνο!

Θα σας πω όμως κάτι. Σπάραξε η καρδιά μου, όταν άκουσα τον Παύλο Ασλανίδη στο ηχητικό ντοκουμέντο να ακούει –λέει- τον γιο του να καίγεται ζωντανός μέσα στην αμαξοστοιχία. Είναι δυνατόν η δικαιοσύνη να έχει παραλύσει τόσο από την πίεση του Πρωθυπουργού –το λέει ο ίδιος ο Ασλανίδης- που να μην υπολογίζει πλέον τίποτα; Το χειρότερο από όλα, κανένα μέσο ενημέρωσης δεν το μετέδωσε το ηχητικό.

Και αναρωτιούνται οι Έλληνες γιατί. Γιατί αυτός ο άνθρωπος που κυβερνά την Ελλάδα σήμερα, ελέγχει και τη δικαιοσύνη και τα μέσα ενημέρωσης και τους δημοσιογράφους και τους εκδότες και τα site. Είναι μία μονοκρατορία του μητσοτακισμού και απέναντί τους θα βρουν όλους εμάς! Θα πάμε μέχρι τέλους την ιστορία!

(Χειροκροτήματα από την πτέρυγα της Ελληνικής Λύσης)

Και πάμε στο παγκόσμιο πρωτάθλημα ενόργανης γυμναστικής στο άθλημα της κυβίστησης. Πρωταθλήτρια αναγορεύεται από χθες η Νέα Δημοκρατία. Μπακογιάννη: «Έχει όραμα ο Τραμπ», σημερινή δήλωση. Να σημειώσουμε ότι η κ. Μπακογιάννη συμφωνεί με τον Τραμπ για τη λαθρομετανάστευση. Πάμε στον άλλο πρωταθλητή, Καιρίδης: «Η καραμέλα του ακροδεξιού δεν βοηθάει», για τον Τραμπ. Άλλη κυβίστηση, Νέα Δημοκρατία: «Θα κάνουμε εξορύξεις». Άλλη κυβίστηση. Πραγματικά, στο τέλος θα μας πείτε και για την πράσινη ανάπτυξη, την απάτη δηλαδή, ότι είναι μια απάτη. Θα μας πείτε ότι οι ανεμογεννήτριες και τα φωτοβολταϊκά κακώς μπαίνουν.

Κύριοι της Νέας Δημοκρατίας, του «μητσοτακισμού» κυρίως -του «μητσοτακισμού»!- μπορείτε να ξεγελάτε όλους εδώ μέσα. Εμάς στην Ελληνική Λύση δεν μας ξεγελάτε θα το πιείτε το πικρό ποτήρι μέχρι τέλους!

(Χειροκροτήματα από την πτέρυγα της Ελληνικής Λύσης)

Ο Πρωθυπουργός, λοιπόν, είναι ικανός με τα μέσα ενημερώσεως και θέλει να μας πείσει ότι στην Αγγλία –ας πούμε- οδηγούν ανάποδα, επειδή φοράνε το δεξί παπούτσι στο αριστερό πόδι και το αριστερό παπούτσι στο δεξί πόδι, γι’ αυτό πηγαίνουν από την ανάποδη πλευρά. Και στο τέλος θα θέλει να μας πει ο ίδιος του πως γνώρισε τη Γηραιά Αλβιώνα σε νεαρά ηλικία. Αυτός είναι ο Πρωθυπουργός, θέλει να μας πείσει ότι ξαφνικά άλλαξε άποψη και είναι υπέρ των δύο φύλων. Όχι υπέρ των δύο φύλων δεν είναι, για το μόνο που άλλαξε άποψη -και θα σας το πω αυτό για να το καταλάβετε- είναι ο τρόμος, είναι πανικόβλητος. Φοβάται την κατάρρευση, φοβάται αυτό που έρχεται, γιατί έρχεται ένα τσουνάμι λαϊκό που θα συμπαρασύρει καθετί ψεύτικο που στήσατε και κάθε ψέμα που είπατε.

(Χειροκροτήματα από την πτέρυγα της Ελληνικής Λύσης)

Και πώς λύνουμε το πρόβλημα; Με την ψήφο του ελληνικού λαού, ό,τι έκαναν οι Αμερικανοί, ό,τι έγινε στις ΗΠΑ. Και επαναλαμβάνω ότι τον Σεπτέμβρη του 2015 κάποιοι ξαναψήφισαν Τσίπρα και ΣΥΡΙΖΑ, όταν τους ξεγέλασε ο άνθρωπος αυτός με το δημοψήφισμα. Λίγο πριν είχαν ψηφίσει Παπανδρέου, γιατί λεφτά υπήρχαν, αλλά έφυγαν αλλού. Μετά το 2019 επανέφερε τη φαυλοκρατία, γιατί δεν είναι Νέα Δημοκρατία αυτό, αυτό είναι νέα φαυλοκρατία του «μητσοτακισμού» που έχει οδηγήσει μια ολόκληρη χώρα στη φτώχεια, στην πείνα, στη χρεοκοπία.

(Χειροκροτήματα από την πτέρυγα της Ελληνικής Λύσης)

Για εμάς, όπως έλεγε ο Καζαντζάκης, δεν υπάρχουν μόνον ιδέες, υπάρχουν άνθρωποι που κουβαλούν τις ιδέες και αυτές παίρνουν το μπόι του ανθρώπου που τις κουβαλάει. Εμείς, λοιπόν, πιστεύουμε στο τεράστιο ύψος της Ελλάδος, στην τεράστια ιδέα του Έλληνα, στην τεράστια ιδέα του Ελληνισμού. Πάμε, λοιπόν, να κάνουμε υπερήφανη την Ελλάδα! Πάμε, λοιπόν, να κάνουμε υπερήφανους τους Έλληνες! Πρώτα η Ελλάδα! Πρώτα οι Έλληνες! Κανένας άλλος, γιατί η Ελλάδα ανήκει στους Έλληνες και μόνο στους Έλληνες!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Παύλος Γερουλάνος και μετά έχει ζητήσει τον λόγο ο κ. Κόντης και από ό,τι φαίνεται, στο τέλος ίσως ο κ. Πλεύρης, αν χρειαστεί.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Αν χρειαστεί, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και θα κλείσει τον κύκλο των παρεμβάσεων αυτών πριν τον Υπουργό, με τον οποίο θα ολοκληρωθεί η συνεδρίαση, η Πρόεδρος της Πλεύσης Ελευθερίας, η κ. Ζωή Κωνσταντοπούλου. Σας κάνω αυτή την ενημέρωση για να ξέρετε, να προγραμματίζετε τον εαυτό σας.

Ορίστε, κύριε Γερουλάνε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ως Κοινοβουλευτικός Εκπρόσωπος του ΠΑΣΟΚ πρώτα απ’ όλα θα ήθελα να συγχαρώ τον κ. Νικήτα Κακλαμάνη για την εκλογή του στο αξίωμα του Προέδρου της Βουλής. Γνωριζόμαστε χρόνια, πολιτικά έχουμε διαφωνήσει επανειλημμένα -πολλές φορές σκληρά- πάντα, όμως, με πολιτικό πολιτισμό και ο τρόπος που χειρίζεται αυτές τις διαφωνίες ο Νικήτας Κακλαμάνης τον έχει καταστήσει συνάδελφο σεβαστό από όλους ακόμη και από εκείνους που δεν τον ψήφισαν σήμερα.

Το πιο χρήσιμο, όμως, χαρακτηριστικό του σε αυτή την περίοδο και με αυτή τη διακυβέρνηση είναι η επιμονή του να αναδεικνύει εκφυλιστικά φαινόμενα κακής νομοθέτησης στο ελληνικό Κοινοβούλιο. Σε μια εποχή που η Κυβέρνηση κάνει ό,τι είναι δυνατόν για να περιορίσει τον ουσιαστικό πολιτικό διάλογο και να καταστήσει τυπικό τον ρόλο του Κοινοβουλίου, θέλουμε να πιστεύουμε ότι με τον νέο Πρόεδρο της Βουλής κάτι θα αλλάξει προς το καλύτερο και ότι ο Κανονισμός της Βουλής θα τηρηθεί όχι μόνο για τους τύπους, αλλά και στο πνεύμα του.

Του ευχόμαστε ό,τι καλύτερο στον ρόλο που αναλαμβάνει και να σταθεί αντάξιος αυτής της παρακαταθήκης των ψήφων που έλαβε αλλά και όσων έχει υποστηρίξει για τη σωστή λειτουργία της Βουλής των Ελλήνων!

Γιατί, όμως, έχει πολιτικό νόημα η σημερινή θετική ψήφος από το Πανελλήνιο Σοσιαλιστικό Κίνημα στην εκλογή του Προέδρου της Βουλής; Διότι αναδεικνύει με τον πιο γλαφυρό τρόπο, κυρίες και κύριοι συνάδελφοι της Νέας Δημοκρατίας, ότι άλλο εσείς και άλλο εμείς! Όταν πιέζεστε, εσείς ταμπουρώνεστε, κλείνεστε, συντηρητικοποιείστε, βλέπετε τους θεσμούς ως ευκαιρία για μικροκομματικά οφέλη. Ήταν βαρύτατο θεσμικό ατόπημα αυτό που έκανε ο Πρωθυπουργός, όταν επικαλέστηκε την παραδοσιακά ευρύτατη αποδοχή σχεδόν κάθε Προέδρου της Βουλής για να δικαιολογήσει την επιλογή του για τον υποψήφιο Πρόεδρο της Δημοκρατίας. Εργαλειοποίησε τον έναν θεσμό για να δικαιολογήσει τα αδικαιολόγητα στον άλλον. Απαράδεκτο ατόπημα που θα μπορούσε εύκολα να παρασύρει τη Βουλή. Όμως, άλλο εσείς και άλλο εμείς! Διότι αυτή η εργαλειοποίηση των θεσμών από το Μέγαρο Μαξίμου δεν είναι καινούργιο φαινόμενο. Έχει γίνει πια μόνιμη πατέντα. Ξεκινάει από την εργαλειοποίηση της ΕΥΠ από το Μαξίμου, από την αποδυνάμωση ή και προσπάθεια χειραγώγησης των ανεξάρτητων αρχών και φτάνει μέχρι τη λειτουργία του ίδιου του Κοινοβουλίου αλλά και τη συγκάλυψη σκανδάλων, τραγωδιών με κάθε τρόπο και με κάθε κόστος.

Με την αλαζονεία του Μεγάρου Μαξίμου που έχουμε ζήσει τελευταία αλλά και τα προηγούμενα χρόνια, το ΠΑΣΟΚ μπορούσε εύκολα να μην ψηφίσει την πρόταση της Πλειοψηφίας για Πρόεδρο της Βουλής. Όμως, όπως είπα, άλλο εσείς και άλλο εμείς! Το ΠΑΣΟΚ σήμερα δεν ψήφισε μόνο ως Αξιωματική Αντιπολίτευση. Ψήφισε και με πυξίδα τη σκέψη, την έννοια του πώς θέλουμε να συμπεριφερόμαστε ως Κυβέρνηση απέναντι στους θεσμούς, απέναντι στον Έλληνα πολίτη και στους πολιτικούς μας αντιπάλους αν μας εμπιστευτεί ξανά ο λαός το τιμόνι της χώρας.

Διότι η καλύτερη απάντηση στην έλλειψη σεβασμού στο Σύνταγμα δεν είναι να κάνεις το ίδιο αλλά να σέβεσαι τις λέξεις και τις έννοιες του Συντάγματος με κάθε σου σκέψη και με κάθε σου πράξη, όπως και η καλύτερη απάντηση σε όποιον καταπατά θεσμούς δεν είναι να κάνεις το ίδιο αλλά να επιδιώκεις με κάθε τρόπο την ενίσχυσή τους, να επιδιώκεις δηλαδή ως εξουσία τον έλεγχο πάνω σου, γιατί δεν υπάρχει καλύτερο φάρμακο απέναντι στην αλαζονεία. Γι’ αυτό λέω για άλλη μία φορά, άλλο εσείς και άλλο εμείς!

Και η καλύτερη απάντηση στη μικροπολιτική φαυλότητα του αντιπάλου δεν είναι να κάνεις το ίδιο αλλά να αναδείξεις τη σημασία του ελέγχου της εξουσίας. Γι’ αυτό και το μήνυμα που στέλνουμε στον ελληνικό λαό σήμερα με την ψήφο μας είναι ότι θέλουμε με την ψήφο του η επόμενη κυβέρνηση του ΠΑΣΟΚ να αποκαταστήσει τον σεβασμό σε όλα εκείνα τα εργαλεία που αιμοδοτούν τη δημοκρατία μας, τον σεβασμό στο Σύνταγμα, τον σεβασμό στους θεσμούς, τον σεβασμό στον Έλληνα πολίτη.

Θα πω μόνο δυο λόγια για τη σημερινή κύρωση της συμφωνίας που αφορά την Ευρωπαϊκή Τράπεζα Ανασυγκρότησης και Ανάπτυξης. Η εισηγήτριά μας κ. Μιλένα Αποστολάκη ανέπτυξε τη δική μας θέση με σαφήνεια. Το μότο της τράπεζας είναι επενδύουμε στο να αλλάζουμε ζωές. Και, πράγματι, ο αντικυκλικός χαρακτήρας των παρεμβάσεων της τράπεζας, όπως τόνισε αν δεν κάνω λάθος, ο κ. Τσακαλώτος, στη συζήτηση στην επιτροπή, το γεγονός δηλαδή ότι μπορεί να δανείζει σε μια περίοδο ύφεσης όπου οι συστημικές τράπεζες ασκούν περιοριστική πολιτική, καθιστά την τράπεζα ένα εξαιρετικά ενδιαφέρον εργαλείο που θα μπορούσε να είναι πολύ ψηλότερα στη λίστα των προτεραιοτήτων της Ευρώπης. Και το λέω αυτό γιατί εισερχόμαστε σε αχαρτογράφητα νερά διεθνώς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όπως πολύ σωστά υπογράμμισε η εισηγήτριά μας, η Ευρωπαϊκή Τράπεζα Ανασυγκρότησης και Ανάπτυξης είναι μία πολυμερής αναπτυξιακή τράπεζα με μεγαλύτερο μέτοχο τις Ηνωμένες Πολιτείες της Αμερικής. Το τι μέλλει γενέσθαι όχι μόνο για τη συγκεκριμένη τράπεζα αλλά και συνολικότερα με την πολύπλευρη αναπτυξιακή συνεργασία μετά την εκλογή του κ. Τραμπ είναι απόλυτα άγνωστο. Έχω διαβάσει πολλές φορές στον ξένο Τύπο συνεντεύξεις της προέδρου της τράπεζας και διαβλέπει κανείς ανάμεσα στις γραμμές έναν βαθύτερο προβληματισμό για τη στάση που θα κρατήσουν οι ΗΠΑ και στο πλαίσιο της τράπεζας, η οποία παρεμπιπτόντως μέχρι σήμερα είχε τις παρεμβάσεις για την ανοικοδόμηση της Ουκρανίας και τις επενδύσεις σε υποδομές πράσινης μετάβασης ως τα πιο διαφημισμένα στοιχεία του χαρτοφυλακίου της. Αν δεν κάνω λάθος, είναι προτεραιότητες τις οποίες είχε θέσει και ο Πρωθυπουργός

Όμως, στην προηγούμενη θητεία του κ. Τραμπ, οι Ηνωμένες Πολιτείες ήταν ωσεί παρούσες στις εργασίες της Τράπεζας. Έχω, όμως, την αίσθηση ότι τα πράγματα θα είναι πολύ δυσκολότερα στο προσεχές μέλλον. Άρα, ο ρόλος της Ευρώπης στη στήριξη της τράπεζας γίνεται πιο επίκαιρος. Και είναι ιδιαίτερα ανησυχητικό να ακούμε σε αυτό εδώ το Κοινοβούλιο μέλη του να διαγκωνίζονται για το ποιος είναι πιο Τραμπ. Και είναι εξαιρετικά ανήσυχο όταν το ακούει αυτό κανείς από τον Πρόεδρο, τον κ. Βελόπουλο. Όμως, είναι ακόμα πιο ανησυχητικό όταν το ακούει κανείς από τον Πρωθυπουργό της χώρας, γιατί η πολυμερής αναπτυξιακή συνεργασία όχι μόνο δεν πρέπει να διακοπεί αλλά να ενταθεί ακόμα περισσότερο. Μιλάμε για έμφαση όχι μόνο στη μετάβαση στην οικονομία της αγοράς αλλά και στην προώθηση και ενίσχυση των θεσμών, κάτι που παρεμπιπτόντως δεν έγινε εδώ την εποχή των μνημονίων ως αντίβαρο στην υποβάθμιση βασικών δικαιωμάτων και στην αποφυγή της περιβαλλοντικής υποβάθμισης από ανέλεγκτες αγορές. Μιλάμε για πολιτικές που θα βοηθήσουν όλες τις χώρες που ωφελούνται από τις επενδύσεις της Τράπεζας να σταθούν πραγματικά στα πόδια τους βιώσιμα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Γερουλάνο.

Θα ήθελα να καλέσω τώρα στο Βήμα τον Κοινοβουλευτικό Εκπρόσωπο της Κοινοβουλευτικής Ομάδας των Σπαρτιάτων, τον κ. Κόντη.

Αμέσως μετά τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Καραθανασόπουλος. Ο κ. Πλεύρης δεν θα μιλήσει, θα ακολουθήσει η ομιλία της Προέδρου της Πλεύσης Ελευθερίας, της κ. Ζωής Κωνσταντοπούλου, και θα κλείσει ο Υπουργός, όπως συνηθίζεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Πλεύρης το φυλάει μήπως θελήσει να μιλήσει μετά από εμένα.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Να σας πω. Όταν ανακοινώνω κάτι, τα κλειδώνω κιόλας. Είναι κλειδωμένα. Μόνο αν υπάρξει ένα προσωπικό πρόβλημα, τότε είμαι υποχρεωμένος…

**ΑΘΑΝΑΣΙΟΣ ΠΛΕΥΡΗΣ:** Είμαι σίγουρος ότι δεν θα με προκαλέσετε, κυρία Κωνσταντοπούλου.

**ΠΡΟΕΔΡΕΥΩΝ (Αθανάσιος Μπούρας):** Πριν πάρει τον λόγο ο κ. Κόντης, θα ήθελα να κάνω μία ανακοίνωση.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Σητείας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Σας καλωσορίζει ιδιαίτερα και η τοπική σας Βουλευτής, η κ. Σπυριδάκη Κατερίνα, η οποία σας χειροκρότησε, όπως και εμείς οι υπόλοιποι από όλες τις περιφέρειες της Ελλάδας.

Να έχετε καλή πρόοδο, καλή χρονιά, να είστε καλότυχα στη ζωή σας και καλή επιστροφή στην ωραία Σητεία.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Πρόεδρε, στις προσφωνήσεις είστε πάντα καλός και εύστοχος, οπότε να το σημειώσουμε αυτό…

**ΠΡΟΕΔΡΕΥΩΝ (Αθανάσιος Μπούρας):** Το έχω αυτό από μικρό παιδί, αλλά θέλω να μην αδικώ. Θέλω πάντα τα παιδιά να βλέπουν τους ανθρώπους που τους εκπροσωπούν στις τοπικές κοινωνίες.

**ΙΩΑΝΝΗΣ ΚΟΝΤΗΣ:** Σωστό.

**ΠΡΟΕΔΡΕΥΩΝ (Αθανάσιος Μπούρας):** Το κάνω πάντα και έτσι πρέπει να κάνουμε όλοι.

Ορίστε, έχετε τον λόγο. Σας διέκοψα.

**ΙΩΑΝΝΗΣ ΚΟΝΤΗΣ:** Δεν πειράζει, κύριε Πρόεδρε.

Να πούμε, λοιπόν, αρχίζοντας από τη σύμβαση αυτή, κύριε Υπουργέ, ότι έχουμε άλλη μία υπογραφή ευρωπαϊκής σύμβασης την οποία αναγκαστικά πρέπει να υπογράψουμε, γιατί είναι γνωστά τα επακόλουθα αν δεν το κάνουμε. Οπότε εδώ συζητάμε για να συζητάμε.

Εμείς, βέβαια, είμαστε αντίθετοι. Μιλάμε για το ότι ξύπνησαν οι ευρωπαϊκές τράπεζες. Ξύπνησε τώρα η Κεντρική Ευρωπαϊκή Τράπεζα και θέλει να αρχίσει να χρηματοδοτεί τις υποσαχάριες περιοχές, στις οποίες αμφιβάλλω αν έχουν πατήσει ποτέ αυτοί οι καρεκλοκένταυροι των Βρυξελλών να δουν πώς ζουν εκεί οι άνθρωποι, πώς πεθαίνουν φτωχά παιδιά στην Αφρική χωρίς να έχουν πρόσβαση σε νερό και εδώ μας έχουν τρελάνει στην κλιματική αλλαγή και την πράσινη ανάπτυξη.

Επίσης, είχαμε σήμερα την ευκαιρία να μιλήσουμε με τον κ. Λέτα, τον πρώην Πρωθυπουργό της Ιταλίας, στη μεικτή επιτροπή και είδαμε ότι τελικά η Ευρωπαϊκή Ένωση και οι πέριξ αυτής δεν έχουν επικαιροποιήσει την κατάσταση που υπάρχει, ούτε σχετικά με τους πολίτες της Ευρώπης ούτε με τις νέες συνθήκες που επικρατούν στον κόσμο, και σίγουρα αναφέρομαι στην επιλογή Τραμπ. Διότι μην ξεχνάμε ότι η Αμερική είναι αυτή που παίζει τη μουσική και χορεύει όλος ο πλανήτης γη. Όσο και να μας λένε τώρα οι Ευρωπαίοι ότι θα τον κοντράρουν, θα κάνουν τα αδύνατα δυνατά να πηγαίνουν αντίθετα σε ό,τι λέει κ.λπ., στο τέλος θα γίνει αυτό που θα επιβάλει η Αμερική και το βλέπουμε να γίνεται σιγά-σιγά.

Ρώτησα, εγώ προσωπικά, εάν σκοπεύει η Ευρωπαϊκή Ένωση να παρέμβει, επιτέλους φιλειρηνικά, ώστε να σταματήσει ο πόλεμος στη Ρωσία και την Ουκρανία -που κάθε μέρα χάνονται εκατοντάδες χιλιάδες άνθρωποι και κάθε μέρα έχουμε εισροή όπλων για να συνεχιστεί ο πόλεμος και χρήματα από την Ευρωπαϊκή Ένωση για να συνεχίσει ο πόλεμος- κι απάντησε ότι ο πόλεμος γίνεται επειδή εισέβαλε η Ρωσία. Μα, το ξέρουμε αυτό. Εμείς ρωτάμε αν θα γίνει κάτι για να σταματήσει ο πόλεμος. Κι αν μιλάμε για πόλεμο όπου εισέβαλε η Ρωσία, την ίδια απαίτηση θα είχαμε και από την Ευρωπαϊκή Ένωση, να κάνει το ίδιο με την Τουρκία στην Κύπρο. Συμπληρώσαμε πενήντα χρόνια πέρσι και δεν το θυμήθηκε ο κ. Λέτα και η Ευρωπαϊκή Ένωση ότι υπάρχει εισβολή ενός κράτους και μάλιστα μέλους της Ευρωπαϊκής Ένωσης, ενώ η Ουκρανία δεν είναι μέλος, χωρίς αυτό να σημαίνει ότι εμείς δεχόμαστε την εισβολή αυτή. Δεν υπάρχει για την Κύπρο μας καμία αναφορά. Εάν την έχουν πάρει ή δεν την έχουν πάρει, είναι ένα και το αυτό για την κ. Φον Ντερ Λάιεν, η οποία παρεμπιπτόντως απηλλάγη με βούλευμα σήμερα από το πόρισμα του Ελεγκτικού Συμβουλίου της Ευρωπαϊκής Ένωσης για το 1,8 δισεκατομμύριο ευρώ με τα εμβόλια που τη χαρακτήρισαν παράνομη σε όλες τις ενέργειες και αρνήθηκε το δικαστήριο της Λιέγης να τη δικάσει. Αυτή είναι η Ευρωπαϊκή Ένωση σήμερα και για αυτό λέω για επικαιροποιημένες καταστάσεις. Είναι άλλη η Ευρωπαϊκή Ένωση του Ντε Γκωλ και των όσων την οραματίστηκαν και είναι άλλη Ευρωπαϊκή Ένωση σήμερα, η οποία έχει γίνει η Ευρωπαϊκή Ένωση των μεγάλων τραστ.

Τι άλλο μας είπε ο κ. Λέτα; Μας είπε ότι σκοπεύει να κάνει τις είκοσι επτά εταιρείες κινητής τηλεφωνίας μία υπερεταιρεία. Σκέφτονται να υπάρχει μια εταιρεία κινητής τηλεφωνίας για όλη την Ευρώπη. Και ποιος θα είναι ο κρυφός ιδιοκτήτης της; Η Ευρωπαϊκή Ένωση; Πώς θα μοιραστεί; Ποιοι θα είναι; Όλα θα γίνουν πίσω από τα μεγάλα συμφέροντα ή μπροστά από αυτά. Τρεις εταιρείες θα γίνουν, οι οποίες θα ανήκουν σε τρεις μεγαλοκαρχαρίες του πλανήτη και θα κυβερνούν τα πάντα. Ο κόσμος θα τρέχει να επιβιώσει, να μην μπορεί να πληρώσει το νοίκι του, να μην μπορεί να στείλει τα παιδιά του σχολείο, και εμείς μιλάμε για πράσινη ανάπτυξη!

Επειδή εδώ είναι και παιδιά από τη Σητεία, όπως είπαμε, από τα σχολεία, δεν θα μπορούν να πάνε εύκολα ακτοπλοϊκά από φέτος και έπειτα στην Κρήτη ή στα άλλα νησιά. Διότι η Μεσόγειος κηρύχθηκε ΣΕΚΑ. Κηρύχθηκε ΣΕΚΑ αλλάζοντας το καύσιμο που θα καίνε τα ακτοπλοϊκά πλοία. Γιατί; Για την πράσινη ανάπτυξη. Το καύσιμο το οποίο καλούνται να κάψουν από φέτος, έχει 50% ή 60% ακριβότερο το gasoil από το fuel. Αυτό θα περάσει στις τιμές των εισιτηρίων. H Φον Ντερ Λάιεν και οι συν αυτή θεωρούν ότι έτσι πρέπει να πορευθούμε. Το ίδιο και σε όλα τα άλλα θέματα που επιβάλλει η πράσινη αυτή ανάπτυξη της Ευρωπαϊκής Ένωσης.

Ας πάρουνε, λοιπόν, παράδειγμα από τα όσα είπε χτες ή προχθές ο Πρόεδρος Τραμπ και ας σταματήσουν να προσπαθούν να τον βγάλουν τρελό ή ναζί τον Μασκ. Μέχρι και αυτό είδαμε! Χαιρέτησε αυθόρμητα κάπου και είπαν ότι είναι ναζιστική κίνηση όλοι οι Ευρωπαίοι. Βγήκε -προσέξτε- το anti-defamation league που είναι το κεντρικό όργανο του Ισραήλ, το οποίο παρακολουθεί τέτοια πράγματα και είπε όχι, δεν είναι ναζιστικός χαιρετισμός. Και το εβραϊκό B’nai B’rith, το οποίο είναι η ψυχή του Ισραήλ. Βγήκανε εδώ να μας πούνε ότι χαιρέτησε ναζιστικά. Έτσι αποκαλούν και εμάς, βέβαια, ναζί. Χωρίς να λέμε ότι είμαστε, μας βαφτίζουν ναζί. Αυτό είναι.

Ξεχάστε τα αυτά, κύριοι. Έπεσε η παγκόσμια εντολή και θα την ακολουθήσετε θέλετε, δεν θέλετε. Θα το κάνετε με ωραίο τρόπο, κάνοντας κωλοτούμπες συχνά. Συνέχεια θα τις κάνετε, όλοι στην Ευρώπη, αλλά και στην Ελλάδα εννοείται. Θα πάτε και θα προσαρμοστείτε.

Πιάστε καλά το θέμα τώρα της πράσινης αλλαγής, την ψηφιοποίηση και όλα τα συναφή. Θέλετε να πάτε τώρα να επενδύσετε στην Αφρική με τις τράπεζες. Πηγαίνετε. Δεν χρειάζεται να ψηφίσουμε για να το κάνουν. Μπορούσαν αυτές οι τράπεζες και οι ντόπιες τράπεζες εδώ που έχουν τα υπερκέρδη, να χαλάσουνε ένα δισεκατομμύριο και να πάνε να κάνουν υδραγωγεία στην Υποσαχάρια Αφρική. Γιατί δεν πάνε; Δεν χρειάζεται να ψηφίσουμε. Αν έχουν την καλή θέληση, να πάνε να κάνουν έργα υποδομών. Ας πάνε!

Ας έρθουν εδώ να βοηθήσουν τις φτωχές οικογένειες στην Ελλάδα. Γιατί δεν έδωσαν 200 εκατομμύρια στη ΛΑΡΚΟ, στον θησαυρό της Ελλάδας, αυτές οι τράπεζες να μην κλείσει και την πουλάμε με 9 εκατομμύρια στην ΤΕΡΝΑ ή σε όποιον την πάρει; Ας πάνε να δώσουν τα χρήματα εκεί.

Τα χρήματα, κύριοι, που έλεγαν ότι τα χρωστάει η ΛΑΡΚΟ είναι τα χρήματα που χρωστά η ΛΑΡΚΟ στον συνέταιρό της τη ΔΕΗ, γιατί η εξαγωγή του προϊόντος γινόταν με το ρεύμα -όχι με νερό όπως πρόκειται να γίνει- το οποίο τους το χρέωνε η ΔΕΗ τρεις φορές επάνω από ό,τι πουλούσε στους άλλους καταναλωτές.

Πηγαίνετε, λοιπόν, ως τράπεζες να συμβάλετε στην οικονομία της Ελλάδας. Δεν χρειάζονται νομοσχέδια. Κανένας τραπεζικός και καμία μεγάλη εταιρεία δεν θέλει το καλό όχι μόνο των πολιτών, αλλά ούτε και των χωρών. Θέλουν να τους καταδυναστεύουν, να είναι από πάνω και να εισπράττουν μόνο κέρδη. Αυτή είναι όλη η ιστορία.

Κύριε Υπουργέ, συγγνώμη δεν είναι για σας αυτή η μομφή, είναι γι’ αυτούς που σας στέλνουν όλα αυτά και τα υπογράφουμε αναγκαστικά, όπως είπαμε.

Εμείς είμαστε κατά αυτής της σύμβασης. Όποιοι θέλουν, δεν χρειάζονται συμβάσεις. Πάνε και επενδύουν και βάζουν χρήματα εκεί που πρέπει να μπουν.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Καλώ στο Βήμα τώρα τον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Νίκο Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θα κάνω ένα-δύο πολιτικά σχόλια για αρχή και μετά θα μπω στη σύμβαση και στις πλευρές της.

Κατ’ αρχάς έχουμε πάλι μία νέα συζήτηση αναπαλαίωσης των παλιών υλικών. Το ΠΑΣΟΚ στην προεδρολογία και άντε ξανά μανά, ενώ ψηφίζει το συγκεκριμένο νομοσχέδιο. Γιατί το κάνει; Για να συγκαλύψει ακριβώς τη σύμπλευσή του με τις στρατηγικές επιλογές της Νέας Δημοκρατίας. Από την άλλη μεριά στην ποδιά του Τραμπ σφάζονται παλικάρια: Βελόπουλος, Νίκη, Σπαρτιάτες, Λατινοπούλου! Επανεμφανίστηκε ακόμη και ο Καμμένος! Είναι φοβερό αυτό το πράγμα! Για να πάρουν την ευλογία του νέου «πατριάρχη»! Και μιλάνε οι ίδιοι με θράσος ενάντια στους ολιγάρχες, όταν ο Τραμπ έχει βάλει τους ολιγάρχες στη διακυβέρνηση, με πρώτο και καλύτερο τον Έλον Μασκ. Αυτό επιβεβαιώνει τον αντιλαϊκό χαρακτήρα του συνόλου αυτών των πολιτικών. Το μόνο που τους ενδιαφέρει είναι να εξυπηρετήσουν συγκεκριμένα συμφέροντα. Γι’ αυτό και δεν είναι τυχαίο ότι στην πρόσφατη συζήτηση στο Ευρωπαϊκό Κοινοβούλιο για τις ψηφιακές πλατφόρμες οι συντηρητικοί, οι σοσιαλδημοκράτες και οι πράσινοι ήταν υπέρ των περιορισμών των ψηφιακών πλατφορμών από τις Ηνωμένες Πολιτείες, όλα αυτά του Τραμπ και των υπόλοιπων -Έλον Μασκ, Ζούκερμπεργκ και λοιπών- δισεκατομμυριούχων, ενώ αντίθετα ποιοι ήταν υπέρ της ελευθερίας δράσης αυτών των πολυεθνικών της hi-tech τεχνολογίας; Η ακροδεξιά της Ευρώπης ήταν υπέρ της απελευθέρωσης της δράσης αυτών των επιχειρήσεων στην Eυρωπαϊκή Ένωση.

Να, λοιπόν, πώς φαίνεται ότι και ο κοσμοπολιτισμός από τη μια μεριά του κεφαλαίου, αλλά και ο εθνικισμός από την άλλη αποτελούν τις δύο όψεις του ίδιου νομίσματος επί της ουσίας και δεν έχουν τίποτα απολύτως να προσφέρουν και ούτε να απαντήσουν στις ανάγκες των λαών και στα προβλήματά τους.

Και μία ακόμη παρατήρηση: Γινόμαστε αλλεπάλληλα μάρτυρες εξελίξεων σε σχέση με το έγκλημα στα Τέμπη. Επί της ουσίας όλα αυτά τα νέα περιστατικά που έρχονται στη δημοσιότητα επιβεβαιώνουν την προσπάθεια συγκάλυψης από μεριάς της Κυβέρνησης του εγκλήματος της αλλοίωσης του χώρου όπου τελέστηκε το έγκλημα, ακριβώς για να μη γίνει βαθύτερα η έρευνα, και βεβαίως στην καθυστέρηση της ίδιας της ανακριτικής διαδικασίας και της δίκης. Μάλιστα μαθαίνουμε ότι γίνεται και μια προσπάθεια διαχωρισμού των δύο υποθέσεων, άλλη δίκη για το έγκλημα στα Τέμπη και άλλη δίκη για το «μπάζωμα» ως πλημμέλημα, λες και αυτό δεν συνέβαλε στο έγκλημα και συνολικότερα στα τραγικά αποτελέσματα που είχαμε.

Αλλά ας πάω, κύριε Πρόεδρε, στη σύμβαση.

Η τράπεζα αυτή τι είναι; Είναι παιδί της αντεπανάστασης της δεκαετίας του ’90 και των ανατροπών του σοσιαλισμού για την καπιταλιστική παλινόρθωση στις χώρες αυτές. Τρία τα κριτήρια: πολυκομματισμός, λέει, πλουραλισμός και ελεύθερη αγορά. Δηλαδή τα τρία θεμέλια της αστικής δημοκρατίας, της δικτατορίας δηλαδή του κεφαλαίου. Κι αυτά τα τρία θεμέλια τα υπερασπίζονται όλοι τους και τα οποία βεβαίως αποτελούν πρόσχημα, πολλά από αυτά.

Διότι ακριβώς το να ζητάει, όπως κάνει το ΠΑΣΟΚ ή όπως έκανε πριν ο Κοινοβουλευτικός Εκπρόσωπος των Σπαρτιατών, από τις τράπεζες να αντιμετωπίσουν τις κοινωνικές ανισότητες και να αντιμετωπίσουν τα προβλήματα-ελλείψεις υποδομών που αντιμετωπίζει ο λαός είναι σαν να αλλάζεις τελείως τον χαρακτήρα του τραπεζικού συστήματος, είναι σαν να λες ότι θα βάλω τον λύκο να φυλάει τα πρόβατα και μάλιστα θα τον βάλω και μέσα στο μαντρί.

Από πότε οι τράπεζες θα παίξουν σημαντικό ρόλο στην αντιμετώπιση των προβλημάτων; Αντίθετα, με τη δράση τους και τη χρηματοδότηση της καπιταλιστικής ανάπτυξης είναι υπαίτιες των προβλημάτων που αντιμετωπίζουν οι λαοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και από αυτήν την άποψη, εμείς το λέμε καθαρά ότι ακριβώς αυτά τα τρία κριτήρια –πολυκομματισμός, πλουραλισμός και ελευθερία αγοράς- ήταν ακριβώς και τα εργαλεία μέσα από τα οποία ξεδιπλώθηκαν οι ιμπεριαλιστικές επεμβάσεις.

Και υπάρχουν κόμματα που υπερασπίζονται και λένε ότι υπονομεύθηκαν τα δύο προηγούμενα κριτήρια του πλουραλισμού και της πολυκομματικής δημοκρατίας γι’ αυτό έχουμε επιφυλάξεις, όπως η Πλεύση Ελευθερίας με τον εισηγητή της; Αυτό είναι το ζήτημα;

Δηλαδή να αξιοποιηθούν αυτά τα κριτήρια για να κάνουμε τις επεμβάσεις είναι καλά, για να εξάγουμε πολιτισμό, να εξάγουμε δημοκρατία στους άλλους λαούς, όπως έγινε με την αραβική επανάσταση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είπαμε τέτοια πράγματα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτά τα είπε ο εισηγητής, είναι γραμμένα, και στην επιτροπή και τώρα στην Ολομέλεια και μην προσπαθείτε να με διαψεύσετε.

**ΑΛΕΞΑΝΔΡΟΣ ΚΑΖΑΜΙΑΣ:** Παρερμηνεύετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Καθόλου παρερμηνεία.

Και αυτά ακριβώς τα χαρακτηριστικά ήταν τα αποτελέσματα, για παράδειγμα, της αραβικής επανάστασης, στη Λιβύη με τον Καντάφι, στο Ιράκ με τον Σαντάμ Χουσεΐν που τώρα θέλουν να το εξανθρωπίσουν και στη Συρία με τον Άσαντ.

Εμείς δεν υποστηρίζαμε ούτε τον έναν ούτε τον άλλον. Παιδιά της σοσιαλδημοκρατίας και της διεθνούς σοσιαλιστικής ήταν αυτά. Αλλά ταυτόχρονα τι αναδεικνύει; Ότι βεβαίως μέσα από τέτοιες προσπάθειες προσπαθούν να χρυσώσουν το χάπι και ο καθένας να πει το δικό του αφήγημα, το δικό του δηλαδή παραμύθι –τελειώνω, κύριε Πρόεδρε, με αυτό- για να μπορέσει να εξαπατήσει τα πλατιά λαϊκά στρώματα.

Όμως το ελπιδοφόρο όλων αυτών είναι ακριβώς αυτό που συμβαίνει τις τελευταίες μέρες, οι εξελίξεις που έχουμε στο εργατικό λαϊκό κίνημα, η σημερινή 24ωρη απεργία των οικοδόμων, μηχανικών και ηλεκτρολόγων που δουλεύουν στις οικοδομές και η νέα 48ωρη απεργία που έχουν προκηρύξει, το ότι οι αγρότες ξεσηκώνονται σε όλη τη χώρα, οι βιοπαλαιστές αγροτοκτηνοτρόφοι στήνουν μπλόκα σε όλη την Ελλάδα, αύριο βγαίνουν και στήνουν τα πρώτα μπλόκα στη Θεσσαλία για να υπερασπιστούν τα δικαιώματά τους και πάνω από όλα, το δικαίωμα σε ανθρώπινη εργασία, το δικαίωμα σε ανθρώπινα εισοδήματα, το δικαίωμα στην ασφάλεια και στην υγιεινή στους χώρους δουλειάς.

Και εμείς λέμε ότι αυτοί ακριβώς οι αγώνες, οι οποίοι αμφισβητούν την κυρίαρχη πολιτική, πρέπει να κλιμακωθούν, να μεγαλώσουν, να συντονιστούν για να μπορέσουν να οδηγήσουν σε συνολικότερες ρήξεις και ανατροπές.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Καραθανασόπουλε.

Και τώρα να καλέσω στο Βήμα την Πρόεδρο της Κοινοβουλευτικής Ομάδας της Πλεύσης Ελευθερίας, την κ. Ζωή Κωνσταντοπούλου. Και μετά, όπως είπαμε, τη διαδικασία θα ολοκληρώσει με την ομιλία του ο Υπουργός κ. Νίκος Παπαθανάσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο οποίος δεν έχει ανοίξει το στόμα του.

**ΠΡΟΕΔΡΕΥΩΝ (Αθανάσιος Μπούρας):** Θα τα πει όλα μαζί στο τέλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μισό λεπτό δώστε μου.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η Πρόεδρος της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε. Χαίρομαι που είστε σε καλή διάθεση και χαίρομαι που εμείς τουλάχιστον αποδεικνύουμε ότι επιμένουμε στο υπόδειγμα, επιμένουμε στην παρουσία.

Κύριε Πλεύρη, βλέπω ότι έχετε νυστάξει, γι’ αυτό είπατε να μη μιλήσετε. Μπορεί να σας εμπνεύσω να πάρετε τον λόγο.

Αισθανόμαστε λοιπόν δικαιωμένοι, γιατί εμείς επιμένουμε στο υπόδειγμα, και επιμένουμε στην παρουσία, και επιμένουμε ότι η Βουλή δεν μπορεί να έχει αυτή την εικόνα, και επιμένουμε ότι όταν συμβαίνει ένα, μοναδικό στα μεταπολιτευτικά χρονικά, γεγονός -διότι δεν έχει υπάρξει τέτοιο γεγονός σαν αυτό που δρομολόγησε η Νέα Δημοκρατία και ο κ. Μητσοτάκης πριν από λίγες ημέρες, την προηγούμενη Τετάρτη και Πέμπτη, δηλαδή τι; Να προτείνει, παίζοντας τις μουσικές καρέκλες, για Πρόεδρο της Δημοκρατίας τον εν ενεργεία Πρόεδρο της Βουλής, ο οποίος ενώ όφειλε να δηλώσει αμέσως ότι απέχει από τα καθήκοντά του δεν θέλησε να το κάνει, οπότε είπε να ασκήσει τα καθήκοντά του και να ανακοινώσει μόνος του για τον εαυτό του την ημερομηνία πρώτης ψηφοφορίας ως υποψήφιο και στη συνέχεια επέλεξε ακόμη-ακόμη να συγκαλέσει τη Διάσκεψη των Προέδρων την περασμένη εβδομάδα, την περασμένη Πέμπτη, για να δηλώσει ότι παραιτείται, να δώσει χρίσμα ως άλλος αυτοκράτωρ στον κ. Γεωργαντά, που δεν είναι ο πρώτος Αντιπρόεδρος -παρέκαμψε τον κ. Πλακιωτάκη- και να δρομολογήσει διά του κ. Γεωργαντά αυτά που κάνουμε σήμερα, δηλαδή και το γεγονός ότι συζητάμε σήμερα…

Κύριε Καραθανασόπουλε, να με ακούσετε, γιατί θα πω αυτά που πραγματικά λέει η Πλεύση Ελευθερίας και όταν δεν διαφωνούμε σε κάτι δεν χρειάζεται να επινοούμε διαφωνίες. Άμα διαφωνούμε, θα το καταλάβετε πολύ καλά. Δεν θα υπάρχει θέμα ερμηνείας. Το ξέρετε εξάλλου αυτό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το ξέρουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν λοιπόν δεν διαφωνούμε να μην επινοούμε διαφωνίες και να έχουμε τις κεραίες μας ανοιχτές. Εγώ δεν έχω κανένα πρόβλημα και να διαφωνώ και να συμφωνώ. Δεν κρύβομαι πίσω από τη γνώμη μου και η Πλεύση Ελευθερίας έτσι πορεύεται.

Αυτήν τη στιγμή αυτή η σύμβαση, την οποία εμείς καταψηφίζουμε -και είναι πάρα πολύ ξεκάθαρο ότι την καταψηφίζουμε, όπως είναι πάρα πολύ ξεκάθαρο ότι εγώ ως Πρόεδρος της Βουλής αντιτάχθηκα σε όλες αυτές τις πρακτικές και κατέβηκα από αυτήν την Έδρα, που κάποιοι τη θεωρούν γλυκιά και δεν θέλουν να την αφήσουν παρά μόνο αν τους δοθεί κάποια μεγαλύτερη, ακριβώς υπηρετώντας τις αρχές μου.

Συνεπώς, η Πλεύση Ελευθερίας είναι πάρα πολύ καθαρή ότι τους μηχανισμούς μιας αποικιοκρατικής επιβολής των δήθεν πολιτισμένων κρατών δεν τους ασπάζεται. Δεν την ασπάζεται αυτή τη λειτουργία. Αντίθετα, την αντιπαλεύει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Απλά σας παραπέμπω στα Πρακτικά.

**ΠΡΟΕΔΡΕΥΩΝ (Αθανάσιος Μπούρας):** Κύριε Καραθανασόπουλε, μη διακόπτετε. Είπατε τα δικά σας. Πρέπει να ακούσετε τον αντίλογο και εμείς θα βγάλουμε τα συμπεράσματά μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αντίθετα, την αντιπαλεύει. Τώρα, σας λέμε ότι καταψηφίζουμε και θέλετε να μας πείτε ότι υπερψηφίζουμε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είπα αυτό το πράγμα. Άλλο πράγμα σας είπα, μην κάνετε τώρα ότι δεν καταλαβαίνετε, είστε έξυπνη.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, είστε έμπειρος και ήσυχος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το αντίθετο, εγώ δεν κάνω ότι δεν ξέρω. Μιλάω ευθέως, προσκαλώ και τους πολιτικούς Αρχηγούς ευθέως, δεν κρύβομαι, και εκεί όπου συμφωνούμε μπορούμε να συμφωνούμε και εκεί όπου διαφωνούμε μπορούμε να διαφωνούμε. Και πιστέψτε με, δεν έχετε να φοβηθείτε τίποτε από το αν κάπου συμφωνούμε.

Αντίθετα, είναι πεδίο δόξης λαμπρό εκεί όπου μπορεί να συμφωνούμε, ας πούμε στις πρωτοβουλίες για την κατάπαυση της γενοκτονίας στη Γάζα, ας πούμε σε πρωτοβουλίες που αφορούν την προστασία των εργαζομένων, την πρώτη κατοικία, σε πάρα πολλά πεδία που μπορεί να συμφωνούμε, είναι χαζό και κωμικό, πιστεύω, στα μάτια των πολιτών να προσπαθούμε να επινοήσουμε διαφωνίες και εκεί όπου μπορεί να διαφωνούμε, πάλι θαρρετά μπορεί να διαφωνούμε. Δεν νομίζω ότι κανείς θα χάσει ή θα κερδίσει με παιχνίδια ερμηνειών.

Αντίθετα, εκείνο το οποίο δυστυχώς αυτή τη στιγμή συμβαίνει είναι ότι η Βουλή λειτουργεί με τον νόμο της αδράνειας. Συνεδριάζει, χωρίς ο νεοεκλεγείς Πρόεδρος, ο κ. Κακλαμάνης, να έχει καν εκδώσει ημερήσια διάταξη, χωρίς να έχει καν συγκαλέσει τη Διάσκεψη των Προέδρων, χωρίς να έχει καν κάνει δηλαδή αυτά τα οποία νομιμοποιείται, δικαιούται και υποχρεούται να κάνει ως νεοεκλεγείς Πρόεδρος. Τον προτείνατε, τον εκλέξατε και του στερήσατε ακόμη και το προνόμιο να αποφασίζει ο ίδιος ως νεοεκλεγείς Πρόεδρος την ημερήσια διάταξη μετά την εκλογή του. Αυτά είναι πρωτοφανή, είναι ασύλληπτη περιφρόνηση για τη δημοκρατική και την κοινοβουλευτική λειτουργία, όπως και η σημερινή αδέξια ή «ακροδεξιά» παρουσία του κ. Τασούλα σαν αμήχανου συμπαραστάτη στη διαδικασία ανάληψης των καθηκόντων του Προέδρου της Βουλής. Ο κ. Τασούλας σήμερα είναι πολίτης, δεν είναι Πρόεδρος, έχει παραιτηθεί και δεν είναι καν Βουλευτής. Παρ’ όλα αυτά, παρέστη δίπλα στον κ. Κακλαμάνη, σχεδόν τον καπέλωσε κιόλας, στη διαδικασία παράδοσης παραλαβής, μιλώντας εκείνος σαν να ήταν ακόμα Πρόεδρος. Και αυτές οι συμπεριφορές και αυτές οι καταστάσεις δημιουργούν βεβαίως, αναπόδραστες, αλγεινές εντυπώσεις.

Διότι, κύριε Πλεύρη -που είναι ευτύχημα που είστε εδώ για να τα απευθύνω απευθείας σε εσάς, όχι σε κάποιον, απευθείας σε εσάς και σε όλους τους ενδιαφερόμενους, υπάρχουν πολλοί- ας μην κρυβόμαστε, μια από τις κατ’ εξοχήν βρώμικες δουλειές που έκανε ο Τασούλας σε συνεργασία και με εσάς, ήταν ότι έκρυβε μέχρι το τέλος της θητείας του, δικογραφίες που αφορούν το έγκλημα των Τεμπών στα συρτάρια του. Δεν τις διαβίβασε στην Εξεταστική Επιτροπή για το έγκλημα των Τεμπών.

Μάλιστα συνέβη πέρσι το Φλεβάρη και το πρωτοφανές, να έχει φύγει με ειδικό ταχυδρομείο η δικογραφία από τον Εφέτη Ειδικό Ανακριτή στη Λάρισα, Παρασκευή -να έχω εγώ τη διαβεβαίωση ότι έφυγε από τη Λάρισα την Παρασκευή με το ειδικό ταχυδρομείο- και εδώ να παριστάνει μέχρι την Τετάρτη ο κ. Τασούλας, μέχρι την Τετάρτη 28 Φλεβάρη, ανήμερα της επετείου του εγκλήματος των Τεμπών, να παριστάνει ότι δεν έχει παραλάβει τίποτα. «Αγνοείται η δικογραφία», αυτό έλεγε πέντε μέρες ο κ. Τασούλας, μέχρι που τοποθετήθηκα στη διαδικασία ανήμερα της επετείου. Κατήγγειλα ότι δεν μπορεί να αγνοείται η δικογραφία επί έξι μέρες ενώ έχει φύγει από τα χέρια του Εφέτη Ειδικού Ανακριτή. Και τότε εμφανίστηκε, αργά το απόγευμα της Τετάρτης, η δικογραφία.

Τι να θυμηθούμε; Ότι μεθοδεύσατε το άρον άρον κλείσιμο των εργασιών της Επιτροπής για το έγκλημα των Τεμπών, παριστάνοντας ότι όλα έχουν ερευνηθεί, δεν απολείπεται τίποτε να ερευνηθεί; Τίποτε δεν απολείπεται και τίποτα δεν υπολείπεται. Αυτό παριστάνατε.

Πώς αισθάνεστε σήμερα, κύριε Πλεύρη, σήμερα που έχουν βγει όλα αυτά τα στοιχεία;

Εσείς, κύριε Λαζαρίδη, που μου λέγατε ότι δεν μπορώ να μιλάω για τα Τέμπη, γιατί δεν έχω παιδιά, εσείς που έχετε παιδιά πώς αισθάνεστε, που ακούσατε τα παιδιά αυτών των ανθρώπων να σφαδάζουν και να λένε «δεν έχω οξυγόνο, θα πεθάνουμε»;

**ΜΑΚΑΡΙΟΣ ΛΑΖΑΡΙΔΗΣ:** Καλά, εντάξει, αυτά τα παραμύθια αφήστε τα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς αισθάνεστε; Τα ερευνήσατε όλα τελικά; Το πόρισμα των επτακοσίων σελίδων που ψηφίσατε άρον-άρον, με δρομολόγηση του κ. Τασούλα, για να κλείσετε την υπόθεση, αποτυπώνει την αλήθεια και την πλήρη διερεύνηση; Αποτυπώνει τα ευρήματα για παράνομο φορτίο; Αποτυπώνει το έγκλημα της συγκάλυψης, για το οποίο υπάρχουν νέες δικογραφίες και έχουν και αυτές διαβιβαστεί στη Βουλή; Πώς αισθάνεστε σήμερα;

Ο κ. Τασούλας αισθάνεται πάρα πολύ καλά, γιατί προήχθη. Και αρκετοί από τα μέλη της επιτροπής αισθάνονται καλά, γιατί επίσης προήχθησαν σε θέσεις Υφυπουργών. Να μην τα ξεχνάμε, η κ. Ράπτη, ο κ. Κέλλας. Αρκετοί προήχθησαν. Ήταν, βλέπετε, γουρλίδικη η επιτροπή για το έγκλημα από το οποίο έχασαν πενήντα επτά άνθρωποι τη ζωή τους.

Ο κ. Τασούλας αισθάνεται υπέροχα! Θα γίνει και Πρόεδρος της Δημοκρατίας και θα μπορεί να χορηγήσει χάρη σε οποιαδήποτε περίπτωση υπαιτίου ξεφύγει και καταδικαστεί, οπότε έχει η Κυβέρνησή σας…

**ΜΑΚΑΡΙΟΣ ΛΑΖΑΡΙΔΗΣ:** Σε κακουργήματα δεν δίνεται χάρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Κυβέρνηση για την οποία μπήκε στον κόπο...

**ΜΑΚΑΡΙΟΣ ΛΑΖΑΡΙΔΗΣ:** Λέτε ψέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βλέπω την έντασή σας.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΜΑΚΑΡΙΟΣ ΛΑΖΑΡΙΔΗΣ:** Λέει ψέματα, κύριε Πρόεδρε!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μη διακόπτετε! Γιατί; Οι άλλοι δεν ακούνε;

**ΜΑΚΑΡΙΟΣ ΛΑΖΑΡΙΔΗΣ:** Είναι και έγκριτη νομικός.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μπορεί, λοιπόν, να χορηγήσει χάρη ο κ. Τασούλας.

Και έχω πληροφορηθεί ότι με την κ. Σακελλαροπούλου τα είχατε χαλάσει και σε κάποιες χάρες. Δεν σας έκανε τη χάρη σε κάποιες χάρες!

Τι ερευνήσατε, κύριε Πλεύρη, αν δεν τα ξέρετε;

**ΜΑΚΑΡΙΟΣ ΛΑΖΑΡΙΔΗΣ:** Πείτε μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας τα πούμε, αν δεν τα ξέρετε. Μην ανησυχείτε. Θα σας τα πούμε.

Εγώ απορώ πώς μπορεί να μην ξέρει ο κόσμος και να μη δημοσιεύουν τα μέσα ενημέρωσης σε ποιους χορηγούνται χάρες από τον Πρόεδρο της Δημοκρατίας και να είναι με την εντύπωση ότι αυτή είναι μια αρμοδιότητα που δεν ασκείται, αλλά ασκείται σπανιότατα, ενώ η πραγματικότητα είναι ότι υπάρχει συμβούλιο χαρίτων στο Υπουργείο Δικαιοσύνης, το οποίο εργάζεται πυρετωδώς. Πυρετωδώς!

Να αποχωρήσετε, κύριε Λαζαρίδη!

Αυτή τη στιγμή, λοιπόν, η προαγωγή του κ. Τασούλα έχει ως σκοπό να διαπραγματεύεται κ. Μητσοτάκης με υπόλογους και μάρτυρες και ενεχόμενα πρόσωπα και για το έγκλημα των Τεμπών και για το έγκλημα των υποκλοπών και να μπορεί να διαβεβαιώνει ότι, ακόμη και αν κάτι πάει στραβά στην ποινική διαδικασία, υπάρχει η δυνατότητα για χορήγηση χάρης. Τέτοια κατάντια!

Τέτοια κατάντια, να γίνει Πρόεδρος της Βουλής, κύριε Τσοκάνη, ο Βουλευτής της Νέας Δημοκρατίας που αγόρευε από αυτή εδώ τη θέση, επιχειρηματολογώντας ότι ο Μπελογιάννης δεν αγωνίστηκε για τη δημοκρατία -αυτά έλεγε ο Βουλευτής Τασούλας- αλλά ήθελε να επιβάλει κομμουνιστική δικτατορία. Αυτά ειπώθηκαν από τον κ. Τασούλα, που δεν πρέπει να ξεχνάμε καθόλου ότι εκπροσωπεί πολιτικά -χαμογελάτε, κύριε Πλεύρη- αυτό το οποίο εκπροσωπεί πολιτικά το δίδυμο που είδαμε στα κυβερνητικά έδρανα προηγουμένως. Και πήγε το μυαλό μου και στα παιδικά μας χρόνια και στο «Muppet Show» που παρακολουθούσαμε.

Το δίδυμο, λοιπόν, που είδαμε στα κυβερνητικά έδρανα, τον κ. Μητσοτάκη και τον κ. Βορίδη, δηλαδή τι; Μα, την «Κεντροακροδεξιά». Αυτή είναι η Κυβέρνησή σας, μια ακροδεξιά η οποία προσπαθεί να ενδυθεί τον μανδύα του Κέντρου, αλλά δεν μπορεί φυσικά να κρυφτεί και κυρίως, δεν μπορεί να ξεφύγει από τον χειρότερο εαυτό της, που πρεσβεύει τα πιο σκοτεινά.

Η Πλεύση Ελευθερίας δεν ψήφισε τον κ. Τασούλα το 2023 και είναι απολύτως δικαιωμένη. Και δεν ψηφίσαμε και κανέναν Αντιπρόεδρο από τη Νέα Δημοκρατία, όπως κάνανε άλλα κόμματα. Αρνηθήκαμε να μπούμε με την πρώτη μας μέρα στη Βουλή σε deals. Μας τιμώρησε η Νέα Δημοκρατία και κ. ο Τασούλας, αφαιρώντας από την Πλεύση Ελευθερίας τη δυνατότητα να έχει Αντιπρόεδρο της Βουλής. Το γνωρίζαμε αυτό, ότι αυτή τη διακινδύνευση ενείχε η στάση μας. Και πήραμε αυτό το ρίσκο. Διότι η στάση αρχής στη διαδρομή κάποιων από εμάς, και σίγουρα στη διαδρομή της Πλεύσης Ελευθερίας, είναι πολύ πιο σημαντική από το να έχουμε Πρόεδρο, Αντιπρόεδρο της Βουλής από το κόμμα μας, πολύ περισσότερο από το να έχουμε Αντιπρόεδρο της Βουλής της Αντιπολίτευσης που μιμείται τους Αντιπροέδρους της Κυβέρνησης. Είναι, λοιπόν, απολύτως συνειδητή η δική μας θέση και στάση.

Και με τις ίδιες αρχές σε αυτή την πάρα πολύ σοβαρή συγκυρία -πάρα πολύ σοβαρή συγκυρία!- που από τη μία πλευρά ομολογείται η πλήρης αδυναμία της Νέας Δημοκρατίας να κάνει μια πρόταση για το πρώτο τη τάξει πολιτειακό αξίωμα η οποία να βρίσκει έστω κάποιο έδαφος εκτίμησης στην κοινωνία πρώτα από όλα, και στο πολιτικό φάσμα στη συνέχεια -η κοινωνία έχει πολύ μεγαλύτερη σημασία από τα κόμματα- πρότεινε, λοιπόν, ένα πρόσωπο απαξιωμένο από την κοινωνία, κατά του οποίου υπάρχει οργή στην κοινωνία και στους συγγενείς των θυμάτων των Τεμπών, και δίκαιη οργή, και με αυτόν τον τρόπο επιχειρεί να ελέγξει όλους τους αρμούς του κράτους, γιατί άλλοι το εξήγγειλαν και άλλοι το υλοποιούν.

Ο κ. Μητσοτάκης αυτό ακριβώς είναι που κάνει. Προσπαθεί να ελέγξει όλους τους αρμούς του κράτους. Τη δικαιοσύνη την ελέγχει πια, έχει εισαγγελέα του Αρείου Πάγου, έτοιμη για όλα, έτοιμη να καλύψει ακόμα και τα κακουργήματα των υποκλοπών. Έχει ανεξάρτητες αρχές φαλκιδεμένες. Αντικατέστησε τον δικό του εκλεκτό στην Επιτροπή Ανταγωνισμού γιατί δεν του έκανε όλα τα χατίρια και κυρίως γιατί ήλεγχε τις τράπεζες. Αντικατέστησε τα τέσσερα μέλη της ΑΔΑΕ την παραμονή της συνεδρίασης για την επιβολή προστίμου στην ΕΥΠ για τις υποκλοπές. Και επιχείρησε -και ευτυχώς το αποτρέψαμε και χαίρομαι πάρα πολύ που έδρασαν προς την κατεύθυνση του να αποτραπεί αυτό συνολικά από την Αντιπολίτευση και να αλλάξουν και τη στάση τους τρία κόμματα της Αντιπολίτευσης που κάπως είχαν πειστεί ότι ήταν μια περίπτωση καλή ο αντικαταστάτης γιατί δεν προερχόταν από τη Νέα Δημοκρατία- με λυσσαλέα λοιπόν προσπάθεια να αντικατασταθεί ο Συνήγορος του Πολίτη. Με οργή ο Πρωθυπουργός ήρθε εδώ στην Ολομέλεια να πει ότι: «Δεν καταλαβαίνετε τίποτε. Και τι θέλετε να κάνουμε; Θέλετε να αναθεωρήσουμε το Σύνταγμα και να διορίζουμε μόνοι μας τις ανεξάρτητες αρχές;». Αυτά είπε ο κ. Μητσοτάκης εδώ, και αυτό που προειδοποίησε ότι σκέφτεται να κάνει για τις ανεξάρτητες αρχές το έκανε…

(Θόρυβος στην Αίθουσα)

Κύριε Πρόεδρε, μπορώ να συνεχίσω παρακαλώ;

**ΠΡΟΕΔΡΕΥΩΝ (Αθανάσιος Μπούρας):** Ναι, συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Αυτό, λοιπόν, που προανήγγειλε για τις ανεξάρτητες αρχές, το έκανε για τον Πρόεδρο της Δημοκρατίας. Τώρα εγώ θα ήθελα να πω ξεκάθαρα το εξής: Όχι απλώς δεν ψηφίσαμε τον κ. Κακλαμάνη, αλλά θεωρούμε μείζον λάθος να εμφανίζονται κόμματα της Αντιπολίτευσης συναινετικά σε αυτή την εκλογή. Δεν είναι μια τρέχουσα εκλογή, δεν είναι μια αθώα εκλογή, δεν είναι μια εθιμοτυπική εκλογή στην αρχή μιας περιόδου. Είναι μία εκλογή άρρηκτα συνδεδεμένη με μία οικτρή μεθόδευση υπονόμευσης του κράτους δικαίου και η Αντιπολίτευση θα έπρεπε σύσσωμη να έχει αποκρούσει αυτή την κίνηση.

Από την άλλη πλευρά, το γεγονός ότι δεν ψηφίσαμε τον κ. Κακλαμάνη καθόλου δεν σημαίνει -του το γνωστοποίησα και προσωπικά- ότι δεν έχουμε απαιτήσεις από τον κ. Κακλαμάνη, ο οποίος εξελέγη στη θέση του Προέδρου της Βουλής και έχει τις υποχρεώσεις του Προέδρου της Βουλής. Έκανε μια καλή αρχή προσφωνώντας έστω τις γυναίκες στο πρόσωπό μου κατά την προσφώνηση των πολιτικών Αρχηγών. Είναι μια καλή αρχή που οφείλω να την επισημάνω, διότι είχαμε «λουστεί» τέτοιο σεξισμό και τέτοια κακοποιητική συμπεριφορά από τον κ. Τασούλα που και αυτά τα αυτονόητα και τα εντελώς σχηματικά είναι και αυτά προς επισήμανση.

Θα ήθελα επίσης να πω ότι παρακολουθώ με ενδιαφέρον την προσπάθεια της Νέας Δημοκρατίας να εγκλωβίσει τα πρώην κυβερνητικά κόμματα, δηλαδή το ΠΑΣΟΚ και τον ΣΥΡΙΖΑ, στην υπεράσπιση του κακού κυβερνητικού παρελθόντος τους. Είναι εντυπωσιακό και με απογοήτευση παρακολουθώ ότι «τσιμπάνε» στην υπεράσπιση του κακού κυβερνητικού παρελθόντος τους. Η προσπάθεια του κ. Μητσοτάκη να καθαγιάσει τα μνημόνια και να πει ότι όσοι αντιστάθηκαν στα μνημόνια είναι κάποια ακραία στοιχεία, τα οποία πρέπει όλοι να τα αποκηρύξουν σαν μιάσματα, είναι και αυτή μία ένδειξη απόλυτης πολιτικής κατάπτωσης.

Κατάπτωση! Είναι δυνατόν το 2025 να προσπαθείτε να υπεραμυνθείτε του εαυτού σας μιλώντας για δραχμιστές; Ποιος συζητάει αυτά τα θέματα σήμερα, κύριοι; Ποιος συζητάει αυτά τα θέματα σήμερα και ποιος μέσα στην ελληνική κοινωνία δεν έχει συνείδηση του εγκλήματος που έγινε σε βάρος του ελληνικού λαού, όταν εισήχθη η χώρα σε διαφορετικό νόμισμα, χωρίς οι πολίτες να γνωρίζουν τους όρους και με απατηλές κινήσεις, με κινήσεις συγκάλυψης ως προς την αλλαγή της ισοτιμίας και της αγοραστικής τους δύναμης; Θα ξεχάσουμε ότι «μπουκώσανε» οι τότε κυβερνώντες τους πολίτες με προεγκεκριμένα δάνεια από τις τράπεζες, για να μην καταλάβουν οι πολίτες ότι πια με τον μισθό τους δεν μπορούσαν να αγοράσουν και δεν μπορούσαν να εξασφαλίσουν αυτά που μπορούσαν πριν; Θα το ξεχάσουμε; Θα ξεχάσουμε το «ξέπλυμα» του εγκλήματος του Χρηματιστηρίου; Διότι αμέσως μετά έγινε αυτή η μετάβαση στο νόμισμα. Ή θέλετε να μας πείτε ότι τα νομίσματα είναι ιδεολογίες; Απορώ μ’ αυτή τη συζήτηση. Είναι ιδεολογία το ευρώ; Είναι ιδεολογία η δραχμή; Είναι ιδεολογία το ρούβλι, το γιεν, η λίρα; Είναι ιδεολογίες τα νομίσματα; Αυτό νομίζετε; Τα νομίσματα είναι απλά μέσα για την επίτευξη της κοινωνικής ευημερίας. Δεν είναι ούτε θεία αντικείμενα ούτε πρόσωπα υπεράνω κριτικής ούτε φυσικά ιδέες. Εκεί έχετε καταντήσει, ιδέα σας να είναι το νόμισμα; Εκεί έχετε καταπέσει;

Η ιδέα μας και η αρχή μας έχει να κάνει με την αλήθεια. Και αν θέλετε πραγματικά να συζητήσουμε -και σας διαβεβαιώ- εμείς θα συζητήσουμε. Θα πούμε την αλήθεια και θα σας αναγκάσουμε κι εσάς να πείτε την αλήθεια και για το τρίτο μνημόνιο που ψηφίσατε όλοι μαζί και για τα προηγούμενα που φέρατε και ήταν όλα και αχρείαστα και παράνομα και αντισυνταγματικά. Σχέδια συμβάσεων χωρίς υπογραφές που άλλα κυρώνονταν και άλλα ενσωματώνονταν, που ερχόντουσαν στη Βουλή εκβιαστικά ότι θα κλείσει η στρόφιγγα αν δεν ψηφιστεί το ένα ή το άλλο ή το τρίτο. Κι έτσι κόψατε μισθούς, έτσι κόψατε συντάξεις, έτσι κόψατε τον δέκατο τρίτο και τον δέκατο τέταρτο μισθό. Έτσι αποψιλώσατε τη δημόσια υγεία. Έτσι φτάσαμε οι μαθητές να διαβάζουν στα σχολεία από φωτοτυπίες. Έτσι φτάσαμε οι μαθητές να κάνουν μάθημα σε κοντέινερ. Έτσι φτάσαμε σε μία τρομακτική υποβάθμιση, σε αυτοκτονίες, στην απώλεια ενός σοβαρότατου ποσοστού στο βιοτικό επίπεδο των πολιτών.

Αυτά θέλετε να υπερασπιστείτε; Αλήθεια; Θα μας βρείτε απέναντι. Κι εμένα θα με βρείτε απέναντι με πολύ συγκεκριμένα επιχειρήματα, με πολύ συγκεκριμένα γεγονότα. Φυσικά με τα πορίσματα τα οποία η Επιτροπή Αλήθειας Δημοσίου Χρέους, που συστήθηκε υπό την προεδρία μου το 2015, συνέταξε και έναντι των οποίων είστε εκτεθειμένοι και υπόλογοι γιατί και σήμερα οι πολίτες δοκιμάζονται σε πάρα πολλά επίπεδα και εσείς επιχαίρετε με τις μισθάρες από τον δημόσιο κορβανά. Είστε μισθοσυντήρητοι του δημοσίου όλοι σας. Κουνάτε το δάχτυλο στους πολίτες και στους εργαζόμενους στον δημόσιο τομέα και δεν επαναφέρετε τον δέκατο τρίτο και δέκατο τέταρτο μισθό που τους στερήσατε παράνομα το 2012 -προσωρινά όπως είπατε τότε.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Οι Βουλευτές δεν είναι μισθωτοί. Ντροπή. Αντικοινοβουλευτική προσέγγιση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παριστάνετε και τους οπαδούς του φιλελευθερισμού με δημόσιο χρήμα και με 500 εκατομμύρια ευρώ χρέη του κόμματός σας που για να αποπληρωθεί σας είπα ποια είναι η συνταγή και ποιο είναι το σχέδιο: Να παίρνετε εσείς οι Βουλευτές μηνιαίως 830 ευρώ, τον κατώτατο μισθό που εσείς έχετε αποφασίσει ότι είναι καλός για τους πολίτες, και με το υπόλοιπο του βουλευτικού μισθού να αποπληρώνετε το χρέος σας. Θα αποπληρωθεί σε σαράντα ένα χρόνια, εάν παραμείνετε εκατόν πενήντα έξι ή εκατόν πενήντα επτά -πόσοι είστε τώρα. Πήρατε και τον κ. Αυγενάκη που τραμπούκισε τον εργαζόμενο και δεν θέλατε να τον δείτε στα μάτια σας πριν από πέντε μήνες. Αλλά μετά αλλάξατε γνώμη γιατί είναι γλυκιά η εξουσία.

Για τις ευθύνες σας, λοιπόν, θα μιλήσουμε. Και δεν θα μιλήσουμε με όρους ιδεολογικοποίησης των νομισμάτων. Εξάλλου είναι τόσο παρωχημένα, χρεοκοπημένα αυτά τα τεχνάσματα, που απορώ ποιος σας συμβούλεψε να κατρακυλήσετε εκεί και να καλείτε τον κ. Ανδρουλάκη ας πούμε να αποποιηθεί τους δραχμιστές. Ποιοι είναι αυτοί; Ποιοι είναι οι δραχμιστές; Ποια είναι αυτά τα όντα που απειλούν το πολιτικό μας σύστημα; Μα, αν είναι δυνατόν. Γελάει η νέα γενιά. Γελάνε τα παιδιά, αλλά και οργίζονται.

Χτες, σε μία πάρα πολύ έντονη μέρα, η ωραιότερη πραγματικά στιγμή μου ήταν ένα δίωρο δίπλα στους μαθητές των μουσικών σχολείων, των καλλιτεχνικών σχολείων, των παιδιών που είναι σχεδόν ή και εντελώς ολοκληρωμένοι καλλιτέχνες. Με δρώμενα διαμαρτυρήθηκαν διεκδικώντας ποιότητα για τα σχολεία τους και για την εκπαίδευσή τους. Τα παιδιά αυτά κάνουν μάθημα ακόμα και κάτω από τις σκάλες, σε συνθήκες ανεπίτρεπτες.

Και, όμως, επιμένουν να δημιουργούν και επιμένουν να διεκδικούν. Ένας από τους πιο ωραίους στίχους που είπανε στην ραπ, αφού πρώτα είπαν «γιατί ο κόσμος τούς ανήκει», «γιατί ο κόσμος σάς ανήκει», αλλά αλλάζουμε τον στίχο, «γιατί ο κόσμος μάς ανήκει».

Τα νέα παιδιά ξέρουν πάρα πολύ καλά, λοιπόν, ότι ο κόσμος τούς ανήκει. Και θα τον αλλάξουν αυτόν τον κόσμο και θα είμαστε και εμείς μαζί τους για να αλλάξουμε τον κόσμο -γιατί αλλάζει ο κόσμος, αυτό το έχει αποδείξει η ιστορία της ανθρωπότητας- και θα είμαστε εκεί εκπροσωπώντας και τα παιδιά αυτά, που διεκδικούν και δημιουργούν, αλλά και εκείνα τα παιδιά που δεν έχουν πια φωνή για να ουρλιάξουν. Εκείνα τα παιδιά που η τελευταία τους κραυγή ήταν «βοήθεια», εκείνα τα παιδιά για τα οποία έχετε βάψει τα χέρια σας με αίμα. Εκείνα τα παιδιά που οι γονείς τους δεν θα σταματήσουν πουθενά και είμαστε μαζί τους. Δεν είμαστε με κανέναν Αγοραστό, με κανέναν Τριαντόπουλο, με κανέναν κηφήνα της εξουσίας, με κανέναν Καραμανλή που οργάνωσε φιέστα να του φιλούν τα χέρια και έδινε παραπολιτικά ότι του φιλούσαν τα χέρια -τι κατάπτωση!- με κανέναν Μητσοτάκη που δεν μπορεί να αντικρίσει ούτε τα παιδιά αυτά ούτε τις οικογένειές τους ούτε, δυστυχώς, τις ευθύνες του.

Η Πλεύση Ελευθερίας και σε αυτήν την ιδιαίτερη περίοδο, μετά από την παραίτηση Τασούλα -ένα ευτυχές γεγονός- και την εκλογή νέου Προέδρου της Βουλής, θα είναι εδώ για να διεκδικεί επιτέλους η Βουλή να λειτουργήσει. Βεβαίως, απευθύνουμε -έχουμε, ήδη, απευθύνει- και εγγράφως απευθύνω πρόσκληση στους Αρχηγούς της Αντιπολίτευσης, των κομμάτων με τα οποία ήδη έχουμε αναλάβει κοινές πρωτοβουλίες, για τα Τέμπη, για τις υποκλοπές, για την πρόταση μομφής, για τα ζητήματα που καίνε τους ανθρώπους και την κοινωνία, για τη γενοκτονία στη Γάζα, για τη δημοκρατία. Απευθύνω, λοιπόν, πρόσκληση σε εκείνους τους Αρχηγούς να έχουμε μία τακτική και οργανωμένη συγκροτημένη διαβούλευση, ένα «Συμβούλιο Αντιπολίτευσης», που θα κάνει εκείνα που η Κυβέρνηση φοβάται, θα διαβουλεύεται, θα εκτιμά, θα παρεμβαίνει.

Και, ξαναλέω, ως Αρχηγός της Πλεύσης Ελευθερίας, ως η μοναδική γυναίκα Αρχηγός και ως η Αρχηγός μιας Κοινοβουλευτικής Ομάδας έξι δραστήριων Βουλευτών, κανείς δεν έχει να χάσει από αυτό. Ουδείς θα απορροφήσει τον άλλο, ουδείς θα καπελώσει τον άλλον, ουδείς θα κατευθύνει τον άλλον. Είναι στοιχείο δημοκρατίας αυτό το οποίο χρειάστηκε να κάνουμε σε κρίσιμες στιγμές, να το οργανώσουμε με δημοκρατικό τρόπο για να ανταποκριθούμε και σε μία ανάγκη της κοινωνίας που διψά για δημοκρατία και για ελευθερία.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ένα λεπτό περιμένετε να ρυθμίσω λίγο την πορεία της συνεδρίασης, αλλά για τελευταία φορά και να εξηγήσω γιατί. Γιατί εγώ από τα άλλα κόμματα ειδοποιήθηκα, γι’ αυτό και η Βουλή με τον Κανονισμό της προβλέπει να υπάρχουν Γραμματείες Κοινοβουλευτικών Ομάδων, οι οποίες μας ενημερώνουν και τους ενημερώνουμε. Σήμερα, παραδείγματος χάριν, είχαμε την ενημέρωση ότι δεν θα μίλαγε κανένας εκ της Νέας Αριστεράς -ούτε ο Κοινοβουλευτικός Εκπρόσωπος- επειδή τάσσεται υπέρ ή από άλλα κόμματα.

Επειδή, λοιπόν, ο Προεδρεύων κάθε φορά θέτει και ορίζει τη διαδικασία και αυτήν τη στιγμή θα βγούμε έξω από αυτό που όρισα. Θα δώσω κάποια στιγμή τον λόγο στους συναδέλφους που ζήτησαν, αφού, όμως, προηγηθεί ο κ. Καραθανασόπουλος, ο οποίος μου εξήγησε ότι υπάρχει λόγος, τον οποίον αναγνωρίζω κατά το άρθρο 68 του Κανονισμού της Βουλής, προσωπικού θέματος, που ανάγεται στην παραποίηση -κατά τα λεγόμενα- δεδομένων και θέλει να διαβάσει από τα Πρακτικά κάτι και εκεί θα κλείσουμε.

Παρακαλώ μόνο την ανάγνωση, κύριε Καραθανασόπουλε. Θα σας δώσω τον λόγο για δύο λεπτά. Το κατάλαβα εγώ ότι υπάρχει παραποίηση δεδομένων λέτε. Εξηγήστε γιατί είναι παραποίηση κάποια πράγματα τα οποία είπε η κ. Πρόεδρος, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ παραποίηση δεδομένων;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, όχι, εγώ.

**ΠΡΟΕΔΡΕΥΩΝ (Αθανάσιος Μπούρας):** Είπε ότι παραποιήθηκαν τα λεγόμενα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτά τα οποία ειπώθηκαν από την κ. Κωνσταντοπούλου για την παρέμβασή μου δεν είναι σωστά. Γιατί; Γιατί, απ’ ό,τι φάνηκε, δεν γνώριζε τι είπε ο εισηγητής της. Και τι είπε ο εισηγητής της στις αρμόδιες επιτροπές, αλλά και σήμερα; Είπε ότι θεωρούμε, λέει, από τα τρία αυτά, δηλαδή από την προώθηση της πολυκομματικής δημοκρατίας, του πλουραλισμού και της οικονομίας της αγοράς, το μόνο που έχει μείνει είναι πλέον ο στόχος της ΕΤΑΑ, η προώθηση της οικονομίας της αγοράς. Αυτό είπα και εγώ ότι είπατε.

Δεύτερον, πολλά από αυτά τα καθεστώτα είναι μονοκομματικές δικτατορίες. Όμως, η ΕΤΑΑ το αγνοεί.

Και, τρίτον, υπό την έννοια αυτή πιστεύουμε ότι είναι δύσκολο να υποστηρίξουμε μια αδιάκριτη συμμετοχή από την πλευρά της ΕΤΑΑ στις επενδύσεις κρατών της Υποσαχάριας Αφρικής. Αυτά είπε ο εισηγητής σας. Εσείς τι είπατε; Ότι είναι αποικιοκρατικά. Τέτοια πράγματα δεν τα είπε ο εισηγητής σας.

Άρα, ας συνεννοηθείτε στην Πλεύση Ελευθερίας να έχετε κοινή πλεύση και μετά ασχοληθείτε με το ΚΚΕ.

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Κυρία Πρόεδρε, θα μου επιτρέψετε, αφού δεν υπάρχει τώρα ουσιαστικός λόγος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο ένα λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Μόνο ένα λεπτό.

Ορίστε, έχετε τον λόγο για ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καραθανασόπουλε, συνεπώς είναι αντιληπτό ότι η Πλεύση Ελευθερίας καταψηφίζει το νομοσχέδιο. Αν είχαμε, δε, τη διάθεση και αν έχετε τη διάθεση, εγώ την έχω με πολλή χαρά, μπορούμε να αναπτύξουμε και περαιτέρω λόγους. Εξάλλου δεν πρόκειται για σύμβαση. Πρόκειται για διοικητικές αποφάσεις -αν είναι δυνατόν- που προσλαμβάνουν τώρα υπερνομοθετική ισχύ με αυτή τη διαδικασία. Εμείς δεν αναγνωρίζουμε ούτε αυτή τη διαδικασία ούτε αυτές τις τράπεζες ούτε αυτήν την αποικιοκρατική λειτουργία. Χαίρομαι που είναι σαφές και σε εσάς. Νομίζω κάνατε μια άδικη ερμηνεία της τοποθέτησης του εισηγητή μας και, όπως σας είπα και πριν, εκεί όπου συμφωνούμε δεν χρειάζεται να επινοούμε λόγους για να διαφωνήσουμε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Έγιναν αντιληπτά.

Θα δώσω τώρα τον λόγο στον κ. Παππά με την παράκληση εις επήκοον όλων που είστε εδώ από όλες τις Κοινοβουλευτικές Ομάδες ότι πάντα πρέπει να συνεννοούμεθα. Εγώ καταλαβαίνω ότι υπάρχουν υποχρεώσεις που έχετε είτε οι εισηγητές είτε οι Κοινοβουλευτικοί Εκπρόσωποι, αλλά υπάρχει και η διαδικασία να ξέρουμε, γιατί εγώ τώρα αναιρώ τον εαυτό μου διότι δίνω τον λόγο στον κ. Παππά, ενώ είπα ότι θα κλείσει και αυτή τη στιγμή θα πάρει τον λόγο ο Υπουργός.

Ο Υπουργός, όμως, συμφωνεί να πάρετε τον λόγο, κύριε Παππά, και έχετε τον λόγο.

**ΝΙΚΟΛΑΟΣ ΠΑΠΠΑΣ:** Σας ευχαριστώ, κύριε Πρόεδρε, και σας ευχαριστώ επειδή κινείστε και στα όρια όσων ορίζει ο Κανονισμός της Βουλής για να μην παραβιαστεί το δικαίωμα και του ΣΥΡΙΖΑ - Προοδευτική Συμμαχία να τοποθετηθεί σήμερα στην Ολομέλεια. Είχα προσωπικώς βεβαρημένο πρόγραμμα όλη την ημέρα μαζί με τον Πρόεδρο του ΣΥΡΙΖΑ, διότι ήμασταν σε συναντήσεις με θεσμικούς και κοινωνικούς φορείς για τα μείζονα θέματα των τραπεζών.

Θα ήθελα εκ μέρους του ΣΥΡΙΖΑ - Προοδευτική Συμμαχία να συγχαρώ τον Νικήτα Κακλαμάνη για την εκλογή του στην προεδρία της Βουλής και να πω ότι η προσδοκία μας είναι ότι θα υπηρετήσει τον ρόλο του όχι ως ένας κομματικός Πρόεδρος απλώς προερχόμενος από την πτέρυγα της Νέας Δημοκρατίας. Η προσδοκία είναι -και αν αυτό δεν συμβεί, βεβαίως και θα το υπογραμμίσουμε δημόσια- ότι θα τιμήσει και την πολιτική του πορεία και το ήθος, για το οποίο τον εκτιμούν οι πολίτες.

Συζητάμε σήμερα, κυρίες και κύριοι Βουλευτές, για μια δημόσια τράπεζα. Η EBRD, η Τράπεζα Ανασυγκρότησης και Ανάπτυξης, είναι μία δημόσια τράπεζα, μία διεθνής δημόσια τράπεζα. Η Ελλάδα δεν έχει δημόσια τράπεζα με επιλογή της δικής σας Κυβέρνησης. Είχε συμμετοχές τεράστιες το δημόσιο, τις πουλήσατε άρον-άρον και ο Έλληνας φορολογούμενος ζημιώθηκε κατά 40 δισεκατομμύρια και αυτό είναι μια στρατηγική επιλογή, την οποία εσείς κάνετε.

Συναντηθήκαμε σήμερα και με τους εκπροσώπους της οργανωμένης επιχειρηματικότητας, με τους επικεφαλής του Επαγγελματικού Επιμελητηρίου της Αθήνας –που είναι σύμβουλος της πολιτείας- και βεβαίως της Συνομοσπονδίας Εμπόρων και Βιοτεχνών Ελλάδας. Και καμία έκπληξη δεν δημιούργησε ότι μας ανέφεραν εκ νέου ότι είναι αποκλεισμένες οι μικρομεσαίες επιχειρήσεις από το Ταμείο Ανάκαμψης και τον τραπεζικό δανεισμό. Μόνο εξήντα χιλιάδες επιχειρήσεις έχουν πρόσβαση σε αυτό.

Είχαμε, κύριε Παπαθανάση, πριν από λίγες ημέρες τη συζήτηση μιας επίκαιρης ερώτησης. Προσδοκούμε να ανταποκριθεί γρήγορα το Υπουργείο σε δύο αιτήσεις κατάθεσης εγγράφων που φέραμε ενώπιον σας: Πρώτον, ζητάμε τις τελικές δαπάνες για το Ταμείο Ανάκαμψης και, δεύτερον, την αλληλογραφία που είχε η αρμόδια Υπηρεσία του Υπουργείου με το Ευρωπαϊκό Ελεγκτικό Συνέδριο.

Πρόκειται για μία «βόμβα». Η έκθεση του Ελεγκτικού Συνεδρίου σάς εκθέτει ανεπανόρθωτα και αυτό το πράγμα δεν θα επιτρέψουμε σε καμία περίπτωση να περάσει στα ψιλά.

Η θέση μας είναι ότι πρέπει να υπάρχει μια δημόσια τράπεζα στην Ελλάδα για να πιέσει τον ανταγωνισμό προς τα κάτω και μη μας λέτε ότι δεν γίνεται. Έχετε μία προπαγάνδα ότι δεν γίνεται διατίμηση στα τραπεζικά προϊόντα. Με συγχωρείτε, δεν φέρατε διατίμηση στις προμήθειες; Φέρατε διατίμηση για τις προμήθειες. Μάλιστα. Και μας κάνατε και τους «αγιοβασίληδες».

Κύριε Παπαθανάση, είναι ο Κανονισμός 886 του 2024. Αυτές τις ρυθμίσεις φέρατε για να αγγίξετε –προσέξτε τι!- από το 1,5 δισεκατομμύριο που εισπράττουν οι τράπεζες το χρόνο τα 150 εκατομμύρια! Και θα έρθουμε με κοινοβουλευτικό έλεγχο –σας προετοιμάζω ψυχολογικά- να μας εξηγήσετε γιατί δεν εφαρμόζετε πλήρως τον Κανονισμό που και οι Ευρωβουλευτές της Νέας Δημοκρατίας ψήφισαν στη Βουλή.

Επίσης, θέλω να σας ρωτήσω –παρακαλώ να αδράξετε την ευκαιρία, αν έχετε την καλοσύνη, στο κλείσιμο της συνεδρίασης- πότε θα φέρετε για εφαρμογή την Οδηγία 2225 που προβλέπει πλαφόν στα επιτόκια των καταναλωτικών δανείων. Επαναλαμβάνω, για να ακούσουν καλά όσοι επιχειρούν να ασκήσουν ιδεολογική και πολιτική τρομοκρατία στο δημόσιο διάλογο και λένε ότι δεν γίνεται διατίμηση. Η Οδηγία 2225 επιβάλλει στα κράτη-μέλη να φέρουν ρυθμίσεις πού μπαίνει πλαφόν στα επιτόκια.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα είμαι πάρα πολύ σύντομος.

**ΠΡΟΕΔΡΕΥΩΝ (Αθανάσιος Μπούρας):** Εντάξει, μη βλέπετε το ρολόι. Θα έχετε την άνεση που θέλετε.

**ΝΙΚΟΛΑΟΣ ΠΑΠΠΑΣ:** Εντάξει, ευχαριστώ, κύριε Πρόεδρε. Ευχαριστώ ξανά.

Κι εδώ κοιτάξτε να δείτε, θα πρέπει έστω και μία φορά να λειτουργήσετε προληπτικά. Διότι τι μας δίδαξαν οι διεθνείς αναταραχές, κύριε Παπαθανάση; Τι συνέβη, όταν ήρθαν οι διεθνείς αναταραχές; Παραβιάστηκαν όλοι οι ιεροί κανόνες των οικονομικών επιτελείων και των οικονομικών ιερατείων του προηγούμενου διαστήματος. Χαλάρωσε το Σύμφωνο Σταθερότητας. Παραμερίστηκαν οι κανόνες περί κρατικών ενισχύσεων. Προκρίθηκαν ακόμα και κρατικοποιήσεις εταιρειών ενέργειας.

Και τώρα που οι διεθνείς εξελίξεις προμηνύουν μια νέα αναταραχή, η Κυβέρνηση υπνοβατεί. Η Κυβέρνηση υπνοβατεί προς τις νέες συνέπειες της καινούργιας προδιαγραφόμενης αναταραχής: οι εξελίξεις στη Συρία, η υπόσχεση της νέας ηγεσίας των Ηνωμένων Πολιτειών που –πέρα από τα επικίνδυνα που λέει για αλλαγή των συνόρων- έχει προαναγγείλει δασμούς. Ποια θα είναι η επίπτωση στην ελληνική οικονομία; Σας ρωτώ. Ποια μέτρα έχετε πάρει για να τη θωρακίσετε;

Εμείς λέμε δύο απλά πράγματα: Δημόσια τράπεζα, πώς θα προστατευτεί η ελληνική οικονομία από τα αυξημένα κόστη ενέργειας και τα κόστη δανεισμού που έχουν εκτοξευτεί; Μη μας πείτε ότι δεν γίνεται για άλλη μια φορά.

Στην Εσπερία, στην Ευρώπη και δημόσιες τράπεζες υπάρχουν –το 40% του ευρωπαϊκού τραπεζικού τομέα είναι- και δημόσιες επιχειρήσεις που διασφαλίζουν την ομαλή ροή προσιτού ρεύματος προς τους πολίτες και τις επιχειρήσεις. Δεν είναι αυτή η προτεραιότητά σας και γι’ αυτό είμαστε τρίτοι από το τέλος στο μέσο πραγματικό μισθό πλήρους απασχόλησης.

Και άκουσα ότι εξεγείρεσθε επειδή εμείς υιοθετήσαμε το αυτονόητο αίτημα της ΑΔΕΔΥ για 13ο και 14ο μισθό, που θα έχει δημοσιονομικό κόστος κάτω από 2 δισεκατομμύρια, ενώ είχατε υπερπλεόνασμα τη χρονιά που έκλεισε κοντά στα 2 δισεκατομμύρια. Είναι μέτρα τα οποία μπορούν να αναληφθούν αλλά δεν είναι στις επιλογές σας.

Και σας τα είπε ευγενικά, βεβαίως, σήμερα ακόμα ένας άνθρωπος, ο πρώην Πρωθυπουργός της Ιταλίας, ο Ενρίκο Λέτα, ο οποίος στην κατακλείδα, στα συμπεράσματα της έκθεσης για την κοινή αγορά την οποία συνέταξε, λέει ότι θα πρέπει οι νομοθετικές πρωτοβουλίες των κυβερνήσεων να μην παρεμποδίζουν τις συλλογικές συμβάσεις. Είμαστε οι τελευταίοι στην κάλυψη των εργαζομένων από συλλογικές συμβάσεις. Έχει στόχο η Ευρώπη να πάει στο 80% και είμαστε στο 25% με 27% στην Ελλάδα.

Τώρα, έχουμε συγκλονιστικές αποκαλύψεις σε σχέση με τα Τέμπη, κύριε Παπαθανάση. Δεν εμπίπτουν στις αρμοδιότητές σας, αλλά γνωρίζετε και εσείς, όπως γνωρίζουμε και εμείς…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει ασκήσει αρμοδιότητες ο κ. Παπαθανάσης, έχει εκταμιεύσει 647.000 ευρώ για το μπάζωμα.

**ΝΙΚΟΛΑΟΣ ΠΑΠΠΑΣ:** Η Κυβέρνησή σας, λοιπόν, κύριε Παπαθανάση, έχει απαράγραπτες ηθικές και πολιτικές ευθύνες και κατ’ εμάς καταφανώς συντρέχουν λόγοι διερεύνησης και ποινικών ευθυνών για τους αρμοδίους και τους συναρμοδίους.

Τα νέα ηχητικά ντοκουμέντα έκαναν την Ελλάδα να ανατριχιάσει. Η Κυβέρνησή σας καλείται να μην επιχειρήσει νέα συσκότιση και σας προειδοποιούμε σε κάθε περίπτωση ότι δεν θα επιτρέψουμε ένα καινούργιο μπάζωμα της συλλογικής μνήμης. Κινηθήκατε εκεί με τρόπο ακαριαίο, με τρόπο ανατριχιαστικό, με τρόπο απαράδεκτο και αυτό το πράγμα δεν μπορεί να συνεχίζεται στο διηνεκές. Και βεβαίως, θεωρούμε και την κλήση του εμπειρογνώμονα από το Εθνικό Μετσόβιο Πολυτεχνείο, ο οποίος υπογράφει το επίσημο πόρισμα, μία αυτονόητη διαδικασία μέσα από την οποία μπορεί πραγματικά η Βουλή να ενημερωθεί.

Δύο σχόλια και κατεβαίνω από το Βήμα.

Οι εξελίξεις στη γειτονιά μας έχουν δείξει με τον πιο εμφατικό τρόπο ότι η λογική που λέει ότι τα ήρεμα νερά με την Τουρκία δεν είναι συμβατά με τις διακηρυγμένες θέσεις και στρατηγικές της γείτονος. «Γαλάζια πατρίδα» και ήρεμα νερά είναι έννοιες ασύμβατες. Και καλά θα κάνει η ελληνική εξωτερική πολιτική να ξυπνήσει πριν διαμορφωθούν και άλλα τετελεσμένα εις βάρος των εθνικών συμφερόντων.

Κλείνω με το εξής: Έχει ήδη -μετά την πρόταση του ΣΥΡΙΖΑ - Προοδευτική Συμμαχία, πρέπει να πούμε- χυθεί πολύ μελάνι, έχουν ακουστεί πολλά πράγματα για την προεδρική εκλογή. Η πρόταση του ΣΥΡΙΖΑ - Προοδευτική Συμμαχία πυροδότησε τις εξελίξεις. Ο κ. Μητσοτάκης είχε σχέδιο αυτή η διαδικασία να περάσει κάτω από τα επικοινωνιακά ραντάρ, σε ένα απόγευμα να τελειώνει με την ανανέωση ενδεχομένως της θητείας της κ. Σακελλαροπούλου και να μην καταλάβει η ελληνική κοινωνία ποια ήταν η εξέλιξη. Η πρόταση του ΣΥΡΙΖΑ - Προοδευτική Συμμαχία τάραξε τα λιμνάζοντα νερά της προεδρικής εκλογής. Είχαμε πει από τον Σεπτέμβρη που μας πέρασε ότι θέλουμε, επιθυμούμε, η πολιτική μας πρόταση είναι να υπάρχει Πρόεδρος της Δημοκρατίας από την Αριστερά και την προοδευτική παράταξη –γιατί;- για να δοθεί το σήμα των ευρύτατων συναινέσεων για τη λειτουργία του πολιτεύματος. Και μόλις κάναμε την πρότασή μας, αποκαλύφθηκε το σχέδιο του κ. Μητσοτάκη το οποίο είχε δρομολογηθεί από το 2019 και από την προηγούμενη συνταγματική Αναθεώρηση.

Ακούστηκαν πάρα πολλά και για την προσωπικότητα του κ Τασούλα, άλλα τα προσυπογράφω, άλλα δεν τα προσυπογράφω. Θέλω να πω, όμως, το εξής, ότι η στρατηγική της Νέας Δημοκρατίας είναι στην πορεία αυτής της προεδρικής εκλογής να μιλάμε για το πρόσωπο του κ. Τασούλα και όχι για το μείζον. Διότι το μείζον είναι ότι αυτή τη στιγμή ο Πρωθυπουργός της χώρας θέλει να υποβιβάσει όλες τις άλλες προβλεπόμενες εξουσίες από το Σύνταγμα και γι’ αυτό προτείνει έναν εν ενεργεία Βουλευτή από τη δική του παράταξη. Και η στάση του ΣΥΡΙΖΑ θα ήταν ίδια, ακόμα και αν δεν είχαμε τίποτα μεμπτό για το πρόσωπο το οποίο θα πρότεινε ο κ. Μητσοτάκης.

Το μείζον, λοιπόν, εδώ είναι ότι στοχεύσατε και σχεδιάσατε μια μείζονα αλλαγή στο Σύνταγμα το 2019, για να μπορέσετε, όταν έρθει η ώρα, με απλή πλειοψηφία, να κάνετε και αυτή την επιλογή για τον Πρόεδρο της Δημοκρατίας. Είχε μία σοφία η προηγούμενη ρύθμιση. Παρήγαγε προβλήματα, μάλιστα, την προσφυγή στη λαϊκή ετυμηγορία. Ακούμε να την ελεεινολογούν και αυτή.

Τι υποχρέωνε, όμως, η προηγούμενη ρύθμιση, κύριε Παπαθανάση; Υποχρέωνε τον εν ενεργεία Πρωθυπουργό να αναζητήσει συναινέσεις πέρα από τα όρια της δικής του παράταξης. Και αρκούσε μόνο η πρόταση από την πλευρά του ΣΥΡΙΖΑ - Προοδευτική Συμμαχία για να αναδείξει την πραγματική στόχευση της τωρινής -και ελπίζουμε όχι για πολύ- κοινοβουλευτικής Πλειοψηφίας και προσωπικά του κ. Κυριάκου Μητσοτάκη.

Η πρόταση για την Προεδρία της Δημοκρατίας στο πρόσωπο της Λούκας Κατσέλη συμπυκνώνει τις προσδοκίες για τα μελλούμενα στην ελληνική κοινωνία. Έχει ένα βαρύ φορτίο, μία πορεία η οποία σηματοδοτεί την ανάγκη να προστατεύεται η κοινωνία μας απέναντι στις οικονομικές αναταραχές. Θα ήταν ευχής έργον να υπάρχει ευρύτατη συναίνεση στο πρόσωπό της. Υπάρχουν πάρα πολύ σοβαρά βήματα. Η Νέα Αριστερά, αλλά και Ανεξάρτητοι Βουλευτές εκδηλώθηκαν δημοσίως υπέρ της υποψηφιότητάς της. Υπάρχει ακόμα χρόνος για ευρύτερες συναινέσεις, οι οποίες μπορούν πραγματικά να αναδείξουν και τη στόχευση του κ. Μητσοτάκη, αλλά και να σηματοδοτήσουν τις μεγάλες προτεραιότητες που πρέπει να έχει ως στόχο η ελληνική κοινωνία για το επόμενο διάστημα, αλλά και την προτεραιοποίηση που πρέπει να βάλουν οι προοδευτικές δυνάμεις σε σχέση με την επερχόμενη αλλαγή στο Σύνταγμα, η συζήτηση της οποίας θα αρχίσει στο τέλος του τρέχοντος έτους.

Κύριε Πρόεδρε, ευχαριστώ για άλλη μία φορά για την ανοχή.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και θα ολοκληρώσουμε -έχουμε ήδη τρεις ώρες με έναν Πρόεδρο, αλλά αντέχω ακόμα- με την ομιλία του Υπουργού κ. Παπαθανάση, προκειμένου να κλείσουμε τη σημερινή διαδικασία επί του σχεδίου νόμου.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω εκφράζοντας κι εγώ με τη σειρά μου τα συγχαρητήριά μου στον συνάδελφο κ. Νικήτα Κακλαμάνη για την εκλογή του στη θέση του Προέδρου της Βουλής. Ο κ. Κακλαμάνης έχει αποδείξει διαχρονικά τη βαθιά του αφοσίωση στις δημοκρατικές αρχές και αξίες. Είναι ένας άνθρωπος που είμαι σίγουρος ότι θα δουλέψει εντατικά, έτσι ώστε να λειτουργήσει με τον καλύτερο τρόπο το Κοινοβούλιο και να προασπίσει με τον καλύτερο, επίσης, τρόπο τις δημοκρατικές μας αξίες.

Κυρίες και κύριοι, με το σχέδιο νόμου το οποίο καλούμαστε να ψηφίσουμε εντός ολίγου, συζητάμε κατ’ ουσίαν την κύρωση δύο αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης. Πιο συγκεκριμένα, συζητάμε την απόφαση με αριθμό 259 που είναι η δυνατότητα περιορισμένης και βαθμιαίας επέκτασης του γεωγραφικού πεδίου των εργασιών της τράπεζας στην Υποσαχάρια Αφρική και στο Ιράκ και την απόφαση με αριθμό 260, δηλαδή την κατάργηση των καταστατικών περιορισμών των κεφαλαίων στις συνήθεις εργασίες με απλοποίηση, έτσι ώστε να περάσει σε χαμηλότερο επίπεδο μια αποφασιστική αρμοδιότητα και να μπορέσει η τράπεζα να λειτουργήσει πιο γρήγορα και πιο εύρυθμα.

Η Ελλάδα συμμετέχει και σε άλλες τράπεζες. Δεν είναι μόνο η Ευρωπαϊκή Τράπεζα Ανασυγκρότησης και Ανάπτυξης. Η Ελλάδα συμμετέχει και στον όμιλο της Παγκόσμιας Τράπεζας, όπως επίσης και στην Τράπεζα Ανάπτυξης του Συμβουλίου της Ευρώπης, την επονομαζόμενη CEB. Επίσης, με έδρα τη Θεσσαλονίκη συμμετέχει στην Τράπεζα Εμπορίου και Ανάπτυξης Ευξείνου Πόντου. Επομένως, η συμμετοχή μας δεν περιορίζεται μόνο σε μία και συγκεκριμένη τράπεζα.

Όμως, η συγκεκριμένη βρίσκεται στην Ελλάδα. Και βρίσκεται στην Ελλάδα ακριβώς για να διευρύνει αυτές τις αρμοδιότητες και σε άλλες περιοχές. Όταν εκλήθη να έρθει κατά τη διάρκεια των μνημονίων, ήρθε για να υποστηρίξει κατ’ ουσίαν την ανασυγκρότηση. Και έως το τέλος του 2025 θα βρίσκεται -και εκεί τελειώνει η έγκριση που έχει για την παρουσία της στην πατρίδα μας- στην Αθήνα με είκοσι άτομα προσωπικό και με ένα άτομο στη Θεσσαλονίκη.

Όμως παρέχει αρκετές και σημαντικές υπηρεσίες, κυρίως σε μικρομεσαίες επιχειρήσεις, κι έτσι τα προηγούμενα χρόνια έχει δώσει συνολικά με χαμηλότερο επιτόκιο δάνεια ύψους 2,5 δισεκατομμυρίων ευρώ. Συγκεκριμένα, τα δάνεια αυτά ξεκινούν το 2021 με 838 εκατομμύρια, το 2022 με 687 εκατομμύρια, το 2023 με 519 εκατομμύρια και το 2024 με 466 εκατομμύρια και θα συνεχιστεί και το 2025.

Επίσης, με την τράπεζα συνεργαζόμαστε έτσι ώστε να ωριμάζει και να μπορούμε να επιταχύνουμε τις διαδικασίες των συμπράξεων δημοσίου ιδιωτικού τομέα και γι’ αυτό η Ελλάδα έχει κριθεί μία από τις κορυφαίες χώρες σε παγκόσμιο επίπεδο ως προς τις διαδικασίες των συμπράξεων δημοσίου και ιδιωτικού τομέα και ταυτόχρονα προσφέρει και συμβουλευτικές υπηρεσίες.

Τώρα, από την έναρξη της συμμετοχής μας στο μετοχικό κεφάλαιο της τράπεζας, το οποίο ήταν συνολικά 65 εκατομμύρια ECU την εποχή εκείνη, εμείς έχουμε δώσει μόνο μέχρι σήμερα συνολικά 40 εκατομμύρια ευρώ και στην επόμενη αύξηση που ήταν 65 εκατομμύρια, πάλι περιοριστήκαμε σε ένα μικρό ποσό και το υπόλοιπο θα δοθεί εάν, ο μη γένοιτο, η τράπεζα αντιμετωπίσει σοβαρό πρόβλημα, πράγμα το οποίο δεν διαφαίνεται.

Συμμετέχουμε, λοιπόν, στην αύξηση του μετοχικού κεφαλαίου και είναι επιλογή μας να το κάνουμε και, ταυτόχρονα, εγκρίνουμε τη διεύρυνση των εργασιών της σε άλλες περιοχές. Έτσι, από το σύνολο των υποχρεώσεων μας των 195 εκατομμυρίων ευρώ, έχουμε καταβάλει 40 εκατομμύρια ευρώ και τα υπόλοιπα 155 εκατομμύρια σε περίπτωση που χρειαστεί, κάτι το οποίο δεν θα συμβεί. Σήμερα ερχόμαστε με μία αύξηση 26 εκατομμυρίων ευρώ, που θα καταβάλλουμε 5 εκατομμύρια ευρώ ανά έτος.

Τώρα, όπως είπε και ο κ. Πέτσας –και τον ευχαριστώ πολύ για την εισήγησή του- οι περιοχές είναι υποσαχάριες. Δυνητικά είναι όλες οι σαράντα έξι χώρες, αλλά προς το παρόν θα αναπτυχθεί σε έξι χώρες, δηλαδή Μπενίν, Ακτή Ελεφαντοστού, Γκάνα, Κένυα, Νιγηρία και Σενεγάλη, καθώς επίσης και στο Ιράκ, κυρία Πρόεδρε, που θέλετε να με ακούσετε. Με ακούτε. Μιλάμε για το 2025, δηλαδή από φέτος. Επομένως, αυτό είναι που δεν ψηφίζετε. Δηλαδή, κατ’ ουσίαν δεν ψηφίζετε την προσπάθεια ενός οργανισμού –είπε και ο κ. Παππάς εδώ ότι είναι δημόσιος οργανισμός- να μπει και να βελτιώσει τις ζωές των ανθρώπων στις περιοχές αυτές. Αυτό είναι που δεν ψηφίζετε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τις βελτιώσει πάρα πολύ!

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Τώρα, ποιοι είναι οι λόγοι; Είναι οικονομικοί, πολιτικοί, κοινωνικοί και, βεβαίως, απορρέουν κατ’ ουσίαν από την προσπάθεια των κρατών-μελών της Ευρωπαϊκής Ένωσης για συντονισμένες ενέργειες σε αυτές τις περιοχές, έτσι ώστε να δρομολογηθεί η αναπτυξιακή διαδικασία και να επιτευχθεί και μέσω αυτού του τρόπου –ένας τρόπος είναι αυτός- η ανάσχεση των συνεχών μεταναστευτικών ροών προς την Ευρώπη.

Συνάδει αυτό με την ευρωπαϊκή συνθήκη; Ναι, συνάδει με το άρθρο 208 για τη λειτουργία της Ευρωπαϊκής Ένωσης, όπου αναφέρεται η εξάλειψη της φτώχειας ως πρωταρχικός στόχος της Ευρωπαϊκής Ένωσης, η οικονομική ενίσχυση του πληθυσμού στις χώρες δίνοντας νέες ευκαιρίες για αγορές και επίσης η αναβάθμιση του περιβάλλοντος που ζουν.

Ιδιαίτερα θέλω να σας πω ότι στις χώρες αυτές το πρόβλημα της ενέργειας είναι τεράστιο και σίγουρα η δραστηριοποίηση θα βελτιώσει τη ζωή των ανθρώπων.

Έτσι, λοιπόν, η Υποσαχάρια Αφρική συνάδει με τον καταστατικό σκοπό και της τράπεζας, έτσι ώστε να ενισχυθεί η οικονομική ανάπτυξη, αλλά και η πολυκομματική δημοκρατία, ακριβώς δηλαδή αυτό το οποίο είναι ένα από τα ζητούμενα στην περιοχή αυτή.

Ένα όμως ακόμα πιο σημαντικό γεγονός είναι η στήριξη του ανθρώπινου δυναμικού και η προσπάθεια της Ευρωπαϊκής Ένωσης να στηρίξει αυτές τις χώρες της Αφρικής, ώστε με βασική προτεραιότητα την καταπολέμηση των ανισοτήτων και τη χειραφέτηση των γυναικών να μπορέσει να αναβαθμίσει την ποιότητα ζωής τους. Έτσι, είναι ζητούμενο οι αξιοπρεπείς συνθήκες εργασίας, η αποτροπή και απόρριψη της άτυπης οικονομίας -που κατ’ ουσίαν σε αυτά τα κράτη καταλαμβάνει εξαιρετικά μεγάλο ποσοστό στις χώρες αυτές- και σαφώς, η διασφάλιση των προοπτικών απασχόλησης, σε έναν μάλιστα ιδιαίτερα ταχύ αναπτυσσόμενο πληθυσμό.

Γι’ αυτό η προσπάθεια αυτή δεν περιορίζεται μόνο σε αυτά, όπως σας είπα. Είναι και μία προσπάθεια μετάβασης σε αυτό το οποίο κάνουμε εδώ στην Ευρώπη και για το οποίο έγινε μια συζήτηση και με τον κ. Λέτα. Είναι η προσπάθεια μετάβασης σε μία κοινωνία χαμηλών εκπομπών άνθρακα που μας αφορά όλους και ειδικά, όπως σας είπα, στην Υποσαχάρια Αφρική, όπου η πρόσβαση στην ηλεκτρική ενέργεια είναι συγκριτικά η χειρότερη σε όλο τον πλανήτη. Γι’ αυτό, λοιπόν, αυτή η προσπάθεια πρέπει να συνεχιστεί και γι’ αυτό επιλέξαμε να φέρουμε σήμερα στη Βουλή, τη συμμετοχή μας, την έγκριση αυτής της διεύρυνσης των αρμοδιοτήτων της τράπεζας και σε αυτές τις περιοχές.

Καταληκτικά, αυτή η επέκταση συνδυάζει σειρά σημαντικών λόγων -οικονομικών, γεωπολιτικών και κοινωνικών- που συνθέτουν -ιδιαιτέρως αξιοσημείωτοι- αυτήν την επιλογή. Κι αυτό είναι ένα σοβαρό επιχείρημα για την επέκταση των δραστηριοτήτων της τράπεζας στην περιοχή αυτή, στον βαθμό που αυτές προγραμματίζονται και υλοποιούνται και η Ευρώπη σταδιακά θα καθίσταται λιγότερο ελκυστικός προορισμός για τη μαζική μετανάστευση.

Όμως, επειδή η κουβέντα πήγε και στην καθημερινότητα, πρέπει να σας πω ότι στα ευρωπαϊκά προγράμματα, κύριε Παππά-για τα οποία σας έχουμε δώσει απαντήσεις και θα σας δώσουμε και ό,τι έχετε ζητήσει- σαφώς η Ελλάδα βρίσκεται στις πρώτες θέσεις απορρόφησης, υλοποιώντας ακριβώς τους στόχους που έχουν τεθεί. Και αυτά τα προγράμματα έχουν έναν αυστηρό τρόπο ελέγχου. Μάλιστα, παρακολουθούνται πολύ στενά από ένα εξειδικευμένο task force, κάτι για το οποίο, προφανώς, θα έχετε μια γνώση, διότι αυτό το task force, το οποίο βρίσκεται εδώ και παρακολουθεί αυτά τα προγράμματα, έχει κάποια γνώση και από την προηγούμενη εποχή. Γι’ αυτό, λοιπόν, γνωρίζει πολύ καλά την ελληνική οικονομία.

Η ελληνική οικονομία βρίσκεται σταθερά στις υψηλότερες θέσεις στην Ευρώπη ως προς την ανάπτυξη. Η ανάπτυξη αυτή μετουσιώνεται και μεταφράζεται σε θέσεις εργασίας. Γι’ αυτό και τα τελευταία πεντέμισι χρόνια, πεντακόσιες χιλιάδες συμπολίτες μας -γυναίκες και άντρες- βρήκαν δουλειά, μειώνοντας την ανεργία σημαντικά. Δεν έχουμε φτάσει εκεί που θέλουμε, έχουμε δρόμο ακόμα. Σημασία έχει ότι τα χρήματα και οι πόροι αυτοί γυρίζουν στην κοινωνία και στην οικονομία.

Ιδιαίτερα στα κοινωνικά ζητήματα, με το Ταμείο Ανάκαμψης και με το ΕΣΠΑ, βλέπουμε πολλά προγράμματα προληπτικών εξετάσεων να «τρέχουν». Πολύ σύντομα θα σας έρθει ένα SMS για να προχωρήσετε σε καρδιαγγειακές και λοιπές εξετάσεις. Πεντέμισι εκατομμύρια συμπολίτες μας θα λάβουν αυτό το SMS, όπως έχουν λάβει άλλες γυναίκες και άντρες για άλλου είδους προληπτικές εξετάσεις.

Συνεχίζεται και θα ολοκληρωθεί, εντός του χρονοδιαγράμματος, όλο το σχέδιο για την ανακαίνιση των κέντρων υγείας και των νοσοκομείων.

Σε ό,τι έχει σχέση με τα θέματα πολιτικής προστασίας -ένα πολύ σημαντικό ζήτημα και μάλιστα στον προϋπολογισμό αυξήσαμε, όπως γνωρίζετε, στο διπλάσιο το προβλεπόμενο για τις συνέπειες της κλιματικής κρίσης- εκείνο που έχει αξία είναι ότι με σεβασμό στα προβλήματα και στην καθημερινότητα των συμπολιτών μας θα συνεχίσουμε, στηρίζοντας με όλες τις δράσεις αυτές και αξιοποιώντας με τον καλύτερο δυνατό τρόπο τους ευρωπαϊκούς πόρους, έτσι ώστε οι συμπολίτες μας να έχουν μία καθημερινότητα βελτιούμενη συνεχώς και βεβαίως να δημιουργήσουμε αυτές τις συνθήκες, έτσι ώστε Έλληνες που έφυγαν στο εξωτερικό να γυρίσουν πίσω και Έλληνες που δεν έχουν δουλειά, να βρουν δουλειά -που νομίζω ότι είναι δικαίωμά τους- μειώνοντας περαιτέρω την ανεργία.

Γι’ αυτό, λοιπόν, σας καλώ να υπερψηφίσετε αυτό το σχέδιο νόμου. Κατ’ ουσίαν είναι η κύρωση αυτών των δύο αποφάσεων της Ευρωπαϊκής Τράπεζας Ανασυγκρότησης και Επενδύσεων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση των υπ’ αρ. 259 και 260 Αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)».

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση των υπ’ αρ. 259 και 260 Αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το σχέδιο νόμου του Υπουργείου Εθνικής Οικονομίας και Οικονομικών: «Κύρωση των υπ’ αρ. 259 και 260 Αποφάσεων του Συμβουλίου Διοικητών της Ευρωπαϊκής Τράπεζας Ανασυγκρότησης και Ανάπτυξης, από 18 Μαΐου 2023, με τις οποίες τροποποιούνται τα άρθρα 1 και 12 παρ. 1 της Συμφωνίας Ίδρυσης της Ευρωπαϊκής Τράπεζας Ανασυγκρότησης και Ανάπτυξης (E.B.R.D.)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 135α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.19΄ λύεται η συνεδρίαση για αύριο, ημέρα Πέμπτη 23 Ιανουαρίου 2025 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις» σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**